
UPIS DOPUNSKIH DJELATNOSTI U UPISNIK OPG-ova sukladno Pravilniku o Upisniku obiteljskih poljoprivrednih gospodarstava (NN 80/23)

PITANJA I ODGOVORI



OZNAKA 1. PROIZVODNJA POLJOPRIVREDNIH I PREHRAMBENIH PROIZVODA NA OPG-u

1. Imamo upit korisnika vezan za dopunsku djelatnost na OPG-u, točnije radi se o djelatnosti 1.2.. Naime, korisnik bi prodavao kokice od kukuruza iz vlastite proizvodnje, da li je potrebno upisati dopunsku djelatnost na OPG-u.

Pravilnik o Upisniku obiteljskih poljoprivrednih gospodarstava (NN 80/23) u Prilogu 6. ne regulira proizvodnju kokica od kukuruza kokičara kao dopunsku djelatnost na OPG-u, stoga se ta djelatnost ne upisuje kao dopunska djelatnost OPG-a.
Međutim, potrebno je naglasiti da korisnik kod prodaje mora postupati sukladno propisima iz područja trgovine, hrane i poreznog sustava. Kokice proizvedene od kukuruza kokičara ne spadaju u poljoprivredne proizvode prema Prilogu 1. Ugovora o funkcioniranju EU (spadaju u tarifnu skupinu 1904 10 10 00) te korisnika treba uputiti u mjesno nadležnu Poreznu upravu i Ured državne uprave nadležan za trgovinu da se informira što je potrebno zadovoljiti kod pojavljivanja na tržištu.

2. Korisnik namjerava podnijeti zahtjev za upis dopunske djelatnosti 1.2.22. na OPG-u, namjerava se baviti preradom kukuruza iz vlastite proizvodnje odnosno proizvoditi smoki/flips od svog kukuruza. Molimo za pojašnjenje je li navedena proizvodnja spada u dopunske djelatnosti na OPG-u oznake 1.2. budući da nije navedena u Prilogu 6. Pravilnika o Upisniku OPG-a niti smoki proizveden od kukuruza spada u poljoprivredne proizvode prema Prilogu 1. Ugovora o funkcioniranju EU.

Prerada kukuruznog zrna proizvedenog na vlastitom gospodarstvu u kukuruzni flips, OPG može obavljati kroz dopunske djelatnosti navedene u oznaci 1.2. odnosno 1.2.22. proizvodnja ostalih prehrambenih proizvoda povezanih s djelatnostima iz ove oznake.

3. Planiramo pokrenuti preradu poljoprivrednih proizvoda u okviru našeg SOPG. Konkretno; prerađivali bi kukuruz u kornfleks i kukuruzni flips.

Samoopskrbno poljoprivredno gospodarstvo (dalje u tekstu: SOPG) predstavlja organizacijski oblik poljoprivrednika koji se poljoprivredom bave u manjem opsegu, u pravilu dostatnom pretežito za vlastite potrebe, uz mogućnost prodaje viškova proizvoda. Naime, Zakon o poljoprivredi (Narodne novine, br. 118/2018, 42/20, 127/20, 52/21, 152/22 i 152/24) u članku 3. stavku 1. podstavku b) definira SOPG kao fizičku osobu poljoprivrednika koja se za osobne potrebe bavi poljoprivredom u okviru korištenja prirodnih bogatstava zemlje i prodajom odnosno zamjenom od tih djelatnosti dobivenih proizvoda u neprerađenom stanju, a temelji se na korištenju vlastitih i/ili unajmljenih proizvodnih resursa te na radu, uključujući prodaju, znanju i vještinama članova kućanstva i ekonomska veličina gospodarstva je manja ili jednaka iznosu od 3000 eura. 
SOPG uz primarnu poljoprivrednu proizvodnju ne može obavljati dopunske djelatnosti te ne može stavljati na tržište prerađene poljoprivredne i prehrambene proizvode. Stoga u konkretnom slučaju prije početka obavljanja djelatnosti prerade zrna kukuruza, Vaše gospodarstvo mora promijeniti organizacijski oblik. Ovu gospodarsku djelatnost možete obavljati osim kao obiteljsko poljoprivredno gospodarstvo (dalje u tekstu: OPG) i kao obrt ili trgovačko društvo.
Zakon o obiteljskom poljoprivrednom gospodarstvu (Narodne novine, br. 29/18, 32/19 i 18/23) (dalje u tekstu: Zakon o OPG-u) uređuje uvjete za obavljanje gospodarske djelatnosti poljoprivrede i s njom povezanih dopunskih djelatnosti koje se obavljaju na OPG-u kao organizacijskom obliku poljoprivrednika. Članak 15. stavak 1. Zakona o OPG-u propisuje da fizička osoba koja zbog samostalnog obavljanja gospodarske djelatnosti poljoprivrede ima ekonomsku veličinu gospodarstva veću od 3000 eura i/ili koja je po osnovi obavljanja gospodarske djelatnosti poljoprivrede obveznik poreza na dohodak ili poreza na dobit u skladu s posebnim propisima, ako odabere organizacijski oblik OPG-a, upisuje se u Upisnik OPG-ova. Pri upisu u Upisnik OPG-ova, sukladno članku 17. stavku 2., obvezno se odabire status OPG-a koji ovisno o dopunskim djelatnostima, može biti: a) OPG za proizvodnju; b) OPG za proizvodnju i preradu; c) OPG za proizvodnju i usluge ili d) OPG za proizvodnju, preradu i usluge.
Napominjemo da u skladu s člankom 16. Zakona o OPG-u fizička osoba koja nije u skladu s člankom 15. stavkom 1. upisana u Upisnik OPG-ova (SOPG) može dobrovoljno odabrati organizacijski oblik OPG-a i pripadajući status jer se namjerava baviti gospodarskom djelatnosti poljoprivrede u ekonomskoj veličini poljoprivrednog gospodarstva većoj od iznosa od 3000 eura. 
Uz zadovoljavanje uvjeta za poslovanje u organizacijskom obliku OPG, Vaše gospodarstvo može izvršiti promjenu u Upisnicima. 
U odnosu na pitanje o preradi kukuruznog zrna kroz dopunsku djelatnost OPG-a ističemo da Pravilnik o Upisniku obiteljskih poljoprivrednih gospodarstava (Narodne novine, broj 80/23) u Prilogu 6. daje detaljan pregled dopunskih djelatnosti koje se mogu obavljati na OPG-u. Proizvodnja prehrambenih proizvoda od sirovine iz vlastite proizvodnje uz kupnju dijela sirovine od drugih poljoprivrednih gospodarstava, sukladno posebnim propisima o hrani može se obavljati kroz dopunske djelatnosti navedene u oznaci 1.2. odnosno 1.2.22. proizvodnja ostalih prehrambenih proizvoda povezanih s djelatnostima iz ove oznake ako se radi o proizvodnji kornfleksa (cornflakes) te kukuruznog flipsa.
Za upis dopunskih djelatnosti u Upisnik OPG-ova u područnom uredu Agencije za plaćanja u poljoprivredi, ribarstvu i ruralnom razvoju (dalje u tekstu: Agencija za plaćanja) potrebni su slijedeći dokumenti: popunjeni zahtjev za upis, dokaz o upisu u registar poreznih obveznika u skladu s poreznim propisima (rješenje možete ishoditi u mjesno nadležnoj Poreznoj upravi) te dokazi o udovoljavanju uvjetima za obavljanje pojedine dopunske djelatnosti, ako su takvi uvjeti propisani posebnim propisom koji regulira tu djelatnost. 
Poljoprivrednici koji na tržištu prodaju poljoprivredne i prehrambene proizvode proizvedene na vlastitom gospodarstvu imaju obvezu registracije subjekta i objekta u poslovanju s hranom u skladu s odredbama Pravilnika o registraciji i odobravanju objekata i o registraciji subjekata u poslovanju s hranom (Narodne novine, br. 123/19 i 3/21). Prerađevine biljnog podrijetla podliježu nadzoru sanitarne inspekcije te se registracija obavlja pri Državnom inspektoratu Republike Hrvatske. Uputu za postupak registracije subjekata i objekata u kojima se obavlja djelatnost s hranom, obrazac zahtjeva i sve potrebne informacije možete pronaći na poveznici https://dirh.gov.hr/o-drzavnom-inspektoratu-9/ustrojstvo-77/7-sektor-sanitarne-inspekcije/hrana-ukljucujuci-genetski-modificiranu-hranu-novu-hranu-i-genetski-modificirane-organizme/349. Kao dokaz o udovoljavanju uvjetima za obavljanje pojedine dopunske djelatnosti Agenciji za plaćanja prilaže se Izvadak iz registra subjekata i pripadajućih objekata u poslovanju s hranom. Dodatna pitanja možete postaviti putem e-maila evidentiranje.sanitarna@dirh.hr. 

4. Molimo pojašnjenje za upis dopunske djelatnosti u OPG - prerada mesa (sušenja pršuta) 1.2.2, ako poljoprivrednik ima rješenje Ministarstva poljoprivrede za objekt malog kapaciteta za preradu papkara koji udovoljava uvjetima za navedenu djelatnost. Koje dokaze osim Rješenja MPŠ o registraciji objekta  i dokaza o ulasku u sustav poreznih obveznika treba dostaviti.

U skladu s člankom 5. Zakona o obiteljskom poljoprivrednom gospodarstvu (Narodne novine, br. 29/18 i 32/19, 18/23) (dalje: Zakon) obiteljsko poljoprivredno gospodarstvo (dalje u tekstu: OPG) je organizacijski oblik gospodarskog subjekta poljoprivrednika fizičke osobe koji radi stvaranja dohotka samostalno i trajno obavlja djelatnost poljoprivrede i s njom povezane dopunske djelatnosti, a temelji se na korištenju vlastitih i/ili unajmljenih proizvodnih resursa te na radu, znanju i vještinama članova obitelji. 
Nadalje, u skladu s člankom 11. Zakona, uvjet za obavljanje gospodarske djelatnosti poljoprivrede u organizacijskom obliku OPG-a je posjedovanje i korištenje proizvodnih resursa u poljoprivredi i to zemljišta za bilinogojstvo odnosno posjedovanje stoke za stočarstvo odnosno posjedovanje i raspolaganje potrebnim proizvodnim resursima i/ili korištenje stručnih znanja i/ili vještina ako su propisani za pojedinu djelatnost.  
Napominjemo da Zakon u članku 5. stavku 1. podstavku d. propisuje da su dopunske djelatnosti na OPG-u proizvodne i uslužne djelatnosti povezane s poljoprivredom koje omogućuju bolje korištenje proizvodnih kapaciteta te bolje korištenje znanja, vještina i rada članova OPG-a.  
Iz Vašeg upita proizlazi da je namjera poljoprivrednika obavljati djelatnost prerade mesa (sušeni pršuti) od sirovine koja nije proizvedena na gospodarstvu što nije moguće u organizacijskom obliku OPG-a zbog činjenice da se obavljanje djelatnosti poljoprivrede u skladu sa Zakonom temelji na vlastitoj poljoprivrednoj proizvodnji, odnosno proizvodnji vlastitih poljoprivrednih proizvoda korištenjem proizvodnih resursa, vlastitih ili unajmljenih.  
Isto tako, Pravilnik o Upisniku obiteljskih poljoprivrednih gospodarstava (Narodne novine, broj 80/23 (dalje: Pravilnik) u Prilogu 6. propisuje detaljan pregled dopunskih djelatnosti koje se mogu obavljati na OPG-u, te se dopunska djelatnost proizvodnje prehrambenih proizvoda kao što je sušeni pršut (1.2.2.) može obavljati isključivo od sirovine iz vlastite proizvodnje uz kupnju dijela sirovine od drugih poljoprivrednih gospodarstava, u skladu s posebnim propisima o hrani. Ukoliko navedeni uvjet nije zadovoljen, poljoprivrednik djelatnost prerade mesa na gospodarstvu može obavljati kroz neki drugi organizacijski oblik kao što su obrt, trgovačko društvo i slično. 
Dodatno ističemo da ukoliko poljoprivrednik zadovoljava gore navedene uvjete vezano za upis dopunske djelatnosti temeljem Zakona i Pravilnika te posjeduje dokaz o ulasku u sustav poreznih obveznika i rješenje Ministarstva poljoprivrede u skladu s Pravilnikom o registraciji i odobravanju objekata te o registraciji subjekata u poslovanju s hranom (NN 123/19, 3/21) i Pravilnikom o mjerama prilagodbe propisima o hrani životinjskog podrijetla (NN 51/15, 106/15 i 21/19), može upisati dopunsku djelatnost iz oznake 1. 

5. Korisnik bi želio prodavati očišćene svinjske polovice od svinja iz vlastite proizvodnje, no usluga klanja bila bi u ovlaštenoj klaonici. Je li to dopunska djelatnost? Pitamo iz razloga što ga porezna uprava upućuje na nas no ne nalazimo koja bi i da li bi to uopće bila DD?

Predlažemo da poljoprivrednik registrira dopunsku djelatnost na OPG-u 1.2. proizvodnja prehrambenih proizvoda od sirovine iz vlastite proizvodnje uz kupnju dijela sirovine od drugih poljoprivrednih gospodarstava, sukladno posebnim propisima o hrani ; 1.2.2. prerada mesa ukoliko su zadovoljene odredbe Pravilnika o registraciji i odobravanju objekata te o registraciji subjekata u poslovanju s hranom (Narodne novine, br. 123/19 i 3/21, u daljnjem tekstu: Pravilnik).
Poljoprivrednik mora pri Upravi za veterinarstvo i sigurnost hrane Ministarstva poljoprivrede, šumarstva i ribarstva podnijeti zahtjev za odobravanjem objekta u poslovanju s hranom životinjskog podrijetla bez obzira na činjenicu da je klanje i rasijecanje trupova na polovice obavljeno u drugom objektu jer je u svim fazama proizvodnje potrebno osigurati provedbu odredbi Pravilnika. 
Nadalje, poljoprivrednik mora za objekt u kojem će se obavljati klanje i rasijecanje trupova na polovice iz usluge, priložiti dokument kojim će dokazati da je isti upisan u Upisnik odobrenih objekata u poslovanju s hranom životinjskog podrijetla. 

6. Molim Vas za savjet oko upisa DD na OPG-u. Stranka želi prodavati suhomesnate proizvode izrađene od vlastite sirovine. Meso svinja s OPG-a bi se preradilo iz usluge u objektu ovlaštenom za preradu i imalo certifikat istog.
Stranka bi prodavala proizvode na štandu na sajmovima.

Poljoprivrednik može registrirati dopunsku djelatnost na OPG-u ukoliko su zadovoljene odredbe Pravilnika o registraciji i odobravanju objekata te o registraciji subjekata u poslovanju s hranom (Narodne novine, br. 123/19 i 3/21).
Poljoprivrednik mora pri Ministarstvu poljoprivrede, Upravi za veterinarstvo i sigurnost hrane podnijeti zahtjev za odobravanjem objekta u poslovanju s hranom životinjskog podrijetla bez obzira na činjenicu da je prerada obavljena u drugom objektu. Naime, u konkretnom slučaju radi se o proizvodima za koje je u svim fazama proizvodnje potrebno osigurati održavanje temperature te i objekt u kojem će se proizvodi pripremati za tržište (pakirati, skladištiti i slično) podliježe odobravanju. Nakon provedenog postupka odobravanja objekta poljoprivrednik će ishoditi rješenje o odobrenju koje prilaže prilikom upisa dopunske djelatnosti. 
Nadalje, poljoprivrednik mora za objekt u kojem će se prerađivati meso iz usluge priložiti dokument kojim će dokazati da je isti upisan u Upisnik odobrenih objekata u poslovanju s hranom životinjskog podrijetla (rješenje o odobrenju). 

7. Što je sve potrebno ishoditi od dokumenta za ostvarivanje proizvodnje mesa ? Moj OPG bi htio prodavati na način da dovezem telad, janjce, kozliće s pašnjaka i da se zakolje i proda u polovicama za restorane ili privatne osobe na način da mi uplati novac na žiro racun po izdavanju otkupnog bloka nakon toga da ja dovezem tele u klaonicu i mesar ga zakolje. Restoran ili Privatna Osoba da dođe u klaonicu preuzme svoje meso koje je pregledano od strane veterinarske službe i rasijecanje napravljeno i da mu se izda Loto Broj i deklaracija o proizvodu.
Zakonom o obiteljskom poljoprivrednom gospodarstvu (Narodne novine, br. 29/18, 32/19 i 18/23, dalje u tekstu: Zakon) propisana je mogućnost upisa dopunskih djelatnosti na obiteljskom poljoprivrednom gospodarstvu (dalje u tekstu: OPG) uz obavljanje poljoprivrede kao primarne djelatnosti. Dopunske djelatnosti na OPG-u predstavljaju proizvodne i uslužne djelatnosti povezane s poljoprivredom koje omogućuju bolje korištenje proizvodnih kapaciteta te bolje korištenje znanja, vještina i rada članova OPG-a. 

Pravilnik o Upisniku obiteljskih poljoprivrednih gospodarstava (Narodne novine, broj 80/23) u Prilogu 6. daje detaljan pregled dopunskih djelatnosti koje se mogu obavljati na OPG-u. 

Iz upita nije razvidno namjerava li Korisnik obavljati djelatnost prerade mesa od sirovine koja nije proizvedena na gospodarstvu, što nije moguće u organizacijskom obliku OPG-a zbog činjenice da se obavljanje djelatnosti poljoprivrede u skladu sa Zakonom temelji na vlastitoj poljoprivrednoj proizvodnji, odnosno proizvodnji vlastitih poljoprivrednih proizvoda korištenjem proizvodnih resursa, vlastitih ili unajmljenih.  

Nadalje, ukoliko se radi o djelatnosti prerade mesa od sirovine  iz vlastite proizvodnje, uz mogućnost kupnje dijela sirovine od drugih OPG-ova i/ili drugih poljoprivrednih obrta upisanih u Upisnik poljoprivrednika , moguće je registrirati dopunsku djelatnost na OPG-u oznake 1.2. proizvodnja prehrambenih proizvoda od sirovine iz vlastite proizvodnje uz kupnju dijela sirovine od drugih poljoprivrednih gospodarstava, sukladno posebnim propisima o hrani ; 1.2.2. prerada mesa ukoliko su zadovoljene odredbe Pravilnika o registraciji i odobravanju objekata te o registraciji subjekata u poslovanju s hranom (Narodne novine, br. 123/19 i 3/21, u daljnjem tekstu: Pravilnik).

Uz dokaz o upisu u registar poreznih obveznika sukladno poreznim propisima poljoprivrednik mora pri Upravi za veterinarstvo i sigurnost hrane Ministarstva poljoprivrede, šumarstva i ribarstva podnijeti zahtjev za odobravanjem objekta u poslovanju s hranom životinjskog podrijetla bez obzira na činjenicu da je klanje i rasijecanje trupova na polovice obavljeno u drugom objektu jer je u svim fazama proizvodnje potrebno osigurati provedbu odredbi Pravilnika. 
Nadalje, poljoprivrednik mora za objekt u kojem će se obavljati klanje i rasijecanje trupova na polovice iz usluge, priložiti dokument kojim će dokazati da je isti upisan u Upisnik odobrenih objekata u poslovanju s hranom životinjskog podrijetla. 
Nositelj OPG-a vlastitu poljoprivrednu proizvodnju i prodaju vlastitih poljoprivrednih i prehrambenih proizvoda mora evidentirati u Evidenciji proizvodnji i prodaji vlastitih poljoprivrednih i prehrambenih proizvoda OPG-a na način da Evidenciju popunjava putem AGRONET sustava najkasnije do 15. svibnja tekuće godine za proizvodnju i prodaju u prethodnoj godini prema uputama za vođenje evidencija koje objavljuje Agencija za plaćanja.
8. Korisnik želi upisati dopunsku djelatnost proizvodnje uz kupnju sirovine od drugih poljoprivrednih gospodarstva za proizvodnju džemova, pekmeza i ostalog. Korisnik je dobio uputu da  ne treba dostaviti rješenje  o registraciji i odobravanju objekta u poslovanju s hranom, ali prema Pravilniku o upisu OPG-ova „Narodne novine“ br. 80/23 članak 12. stavak 1. točka c) stoji dokaz o registraciji i/ili odobravanju objekta u poslovanju s hranom i /ili predmetima opće uporabe. Je li korisnika prvo upisujemo u Upisnik OPG-ova, pa onda on ide sa rješenjem u nadležnu instituciju ili mora donijeti prvo rješenje o registraciji objekta, pa mi onda upisujemo dopunske djelatnosti? 

Sukladno članku 75. stavak 2. točka b) Zakona o službenim kontrolama i drugim službenim aktivnostima koje se provode sukladno propisima o hrani, hrani za životinje, o zdravlju i dobrobiti životinja, zdravlju bilja i sredstvima za zaštitu bilja (NN 52/21) (dalje u tekstu: Zakon o službenim kontrolama) subjektima u poslovanju s hranom, u smislu propisa o hrani pod nadležnošću sanitarne inspekcije, smatraju se subjekti koji u okviru svog poslovanja obavljaju gospodarsku djelatnost proizvodnje i s njom povezanih dopunskih djelatnosti koje se obavljaju na obiteljskim poljoprivrednim gospodarstvima.
Sukladno članku 75. stavak 3. Zakona o službenim kontrolama subjekti iz stavka 2. ovoga članka obvezni su Državnom inspektoratu dostaviti obavijest u skladu s odredbama pravilnika iz stavka 18. ovoga članka, o subjektu i svakom pripadajućem objektu u kojem se djelatnost obavlja u svrhu evidencije i upisa u Registar subjekata iz nadležnosti sanitarne inspekcije.
Nadalje, sukladno članku 75. stavak 4. točka b) Zakona o službenim kontrolama iznimno od odredbe stavka 3. ovoga članka, obavijest nisu obvezni dostaviti subjekti u poslovanju s hranom koji su obiteljska poljoprivredna gospodarstva koja prodaju primarne proizvode na mjestu proizvodnje, na štandovima i klupama na tržnicama na malo, na štandovima i klupama izvan tržnica na malo, na štandovima i klupama unutar trgovačkih centara i ustanova te pokretnom prodajom. 
Dopunske djelatnosti iz skupine oznake 1. Proizvodnja poljoprivrednih i prehrambenih proizvoda na OPG-u iz Priloga 6. Pravilnika o Upisniku obiteljskih poljoprivrednih gospodarstava (NN 80/23)  potrebno je upisati u Upisnik OPG-ova i pritom je potrebno registrirati objekt pri Državnom inspektorati kako bi se mogla iste djelatnosti upisati u Upisnik OPG-ova kao dopunske djelatnosti. 
Naprijed navedena odredba iz članka 75. stavak 4. točka b) Zakona o službenim kontrolama o izuzeću OPG-ova, znači da obvezi evidentiranja ne podliježu objekti u kojima OPG-ovi prodaju primarne proizvode na mjestu proizvodnje, na štandovima i klupama na tržnicama na malo, na štandovima i klupama izvan tržnica na malo, na štandovima i klupama unutar trgovačkih centara i ustanova te pokretnom prodajom, što ne znači da ti OPG-ovi nisu dužni registrirati proizvodnju i s njom povezane dopunske djelatnosti koje se obavljaju na obiteljskim poljoprivrednim gospodarstvima, već se ista odnosi samo na to da ne moraju registrirati mjesto na kojem OPG-ovi obavljaju prodaju. 
Korisnik mora prvo regulirati dopunsku djelatnost prema posebnom propisu te se potom dopunska djelatnost upisuje u Upisnik OPG-ova. 

9. Poštovani, molim Vas pomoć! Javlja mi se OPG radi upisa dopunske djelatnosti prerade (džemovi, pekmezi, sokovi, ušećerena kora agruma i sl.) i promjene statusa OPG-a u OPG za proizvodnju i preradu. 
Od dokumentacije stranka ima Potvrdu s porezne i Rješenje Ministarstva zdravlja iz 2013. godine o Registraciji subjekta i objekta u poslovanju s hranom (u privitku). 
Obzirom da je Rješenje doneseno 2013. godine sama adresa prebivališta Vide Grljušić u međuvremenu se promijenila te, dok se u Rješenju o registraciji kao adresa subjekta navodi Zagrebačka 1, Opuzen –adresa prebivališta i sjedišta OPG-a Vide Grljušić sada glasi na: Zagrebačka 4, Opuzen. 
Također, objekt je registriran na adresi Jadranska ulica (Magistrala D8). Obzirom, da se objekt ne nalazi na adresi sjedišta OPG-a to bi trebao biti izdvojeni pogon?! (Da li bi u tom slučaju bila dovoljna Izjava objekti.) Može li se izvršiti upis ove dopunske i ako da na koji način? Koliko je meni poznato prema izjavama stranke na Magistrali DB (uz cestu) – nalazi se štand za prodaju. 
Zakon o obiteljskom poljoprivrednom gospodarstvu („Narodne novine“, br. 29/18., 32/19. i 18/23.) (dalje u tekstu: Zakon o OPG-u) omogućuje obiteljskim poljoprivrednim gospodarstvima (dalje u tekstu: OPG) da dobrovoljno odaberu i u Upisnik obiteljskih poljoprivrednih gospodarstava (dalje u tekstu: Upisnik OPG-ova) upišu jednu ili veći broj dopunskih djelatnosti pri čemu mogu obavljati samo one gospodarske djelatnosti poljoprivrede, odnosno samo one dopunske djelatnosti OPG-a za koje ispunjavaju propisane uvjete i koje imaju upisane u Upisnik OPG-ova.
Zakon o OPG-u u članku 14.b stavku 2. propisuje da dopunsku djelatnost prerade vlastitih poljoprivrednih proizvoda OPG mora obavljati u objektima registriranim i/ili odobrenim u skladu s propisima kojima se uređuje ova djelatnost.
U mailu navodite da je OPG kao dokaz priložio Rješenje Ministarstva zdravlja iz 2013. godine kojim su registrirali objekt štand.
Prema članku 24. Pravilnika o klasifikaciji prodavaonica i drugih oblika trgovine na malo („Narodne novine“, br. 39/09. i 46/15.) štandovi i klupe su prodajna mjesta uglavnom smještena na javno-prometnim površinama i na površinama koje imaju pristup s javno-prometne površine, tržnicama i izvan njih, kao i unutar trgovačkih centara i ustanova te na OPG-ovima koji prodaju vlastite proizvode. Prema citiranoj definiciji štand nije objekt u kojem se vrši dopunska djelatnost prerade vlastitih poljoprivrednih proizvoda OPG-a. 
Zakon o službenim kontrolama i drugim službenim aktivnostima koje se provode sukladno propisima o hrani, hrani za životinje, o zdravlju i dobrobiti životinja, zdravlju bilja i sredstvima za zaštitu bilja („Narodne novine“, broj 52/21.) (dalje u tekstu: Zakon o službenim kontrolama) u članku 75. stavku 2. navodi koji subjekti u poslovanju s hranom imaju obvezu registracije u Registar subjekata i pripadajućih objekata u poslovanju s hranom iz nadležnosti sanitarne inspekcije. Među ostalim odredbama članka 75. stavka 2. Zakona o službenim kontrolama točkom b) propisuje se obveza registracije za subjekte koji obavljaju gospodarsku djelatnost proizvodnje i s njom povezanih dopunskih djelatnosti koje se obavljaju na OPG-ovima dok se točkom c) propisuje obveza registracije za subjekte koji obavljaju djelatnost trgovine hranom u skladu s propisom kojim se uređuje djelatnost trgovine i elektroničke trgovine. Ove odredbe su postojale i prije donošenja Zakona o službenim kontrolama te se registracija štanda iz priloženog rješenja odnosi na registraciju objekta na kojem se obavlja trgovina hranom.
U predmetnom slučaju za registraciju dopunskih djelatnosti oznake 1.2.7. proizvodnja džemova i oznake 1.2.8. proizvodnja pekmeza potrebno je ishoditi rješenje Državnog inspektorata Republike Hrvatske o upisu u Upisnik registriranih subjekata i objekata u poslovanju s hranom. 
Za više informacija o postupku registracije OPG možete uputiti na mrežne stranice Državnog inspektorata: https://dirh.gov.hr/o-drzavnom-inspektoratu-9/ustrojstvo-77/7-sektor-sanitarne-inspekcije/evidentiranje-i-vodjenje-registra-subjekata-i-pripadajucih-objekata-u-poslovanju-s-hranom-iz-nadleznosti-sanitarne-inspekcije/431. 
Vezano za upit obveze upisa izdvojenih pogona ukazujemo na odredbu članka 11. stavka 1. Zakona o OPG-u, a koja utvrđuje da je posjedovanje proizvodnih resursa uvjet za obavljanje gospodarske djelatnosti poljoprivrede i dopunskih djelatnosti u organizacijskom obliku OPG-a. Proizvodni resursi OPG-a upisuju se u Upisnik OPG-ova, a budući i izdvojeni pogoni/proizvodne jedinice OPG-a čine proizvodne resurse također se upisuju Upisnik OPG-ova. U konkretnom slučaju ukoliko se prerada vlastitih poljoprivrednih proizvoda vrši u izdvojenom pogonu potrebno je priložiti odgovarajući dokaz o pravu korištenja istog (vlasnički list, ugovor o najmu i slično) i kako je naprijed navedeno rješenje o upisu u Upisnik registriranih subjekata i objekata u poslovanju s hranom.

10. Molimo vas odgovor je li potrebno upisati dopunsku djelatnost na OPG-u za slučaj kada nositelj ima vlastite žitarice i melje ih u svom mlinu na kamenu, proizvodi brašno koje prodaje.

Proizvodi mlinske industrije su navedeni u Prilogu I Ugovora o funkcioniranju EU i čine prvi stupanj prerade poljoprivrednih proizvoda te spadaju u primarnu poljoprivrednu proizvodnju.
Proizvodnju brašna od žitarica iz vlastite proizvodnje ne treba upisivati kao dopunsku djelatnost OPG-a, jer ista nije navedena u Prilogu 6. Pravilnika o upisniku obiteljskih poljoprivrednih gospodarstava (NN 80/23) kao dopunska djelatnost OPG-a.

11. Molim vas ako mi možete dati informaciju ili uputiti na nekog tko bi mi odgovorio, da li je moguće registrirati sakupljanje apitoksina (pčelinji otrov) kao dopunsku djelatnost u OPG-u?

Sakupljanje apitoksina (pčelinjeg otrova) moguće je upisati kao dopunsku djelatnost oznake 2.5. proizvodnja eteričnih ulja, tradicijskih sapuna i drugih sličnih neprehrambenih proizvoda i predmeta opće upotrebe sve povezano s tradicijskim djelatnostima. Poljoprivrednika je prilikom zahtjeva OPG-a za upisom iste  dopunske djelatnosti potrebno tražiti potpisivanje Izjave o namjeri obavljanja djelatnosti sakupljanja i proizvodnje pčelinjeg otrova.
Naime, pčelinji otrov ne spada u pčelarske proizvode prema Prilogu 1. Dio XXII Uredbe (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 stoga se obavljanje djelatnosti iz ove oznake mora provoditi  u skladu s propisima koji reguliraju područje predmeta opće uporabe.
Nastavno na navedeno, Ministarstvo zdravstva se očitovalo da u dijelu propisa iz nadležnosti Ministarstva zdravstva ne postoje odredbe prema kojima se proizvodnja pčelinjeg otrova, koji bi se koristio kao jedna od sirovina za proizvodnju kozmetičkog proizvoda, mora prijaviti ili registrirati ili odobriti. 
Stoga za upis dopunske djelatnosti oznake 2.5. je potrebno dostaviti potpisanu Izjavu o namjeri obavljanja djelatnosti sakupljanja i proizvodnje pčelinjeg otrova.

12.  Možete li nam detaljno napisati što je potrebno u svakom koraku pri registraciji OPG-a koji bi se bavio proizvodnjom masti i macerata od ljekovitog bilja? Koju dopunsku djelatnost bi trebalo registrirati i što je za nju potrebno? Većina ljekovitog bilja bila iz našeg uzgoja.
Sukladno Pravilniku o Upisniku obiteljskih poljoprivrednih gospodarstva (NN 80/23) OPG može upisati dopunsku djelatnost oznake 2.5. proizvodnja eteričnih ulja, tradicijskih sapuna i drugih sličnih neprehrambenih proizvoda i predmeta opće upotrebe sve povezano s tradicijskim vještinama.
Osim dokaza o upisu u registar poreznih obveznika sukladno poreznim propisima stranka treba dostaviti i dokaz o registraciji i/ili odobravanju objekta u poslovanju predmetima opće uporabe, a potrebno je provesti postupak registracije proizvodnje pri Ministarstvu zdravstva.
Člankom 14. b. Zakona o obiteljskom poljoprivrednom gospodarstvu (NN 29/18, 32/19, 18/23) dopunska djelatnost proizvodnje kozmetičkih proizvoda mora se obavljati u objektima registriranim sukladno propisima koji uređuju takvu proizvodnju (registracija subjekta odnosno objekta pri Ministarstvu zdravstva o čemu se dobiva Potvrda) te OPG mora upotrebljavati sirovinu koja dijelom potječe iz aktivnosti OPG-a uz mogućnost kupnje sirovine od drugih gospodarstava uvažavajući različitosti hrvatskog podneblja. Izjava o osposobljenosti za obavljanje tradicijskog obrta prilaže se ako se npr. radi o proizvodnji tradicijskog sapuna koji se izrađuje od ulja ili životinjske masti. Sigurnost sanitarnih  i higijenskih  uvjeta proizvodnje će provjeravati sanitarna inspekcija.
Za dodatne upite možete se obratiti Upravi za stručnu podršku razvoju poljoprivrede pri Ministarstvu poljoprivrede, šumarstva i ribarstva (https://savjetodavna.mps.hr/)

13. Imam par pitanja vezano uz dodatne djelatnosti i usluge koje se mogu raditi u sklopu OPG-a.
· U sklopu koje djelatnosti ja mogu praviti opremu za sakupljanje pčelinjeg otrova. Imam stručni rad na temu sakupljača otrova te na osnovu njega su se javili pojedine osobe i žele da ga napravim za njih, a ja bi htio ostati na OPG-u, a ne da pređem na obrt, pa ako mi možete pojasniti u sklopu koje dodatne djelatnosti bi to bilo izvedivo.
· Vezano je za web Shop na internetu kako da dođem do domene koju mogu dobiti od RH.
·  Vezano je uz opremu, pod koju rubriku u obrascu opreme da upišem vrcaljku, pčelarski kontejner te ostalu opremu...
Zakonom o obiteljskom poljoprivrednom gospodarstvu (Narodne novine, br. 29/18, 32/19 i 18/23) propisana je mogućnost upisa dopunskih djelatnosti na obiteljskom poljoprivrednom gospodarstvu (dalje u tekstu: OPG) uz obavljanje poljoprivrede kao primarne djelatnosti. Dopunske djelatnosti na OPG-u predstavljaju proizvodne i uslužne djelatnosti povezane s poljoprivredom koje omogućuju bolje korištenje proizvodnih kapaciteta te bolje korištenje znanja, vještina i rada članova OPG-a. Pravilnik o Upisniku obiteljskih poljoprivrednih gospodarstava (Narodne novine, broj 80/23; dalje u tekstu: Pravilnik) u Prilogu 6. daje detaljan pregled dopunskih djelatnosti koje se mogu obavljati na OPG-u. Tražena dopunska djelatnost nije na popisu dopunskih djelatnosti koje se mogu registrirati u okviru OPG-a.
Da bi mogli  obavljati djelatnost Internet trgovine potrebno je upisati u Upisniku OPG-ova dopunsku djelatnost 3.9. usluge informacijskog društva i dostaviti potpisanu Izjavu o namjeri obavljanja i ispunjavanja uvjeta za obavljanje dopunske djelatnosti usluge informacijskog društva uz primjereno čuvanje i skladištenje proizvoda sukladno propisima koji uređuju navedeno područje. Za minimalno tehničke uvjete za  prostora za čuvanje i skladištenje  potrebno je zatražiti odobrenje od županijskog ureda za gospodarstvo, a za otvaranje Internet trgovine možete se informirati https://mingo.gov.hr/UserDocsImages/ARHIVA%20DOKUMENATA/Internet%20trgovina_bro%C5%A1ura.pdf
Prema Prilogu 3. Pravilnika, možete upisati navedenu opremu pod  Priključne radne i druge strojeve, Strojevi i oprema za ostale namjene.
14. Imam registriran OPG-uzgoj gljiva, napravio bi doregistraciju za propolis tinkture i pekmez od gljiva. Zanima me da li mogu registrirati kao dodatak prehrani i pod kojim uvjetima? Da li su mi potrebni neki dodatni certifikati i slično?

Proizvodnju propolis tinkture možete registrirati sukladno Prilogu 6. Pravilnika o Upisniku obiteljskih poljoprivrednih gospodarstva (NN 80/23) kao dopunsku djelatnost oznake 1.2.19. punjenju i pakiranju pčelinjih proizvoda, a djelatnost  proizvodnje pekmeza od gljiva kao dopunsku djelatnost iz skupine dopunskih djelatnosti oznake 1.3. pakiranje i/ili zamrzavanje i/ili sušenje i/ili konzerviranje proizvoda od sirovine iz vlastite proizvodnje uz kupnju dijela sirovine drugih poljoprivrednih gospodarstava uključujući 1.3.1. proizvode od gljiva. Takav vid proizvodnje morate obavljati u za to registriranom objektu koji se prijavljuje pri  Državnom inspektoratu, a za dopunsku djelatnost oznake 1.2.19. punjenje i pakiranju pčelinjih proizvoda objekt se registrira pri Upravi veterinarstva, Ministarstva poljoprivrede, i još je  potrebno dostaviti potvrdu o upisu u Registar poreznih obveznika. 
Također, potrebno je podnijeti obavijest Ministarstvu zdravstva o stavljanju na tržište dodataka prehrani sukladno Pravilniku o tvarima koje se mogu dodavati hrani i koristiti u proizvodnji hrane te tvarima čije je korištenje u hrani zabranjeno ili ograničeno (NN 160/2013).
15. Molim da mi odgovorite koje dokumente nositelj treba dostaviti za upis dopunske djelatnosti:1.2.19. punjenje i pakiranje pčelinjih proizvoda.
Nastavno na telefonski razgovor a vezano za vaš upit, objekt za primarnu proizvodnju pčelinjih proizvoda je objekt u kojemu se pčelinji proizvodi podrijetlom iz vlastitog pčelinjaka sakupljaju, vrcaju, pune, pakiraju i skladište, a namijenjeni su stavljanju na tržište dok je objekt za punjenje i pakiranje pčelinjih proizvoda objekt u kojemu se pčelinji proizvodi, bez obzira na podrijetlo, pune i pakiraju ili se pune i pakiraju iz usluge, a namijenjeni su stavljanju na tržište. Objekti podliježu registraciji, iznimno u slučaju opskrbljivanja krajnjeg potrošača na mjestu proizvodnje malom količinom pčelinjih proizvoda proizvedenih isključivo na vlastitom pčelinjaku objekti ne podliježu registraciji. Zahtjevi koje subjekt u poslovanju s hranom mora ispunjavati propisani su člankom 14. i 21. Pravilnika o registraciji i odobravanju objekata te o registraciji subjekata u poslovanju s hranom ("Narodne novine", br. 123/19 i 3/21). Također, ukoliko se med želi izvoziti u treće zemlje potrebno ga je odobriti u skladu s odredbama Poglavlja II. Pravilnika o registraciji i odobravanju objekata te o registraciji subjekata u poslovanju s hranom
16. Nedugo sam otvorila SOPG pčelarstvo, i tom prilikom mi je rečeno da mogu prodavati med, sad mene zanima smijem li prodavati i druge pčelarske proizvode (pelud, propolis, mliječ) i npr. krem med ili se za to trebam i gdje prijaviti.

Člankom 119. stavkom 1. Zakona o poljoprivredi („Narodne novine“, br. 118/18., 42/20., 127/20. – Odluka Ustavnog suda Republike Hrvatske, 52/21. i 152/22.) utvrđeno je da se fizička osoba poljoprivrednik koja posluje u organizacijskom obliku samoopskrbno poljoprivredno gospodarstvo može upisati u Upisnik poljoprivrednika radi obavljanja djelatnosti poljoprivrede u okviru korištenja prirodnih bogatstava zemlje i prodajom odnosno zamjenom od tih djelatnosti dobivenih proizvoda u neprerađenom stanju, a u obavljanju djelatnosti mogu mu pomagati članovi njegova obiteljskog kućanstva.
Slijedom citirane odredbe samoopskrbno poljoprivredno gospodarstvo može prodavati samo med.
Informacije o potporama dostupne su na web stranici www.ruralnirazvoj.hr, a upiti o intervencijama u sektoru pčelarstva unutar Strateškog plana Zajedničke poljoprivredne politike Republike Hrvatske 2023.-2027. mogu se postaviti na adresuelektroničke pošte: peradipcele@mps.hr

17. Korisnik je proizvođač meda i htio bi uz „obični“ med, proizvoditi med u koji bi dodavao neke sastojke, npr. čokoladu, pa bi to bio med sa čokoladom. Da li on može isto raditi ako upiše dopunsku djelatnost, 1.2.19. punjenje i pakiranje pčelinjih proizvoda, i koju bi dokumentaciju za isto trebao?
Ukoliko OPG sukladno Zakonu o službenim kontrolama i drugim službenim aktivnostima koje se provode sukladno propisima o hrani, hrani za životinje, o zdravlju i dobrobiti životinja, zdravlju bilja i sredstvima za zaštitu bilja („Narodne novine“, br. 52/21.) podliježe obveznoj registraciji u Upisnik registriranih i odobrenih objekata te registriranih subjekata u poslovanju s hranom životinjskog podrijetla tada u Upisnik obiteljskih poljoprivrednih gospodarstava upisuje dopunsku djelatnost oznake 1.2.19. punjenje i pakiranje pčelinjih proizvoda.
Pravilnik o registraciji i odobravanju objekata te o registraciji subjekata u poslovanju s hranom („Narodne novine“, br. 123/19.) u članku 2. stavku 1. točki k utvrđuje da su pčelinji proizvodi med, med u saću, matična mliječ, cvjetni prah i propolis te sukladno ovoj odredbi ukoliko se med miješa s čokoladom treba registrirati dopunsku djelatnost oznake 1.2.22. proizvodnja ostalih prehrambenih proizvoda povezanih s djelatnostima iz ove oznake. Dodatno ukazujemo na potrebu pravilnog deklariranja ovakvih proizvoda budući Direktiva Vijeća 2001/110/EZ od 20. prosinca 2001. o medu (SL L 10, 21.1.2002.) u prilogu II. navodi da kada se med stavlja na tržište kao med ili upotrebljava u bilo kojem proizvodu namijenjenom za konzumaciju, medu se ne smiju dodavati nikakvi sastojci, uključujući prehrambene aditive, niti bilo kakvi drugi dodaci. 

18. Želim proizvoditi tradicijske tvrde sapune od pčelinjeg voska i meda. Ako se ne varam, radi se o šifri dopunske djelatnosti 2.5. Koje preduvjete je potrebno ispuniti za upis djelatnosti? Je li potrebno takav proizvod prijavljivati ministarstvu zdravstva?
Na temelju Pravilnika o Upisniku obiteljskih poljoprivrednih gospodarstava (NN 80/23), djelatnost izrade sapuna i melema spada pod oznaku 2.5. proizvodnja eteričnih ulja, tradicijskih sapuna i drugih sličnih neprehrambenih proizvoda i predmeta opće upotrebe sve povezano s tradicijskim vještinama. 
Shodno navedenome, sapun (tradicijski) je proizvod opće uporabe, slijedom čega njegova proizvodnja mora biti odobrena u skladu sa Zakonom o predmetima opće uporabe (NN 39/13, 47/14, 114/18, 53/22) i Pravilnikom o posebnim uvjetima za proizvodnju i stavljanje na tržište predmeta opće uporabe (NN 80/18) te registrirana pri Ministarstvu zdravstva

19. Želim proizvoditi tinkture propolisa. Propolis kao primarni proizvod nitko ne koristi već se koristi isključivo kao tinktura, stoga bih kupovala alkohol u trgovini (na kojeg je plaćena već trošarina) te otapala svoj propolis u tom alkoholu i prodavala ga kao alkoholni ekstrakt. Mogu li ovu djelatnost prijaviti pod šifrom 1.2.19. i ako da, koji preduvjeti trebaju biti ispunjeni da bi se mogla upisati ova dopunska djelatnost te je li potreban registrirani objekt za rad s hranom? Ako ne, molila bih vas informaciju kojoj šifri pripada te koji su uvjeti?
Prema činjenicama koje se navode u upitu, mišljenja smo da možete upisati dopunsku djelatnost iz oznake 1.2. proizvodnja prehrambenih proizvoda od sirovine iz vlastite proizvodnje uz kupnju dijela sirovine od drugih poljoprivrednih gospodarstava, sukladno posebnim propisima o hrani; 1.2.19. punjenju i pakiranju pčelinjih proizvoda.
Vezano za registraciju subjekta i objekta u poslovanju s hranom molimo da se obratite Upravi za veterinarstvo i sigurnost hrane http://veterinarstvo.hr/default.aspx?id=4555 
Također, informacije o tome hoćete li biti trošarinski obveznik te obveznik fiskalizacije možete dobiti u Carinskoj upravi https://carina.gov.hr/registracija-trosarinskih-obveznika/3704,  te Poreznoj upravi  https://porezna-uprava.gov.hr/hr/vodic-kroz-fiskalizaciju-2-0/8149 .

20. Želim proizvoditi liker od meda, kupovala bih rakiju u trgovini (na koju je plaćena već trošarina, NEMAM kotao i NE PROIZVODIM rakiju iz sirovine) te bih miješala svoj med i rakiju te proizvodila medni liker i prodavala. Mogu li i ovu djelatnost prijaviti pod šifrom 1.2.19. ili ona mora ići pod šifru 1.1.6.? Ako ova djelatnost ide pod šifrom 1.1.6., koji preduvjeti trebaju biti ispunjeni da bi se mogla upisati ova dopunska djelatnost te je li potreban registrirani objekt za rad s hranom? Također, trebam li se upisivati na carini za dobivanje markica i plaćanje trošarina s obzirom da nisam primarni proizvođač rakije već kupujem rakiju na koju je već plaćena trošarina i miješam ju s medom?

Zakon o obiteljskom poljoprivrednom gospodarstvu (Narodne novine, br.  29/18, 32/19 i 18/23) u članku 14.b stavku 1. propisuje da za dopunsku djelatnost proizvodnje poljoprivrednih i prehrambenih proizvoda preradom vlastitih poljoprivrednih proizvoda, uz mogućnost kupnje dijela istovrsnog primarnog poljoprivrednog proizvoda koji proizvodi OPG od drugih OPG-ova i/ili drugih poljoprivrednih obrta upisanih u Upisnik poljoprivrednika u skladu sa zakonom kojim se uređuju ciljevi i mjere poljoprivredne politike, radi prerade grožđa u vino, prerade voća u voćno vino, proizvodnje jakih alkoholnih pića, octa, ostalih alkoholnih pića te proizvodnje piva do 2000 hl, OPG mora biti upisan u registar trošarinskih obveznika i/ili u druge registre u skladu s propisima kojima se uređuje ova djelatnost. Iz činjenica koje se navode u upitu zaključujemo da uz med kojeg proizvodite na vlastitom gospodarstvu, rakiju koja je osnovna sirovina u proizvodnji likera „medice“ ne proizvodite na vlastitom gospodarstvu nego u cijelosti kupujete od drugih proizvođača.
 
Mišljenja smo da u tim okolnostima ne možete upisati dopunsku djelatnost iz oznake 1.1. proizvodnja poljoprivrednih proizvoda od sirovine iz vlastite proizvodnje uz kupnju dijela sirovine od drugih poljoprivrednih gospodarstava, sukladno posebnim propisima o hrani u dijelu proizvodnje: 1.1.6. likera.

21. Želim organizirati radionice i edukacije vezane za pčelarstvo i pčelinje proizvode. Konkretno, htjela bih organizirati radionice kao što su izrade svijeća od pčelinjeg voska ili tradicijskih melema i sapuna u unajmljenom prostoru primjerice na sajmovima, gospodarskim danima, ili u vlastitoj organizaciji primjerice u društvenom domu. Pripada li takva djelatnost šifri 4.2.8. i ako da, koji su preduvjeti? U podružnici APPRRR-a su mi spomenuli potvrdu o tečaju za osposobljenost, no nisu znali definirati o kakvoj osposobljenosti niti čiji tečaj? S obzirom da radim u obrazovanju, imam znanja o predavanju, a s obzirom da sam kemičar i fito- te apiterapeut, imam znanja i o proizvodnji melema i sapuna. Je li u tom slučaju dovoljna moja diploma fakulteta?

Sukladno Zakonu o pružanju usluga u turizmu („Narodne novine“, br. 130/17., 25/19., 98/19., 42/20. i 70/21.) (u daljnjem tekstu: Zakon o pružanju usluga u turizmu) OPG može upisati dopunsku djelatnost oznake 4.2.8. provođenje programa kreativnih i edukativnih radionica vezanih za poljoprivredu, akvakulturu, tradicijske obrte i slično. 
 U sklopu dopunske djelatnosti oznake 4.2.8. mogu se pružati radionice i edukacije isključivo vezane uz poljoprivrednu proizvodnju i/ili tradicijski obrt OPG-a na kojem se iste provode. 



22. Molim Vas informaciju da li proizvodnja čokolade i čokoladnih pralina ( punjenje s vlastitim lješnjakom i borovnicama ) može spadati pod dopunsku djelatnost OPG-a?
1.2.22. proizvodnja ostalih prehrambenih proizvoda povezanih s djelatnostima iz ove oznake.
Zakon o obiteljskom poljoprivrednom gospodarstvu (Narodne novine, br.  29/18, 32/19 i 18/23) u članku 14.b stavku 1. propisuje da za dopunsku djelatnost proizvodnje poljoprivrednih i prehrambenih proizvoda preradom vlastitih poljoprivrednih proizvoda, uz mogućnost kupnje dijela istovrsnog primarnog poljoprivrednog proizvoda koji proizvodi OPG od drugih OPG-ova i/ili drugih poljoprivrednih obrta upisanih u Upisnik poljoprivrednika u skladu sa zakonom kojim se uređuju ciljevi i mjere poljoprivredne politike. 
Iz činjenica koje se navode u upitu zaključujemo da predmetni OPG proizvodi lješnjake i borovnice na vlastitom gospodarstvu, a da kakao ili čokoladu kao glavnu sirovinu u proizvodnji čokolade ili pralina ne proizvodi na vlastitom gospodarstvu nego bi u cijelosti kupovao od drugih proizvođača.  
U tim okolnostima ne može se upisati dopunska djelatnost iz oznake 1.2. proizvodnja prehrambenih proizvoda od sirovine iz vlastite proizvodnje uz kupnju dijela sirovine od drugih poljoprivrednih gospodarstava, sukladno posebnim propisima o hrani; 1.2.22. proizvodnja ostalih prehrambenih proizvoda povezanih s djelatnostima iz ove oznake.

23. Je li moguće proizvodnju mikrobilja upisati kao dopunsku djelatnost na OPG-u ?
U odnosu na upis proizvodnje mikrobilja (engl. microgreens) kao dopunske djelatnosti u skladu s Zakonom o obiteljskom poljoprivrednom gospodarstvu (Narodne novine, br. 29/18 i 32/19, 18/23) i Pravilnikom o Upisniku obiteljskih poljoprivrednih gospodarstava (Narodne novine, broj 80/23) smatramo da stranka može upisati dopunsku djelatnost iz oznake 1.2.22. proizvodnja ostalih prehrambenih proizvoda povezanih s djelatnostima iz ove oznake.

24. Želim upisati uzgoj mikrobilja. Uputili su me iz Agencije da Vam pošaljem mail i upit na Vas, da li je potrebno rješenje registracije objekta za hranu.
Danas sam osobno otišla u DIRH u Šubićevu 29 (nakon što su mi telefonski dvaputa potvrdili da ne treba registrirati objekt za poslovanje sa hranom jer se radi  o primarnoj poljoprivrednoj proizvodnji), gdje mi je rečeno da za uzgoj mikrobilja (microgreens) ne treba registrirati objekt za poslovanje sa hranom. U slučaju uzgoja  klica, objekt je potrebno registrirati.
Kako se planiram baviti uzgojem samo Mikrobilja, ljubazno Vas molim za brzi odgovor kako bi se mogla registrirati.

Vaš upit smo proslijedili Sektoru sanitarne inspekcije, Službi za sigurnost hrane Državnog inspektorata Republike Hrvatske, te u nastavku šaljemo njihov odgovor.
Primarna proizvodnja hrane neživotinjskog porijekla i pripadajućih djelatnosti nije u nadležnosti sanitarne inspekcije, sukladno odredbama čl. 14 st.1.a)  Zakona o službenim kontrolama i drugim službenim aktivnostima koje se provode sukladno propisima o hrani, hrani za životinje, o zdravlju i dobrobiti životinja, zdravlju bilja i sredstvima za zaštitu bilja (Narodne novine, broj 52/21). 
U skladu s odredbama čl. 14 st.1. b) istog Zakona, na razini prerade i proizvodnje hrane neživotinjskog porijekla nadležna je sanitarna inspekcija, a subjekti i pripadajući objekti iz nadležnosti sanitarne inspekcije u skladu s člankom 75. citiranog Zakona i Pravilnika o načinu evidentiranja i vođenju Registra subjekata i pripadajućih objekata u poslovanju s hranom iz nadležnosti sanitarne inspekcije Državnog inspektorata (Narodne novine, broj 101/22) se moraju evidentirati u Registar subjekata i pripadajućih objekata u poslovanju s hranom.
Slijedom navedenog, ukoliko predmetni subjekt obavlja isključivo djelatnost primarne proizvodnje (uzgoj biljnih vrsta), ista nije u nadležnosti sanitarne inspekcije.

Zaključno, mikrobilje ne spada u kategoriju prerade ili proizvodnje hrane stoga ne treba upis u Registar subjekata i pripadajućih objekata u poslovanju s hranom. Stranku treba uputiti da prilikom upisa dopunske djelatnosti  5.7. uzgoj ostalih nespomenutih biljnih vrsta (drveće, ukrasni grmovi i drveće, božićna drvca, ostalo ukrasno bilje, mikrobilje i slično) na OPG-u ne treba prilagati dokaz o upisu u predmetni registar.

25. Poljoprivrednik uzgaja divlje šparoge na oranicama, sam proizvodi sjeme i vrši sjetvu, te traži informaciju da li je za takav uzgoj i stavljanje na tržište proizvedenih divljih šparoga  potrebno registrirati dopunsku djelatnost odnosno na koji način može legalno prodavati svoj proizvod (svježe divlje šparoge).
Za komercijalni uzgoj divljih šparoga na oraničnim površinama obiteljsko poljoprivredno gospodarstvo (dalje: OPG) ne treba upisati dopunsku djelatnost.
Zakon o obiteljskom poljoprivrednom gospodarstvu (Narodne novine, br. 29/18, 32/19 i 18/23; dalje: Zakon o OPG-u) u članku 27. propisuju uvjete i načine prodaje OPG-a. OPG može prodavati samo vlastite poljoprivredne proizvode proizvedene na OPG-u i to:
– prodajom na veliko registriranim fizičkim i pravnim osobama koje neposredno otkupljuju poljoprivredne proizvode za preradu ili daljnju prodaju (neposredno na OPG-u ili na mjestima organiziranog otkupa) te prodajom na tržnicama na veliko
– izravnom prodajom maloprodajnim objektima koji izravno opskrbljuju krajnjeg potrošača (uključujući i ugostiteljske objekte) i
– izravnom prodajom kroz kratke lance opskrbe krajnjih potrošača kao što je prodaja na malo izvan prodavaonica poput prodaje na štandovima i klupama na tržnicama na malo i izvan tržnica na malo, pokretne prodaje, prodaje na daljinu, prodaje putem automata OPG-a, prodaje na prostoru i objektima OPG-a, prodaje na kiosku OPG-a i prigodne prodaje na sajmovima, izložbama, priredbama, izletištima te na štandovima unutar trgovačkih centara, ustanova i slično.
Prilikom prodaje OPG  je u obvezi pridržavati se uvjeta i iz područja trgovine propisanih Zakonom o trgovini (Narodne novine, br. 87/08, 96/08, 116/08, 76/09, 114/11, 68/13, 30/14, 32/19, 98/19, 32/20 i 33/23) te drugim posebnim propisima kao što su Zakon o zaštiti potrošača (Narodne novine, br. 19/22 i 59/23), Pravilnik  o minimalnim tehničkim i drugim uvjetima koji se odnose na prodajne objekte, opremu i sredstva u prodajnim objektima i uvjetima za prodaju robe izvan prodavaonica (Narodne novine, br. 55/09, 108/09, 8/10 i 108/14)  i Pravilnik o klasifikaciji prodavaonica i drugih oblika trgovine na malo (Narodne novine, br. 39/09 i 46/15) koji su u nadležnosti Ministarstva gospodarstva. Iz upita nije razvidno na koji način ima namjeru prodavati divlje šparoge, stoga više informacija o prodaji na malo izvan prodavaonica te o minimalno tehničkim uvjetima prodajnih objekata stranka može dobiti ako se obrati na kontakte https://mingo.gov.hr/kontakti-4929/4929 .
Upisnik trgovaca voćem i povrćem, određenim prerađenim proizvodima od voća i povrća i bananama (dalje: Upisnik trgovaca) je elektronička baza podataka o trgovcima navedenih proizvoda koju vodi Ministarstvo poljoprivrede, šumarstva i ribarstva (dalje: Ministarstvo). Kako je iz upita razvidna namjera stavljanja divljih šparoga na tržište, predlažemo da se obrati službenicima Ministarstva koji vode Upisnik trgovaca putem telefona  01/ 6106-724 ili više informacija o ovome može pronaći na poveznici https://poljoprivreda.gov.hr/poljoprivreda-173/poljoprivreda-175/vocarstvo/upisnici-i-registri-1483/upisnik-trgovaca-vocem-i-povrcem-1484/1484 .
26. Vlasnik sam OPG-a, primarno se bavim pčelarstvom gdje uz proizvodnju meda radimo još dodatne proizvode sa medom. Pošto smo jako prepoznati po našim medenjacima i medicom htio bih te proizvode registrirati kao dodatnu djelatnost. Raspitivao sam se o tome u agenciji za plaćanje no oni mi nisu mogli pomoći i adekvatno uputiti jer kako kažu nisu imali takva potraživanja u praksi. Također izgrađujemo Api inhalacijsku komoru pa me zanima i njezina registracija kao dodatna djelatnost. Napominjem da sam paušalni obveznik. U nadi da ćete mi pomoći iznaći najpovoljnije rješenje i na taj način pomoći u razvoju ruralnom turizma u Karlovačkoj županiji lijepo vas pozdravljam. Mijo Grgurić. 

Prema činjenicama i okolnostima koje navodite u upitu, a u odnosu na dio pitanja oko registracije djelatnosti proizvodnje medenjaka napominjemo da je moguće registrirati dopunsku djelatnost iz oznake 1.2. proizvodnja prehrambenih proizvoda od sirovine iz vlastite proizvodnje uz kupnju dijela sirovine od drugih poljoprivrednih gospodarstava, sukladno posebnim propisima o hrani Priloga 6. Pravilnika o Upisniku obiteljskih poljoprivrednih gospodarstava (Narodne novine, broj 80/23; dalje u tekstu: Pravilnik) i to oznaku 1.2.10. proizvodnja kolača. Ukoliko pod izrazom „medica“ smatrate liker medicu, proizvodnju iste je moguće upisati kao dopunsku djelatnost iz oznake 1.1. proizvodnja poljoprivrednih proizvoda od sirovine iz vlastite proizvodnje uz kupnju dijela sirovine od drugih poljoprivrednih gospodarstava, sukladno posebnim propisima o hrani u dijelu proizvodnje: 1.1.6. likera. 
U odnosu na registraciju djelatnosti pružanja usluga apiinhalacijske komore, a koja pripada području zdravstvene zaštite, ističemo da prema trenutno važećem Pravilniku nemate mogućnost upisa te dopunske djelatnosti.
Dodatno, korisnika je potrebno uputiti da je ovu uslugu moguće obavljati kroz neki drugi organizacijski oblik poslovanja (npr. obrt ili trgovačko društvo).

27. U slučaju želje da otvorim obrt koji bi se bavio fitoaromaterapijom i apiterapijom, postoji li neko ograničenje jer imam već prijavljen OPG na svoje ime?
Sukladno odredbama Zakona o OPG-u, nositelj OPG-a ne može biti osoba koja ima registrirani obrt za djelatnost poljoprivrede i šumarstva prema posebnom zakonu.

28. Postoji li mogućnost proizvodnje (pečenje, pakiranje i prodaja) psećih kolačića kroz OPG ?

Dopunske djelatnosti iz skupine 1.2. odnose se na prehrambene proizvode namijenjene ishrani ljudi. Mišljenja smo da prema važećim odredbama Zakona o obiteljskom poljoprivrednom gospodarstvu (Narodne novine, br. 29/18 i 32/19, 18/23) i Pravilnika o Upisniku obiteljskih poljoprivrednih gospodarstava (Narodne novine, broj 80/23) djelatnost proizvodnje psećih kolačića nije moguće upisati kao dopunsku djelatnost OPG-a. 
Ministarstvo će u idućim izmjenama podzakonskog akta razmotriti mogućnost uvođenja dopunske djelatnosti proizvodnje proizvoda namijenjenih za prehranu kućnih ljubimaca.

29. Stranka pita može li se upisati sušenje ribe kao dopunska djelatnost preko OPG-a.

Vezano za upit da stranka želi upisati dopunsku djelatnost sušenja ribe, a nema vlastiti uzgoj riba, ističemo da  nositelj ili član OPG-a može upisati dopunsku djelatnost iz oznake 1. Proizvodnja poljoprivrednih i prehrambenih  proizvoda na OPG-u, podooznake 1.2.16. proizvodi akvakulture, ukoliko proizvodi prehrambene proizvode od sirovine iz vlastite proizvodnje, uz mogućnost kupnje dijela sirovine od drugih poljoprivrednika. U konkretnom slučaju, djelatnost sušenja ribe koja je u cijelosti kupljena od drugih proizvođača moguće je obavljati u nekom drugom organizacijskom obliku poslovnog subjekta poljoprivrednika kao što je obrt ili trgovačko društvo.

30. OPG se bavi proizvodnjom rakije i za to ima otvoren OBRT (prerada prema NKD-u). Isti je kao OPG prošao na natječaju za mjeru  M 6.2.1.  Da bi povukao drugi dio sredstava uvjet je da upiše navedenu djelatnost kao dopunsku djelatnost na OPG-u. Je li može upisati tu djelatnost kao dopunsku djelatnost na OPG-u ako istu djelatnost obavlja u okviru obrta?

Prema Zakonu o poljoprivredi (Narodne novine, br. 118/18, 42/20, 127/20 – Odluka Ustavnog suda Republike Hrvatske, 52/21, 152/22) članku 3. stavku 1. podstavku d) poljoprivredna djelatnost obuhvaća bilinogojstvo, stočarstvo i s njima povezane uslužne djelatnosti, u skladu sa skupinama 01.1, 01.2, 01.3, 01.4, 01.5 i 01.6 Nacionalne klasifikacije djelatnosti – NKD 2007.
Zakon o obiteljskom poljoprivrednom gospodarstvu (Narodne novine, br. 29/18 i 32/19, 18/23) (dalje u tekstu: Zakon o OPG-u) u članku 15. stavku 4. propisuje da fizička osoba koja je upisana u Upisnik obiteljskih poljoprivrednih gospodarstava ne može istodobno imati prijavljen obrt za obavljanje poljoprivredne djelatnosti prema posebnom zakonu i obiteljsko poljoprivredno gospodarstvo prema Zakonu o OPG-u.
Vezano za uvjete i procedure koje korisnik mora zadovoljiti prema natječaju iz Programa ruralnog razvoja Republike Hrvatske za razdoblje 2014. – 2020., molimo obratiti se Upravi za potpore u poljoprivredi i ruralnom razvoju.

31. Možete li mi reći koji dokumenti su potrebni za upis sljedećih dopunskih djelatnosti:
1.1.6 Proizvodnja poljoprivrednih proizvoda od sirovine iz vlastite proizvodnje uz kupnju dijela sirovine od drugih poljoprivrednih gospodarstava, sukladno posebnim propisima o hrani u dijelu proizvodnje: Likeri.
1.3.3 pakiranje i/ili zamrzavanje i/ili sušenje i/ili konzerviranje proizvoda od sirovine iz vlastiteproizvodnje uz kupnju dijela sirovine drugih poljoprivrednih gospodarstava uključujući: Samoniklo, uzgojeno i ostalo bilje.
Za dopunsku djelatnost pod oznakom 1.1.6 uz potvrdu o upisu u RPO, Zakon o obiteljskom poljoprivrednom gospodarstvu („Narodne novine“, br.  29/18, 32/19 i 18/23) u članku 14.b stavku 1. propisuje da za dopunsku djelatnost proizvodnje poljoprivrednih i prehrambenih proizvoda preradom vlastitih poljoprivrednih proizvoda, uz mogućnost kupnje dijela istovrsnog primarnog poljoprivrednog proizvoda koji proizvodi OPG od drugih OPG-ova i/ili drugih poljoprivrednih obrta upisanih u Upisnik poljoprivrednika u skladu sa zakonom kojim se uređuju ciljevi i mjere poljoprivredne politike, radi prerade grožđa u vino, prerade voća u voćno vino, proizvodnje jakih alkoholnih pića, octa, ostalih alkoholnih pića te proizvodnje piva do 2000 hl, OPG mora biti upisan u registar trošarinskih obveznika i/ili u druge registre u skladu s propisima kojima se uređuje ova djelatnost. 
 Osim odobrenja Carinske uprave o stavljanju likera u prodaju, dokaz koji poljoprivrednik prilaže je i izvadak iz Registra subjekata i pripadajućih objekata koji posluju s hranom neživotinjskog porijekla iz nadležnosti sanitarne inspekcije. 

Za oznaku dopunske djelatnosti 1.3.3. potrebno je priložiti odobrenje za objekt od Državnog inspektorata te Potvrdu o upisu u RPO.
Za sakupljanje samoniklog bilja (dopunske djelatnosti oznake 5.9 sakupljanje i/ili prerada: 5.9.1. samoniklog bilja (aromatičnog, začinskog, ljekovitog i sl.), 5.9.2. gljiva, 5.9.3. šumskih plodova (borovnica, šipak, kupina, kesten, žir i slično) te 5.9.4. ostalog bilja) Zakon o obiteljskom poljoprivrednom gospodarstvu („Narodne novine“, br. 29/18, 32/19 i 18/23) u članku 14.b. propisuje uvjete za obavljanje pojedinih dopunskih djelatnosti te u stavku 6. definira da u okviru dopunske djelatnosti sakupljanja samoniklog bilja, šumskih plodova i gljiva te prerade drva, OPG mora imati u posjedu poljoprivredno zemljište ili šumu ili šumsko zemljište te postupati u skladu s propisima kojima se uređuje ova djelatnost.
Također napominjemo i na obvezu propisanu člankom 14. Pravilnika o Upisniku obiteljskih poljoprivrednih gospodarstava („Narodne novine“, br. 80/23) vezano za evidenciju o proizvodnji i prodaji vlastitih poljoprivrednih i prehrambenih proizvoda OPG-a koju vodi nositelj OPG-a.


32. Stranka je došla su upitom na koji način bi mogla prijaviti djelatnost pečenja janjaca iz vlastitog uzgoja, odnosno ima svoje ovce na OPG-u, i u sklopu prodaje janjaca pekli bi ih mušterijama. U županiji im kažu da za to ne trebaju nikakvi minimalni tehnički uvjeti biti zadovoljeni s obzirom da ne bi vršili prodaju mesa na kilograme već samo cijele janjce, u prethodnom dogovoru s mušterijom, te da je dovoljno to samo upisati u OPG kao dopunsku djelatnost. Molim Vas da pomoć da nam razjasnite koja dokumentacija je potrebna i da li je to moguće upisati na taj način u OPG, budući da ja ne pronalazim takav tip dopunske djelatnosti u pravilniku?

Zakonom o obiteljskom poljoprivrednom gospodarstvu (Narodne novine, br. 29/18 i 32/19) (dalje u tekstu: Zakon o OPG-u) propisana je mogućnost upisa dopunskih djelatnosti na obiteljskom poljoprivrednom gospodarstvu (dalje u tekstu: OPG) uz obavljanje poljoprivrede kao primarne djelatnosti. 
Iz činjenica i okolnosti koje proizlaze iz predmetnog upita korisnik bi pružao uslugu pečenja vlastitih zaklanih grla stoke (janjci) i prodaju istih. Prema odredbama posebnih propisa koji reguliraju područje hrane te registraciju i odobravanje objekata i subjekata u poslovanju s hranom, pripremanje proizvoda životinjskog podrijetla pečenjem ne smatra se preradom i upis dopunske djelatnosti pod oznakom 1. Proizvodnja poljoprivrednih i prehrambenih  proizvoda na OPG-u iz Priloga 6. Pravilnika nije moguć. Niti kroz upis dopunske djelatnosti oznake 3 Pružanje usluga na OPG-u i 5 Pružanje ostalih sadržaja i aktivnosti na OPG-u nije moguće upisati spomenutu djelatnost.
U odnosu na načelnu mogućnost upisa dopunskih djelatnosti iz oznaka 4.1. Priloga 6. Pravilnika - pružanje ugostiteljskih usluga na OPG-u u skladu s posebnim propisima koji uređuju ugostiteljsku djelatnost, napominjemo da je pripremanje i usluživanje hrane regulirano propisima iz područja ugostiteljske djelatnosti. S tim u vezi ističemo da su ugostiteljske usluge koje se mogu pružati na OPG-u te uvjeti pod kojima se pojedine usluge mogu pružati propisane Zakonom o ugostiteljskoj djelatnosti (Narodne novine, br. 85/15, 121/16, 99/18, 25/19, 98/19, 32/20, 42/20 i 126/21) i Pravilnikom o razvrstavanju i kategorizaciji objekata u kojima se pružaju ugostiteljske usluge na obiteljskom poljoprivrednom gospodarstvu (Narodne novine, br. 54/16, 69/17 i 120/19). U konkretnom slučaju najprikladniji oblik usluge bio bi kroz registrirane objekte kao što su Vinotočje/Kušaonica ili Izletište. Pri pružanju navedenih usluga moraju biti ispunjeni uvjeti predviđeni propisima o hrani, a objekti u kojima se pružaju ugostiteljske usluge na OPG-u moraju ispunjavati minimalne uvjete za vrstu i uvjete za kategoriju u skladu s odredbama Pravilnika o razvrstavanju i kategorizaciji objekata u kojima se pružaju ugostiteljske usluge na OPG-u.
Kao dokaz prilikom upisa odnosnih dopunskih djelatnosti prilaže se rješenje o odobrenju za pružanje ugostiteljskih usluga nadležnog upravnog tijela (može se ishoditi u mjesno nadležnoj županiji), odnosno upravnom tijelu Grada Zagreba koje je nadležno za poslove ugostiteljstva.




33. Nositelj OPG-a ima upisanu dopunsku djelatnost IZLETIŠTE/KUŠAONICA i danas je došao sa pitanjem da bi se on brisao iz OPG-a, a član, njegov sin, bi preuzeo OPG. Pitanje je da li treba raditi nove minimalno-tehničke uvjete kod Županije jer u rješenju ne piše nigdje MIBPG, a osoba na koju je rješenje dano se briše iz gospodarstva. Ne znam i kad bi ostao kao član, da li bi mogla ostati dopunska djelatnost? 

Ne može sa starim rješenjem upisati dopunsku na novog nositelja OPG-a, novo rješenje mora biti doneseno na novu osobu, promjenom nositelja mijenja se naziv OPG-a.
Ukoliko dosadašnji nositelj OPG-a ostane upisan kao član na OPG-u,  može i dalje biti nositelj dopunske.


34. Može li korisnik OPG-e registrirati  dopunsku djelatnost „usluga prerade mesa“ i pod kojom oznakom  iz Priloga 6. Pravilnik o upisniku obiteljskih poljoprivrednih gospodarstava  (NN 62/2019) ?

Zakon o obiteljskom poljoprivrednom gospodarstvu (Narodne novine, br. 29/18 i 32/19, 18/23) definira obiteljsko poljoprivredno gospodarstvo (dalje u tekstu: OPG) kao organizacijski oblik gospodarskog subjekta poljoprivrednika fizičke osobe koji radi stvaranja dohotka samostalno i trajno obavlja djelatnost poljoprivrede i s njom povezane dopunske djelatnosti, a temelji se na korištenju vlastitih i/ili unajmljenih proizvodnih resursa te na radu, znanju i vještinama članova obitelji.  
Iz okolnosti i činjenica koje se navode u upitu proizlazi da korisnik želi upisati dopunsku djelatnost pružanja usluga u preradi mesa u kojoj sirovina nije vlastiti proizvod. 
Pravilnik o Upisniku obiteljskih poljoprivrednih gospodarstava (Narodne novine, broj 80/23; dalje u tekstu: Pravilnik) u Prilogu 6. daje detaljan pregled dopunskih djelatnosti koje se mogu obavljati na OPG-u tako da se djelatnost prerade upisuje se u Upisnik OPG-ova pod oznakom 1.2. proizvodnja prehrambenih proizvoda od sirovine iz vlastite proizvodnje uz kupnju dijela sirovine od drugih poljoprivrednih gospodarstava, sukladno posebnim propisima o hrani.
Usluga prerade sirovine, u konkretnom slučaju mesa, koja nije vlastiti proizvod ne navodi se pod oznakom 3. pružanje usluga na OPG-u iz Priloga 6. Pravilnika te ju nije moguće upisati kao dopunsku djelatnost.


35. Imamo usmeni upit nositelja koji već ima registriranu preradu mesa u sklopu dopunskih djelatnosti, ali bi proizvode iz prerade, npr. kobasice, pekao i prodavao pečene, pokretno, npr.  na sajmu.

Zakon o obiteljskom poljoprivrednom gospodarstvu (Narodne novine, br. 29/18, 32/19 i 18/23) i Pravilnik o Upisniku obiteljskih poljoprivrednih gospodarstava (Narodne novine, broj 80/23, u daljnjem tekstu: Pravilnik) daju mogućnost upisa dopunskih djelatnosti na OPG uz obavljanje poljoprivrede kao primarne djelatnosti, međutim djelatnost pečenja na prodajnom mjestu nije propisana niti se nalazi na popisu Priloga 6. Pravilnika. 
Također, niti sukladno Zakonu o trgovini (Narodne novine, br. 87/08, 96/08, 116/08, 76/09, 114/11, 68/13, 30/14, 32/19, 98/19, 32/20 i 33/23) OPG ne može obavljati prodaju na način naveden u Vašem upitu. 
Stranka ovu djelatnost može obavljati u nekom drugom organizacijskom obliku (obrt ili trgovačko društvo).


36. Imam prijavljen svoj OPG i sad me zanima mogu li uz OPG prijaviti ugostiteljsku djelatnost, točnije štand za pravljenje palačinki sad od 15.12.2022. do 05.01.2023. da mogu raditi legalno, jer me u općini traže da imam otvoreno to na svoje ime da bi dobio najam javne površine za raditi tih 20.dana...,a što se tiče štanda i svega to je spremno. 

Lista oznaka dopunskih djelatnosti koje uključuju proizvodnju prehrambenih proizvoda od sirovine iz vlastite proizvodnje uz kupnju dijela sirovine od drugih poljoprivrednih gospodarstava, sukladno posebnim propisima o hrani, nije zatvorenog tipa stoga smo mišljenja da se pod oznakom 1.2.22. proizvodnja ostalih prehrambenih proizvoda povezanih s djelatnostima iz ove oznake mogu upisati i neke proizvodnje koje izrijekom nisu nabrojene te vodeći računa o posebnim propisima koji uređuju tu djelatnost. 
U konkretnom slučaju, naglašavamo da je korisnika potrebno uputiti da se obrati Državnom inspektoratu vezano za  registraciju subjekata i pripadajućih objekata u poslovanju s hranom koje su iz nadležnosti sanitarne inspekcije. Na poveznici  https://dirh.gov.hr/o-drzavnom-inspektoratu-9/ustrojstvo-77/7-sektor-sanitarne-inspekcije/hrana-ukljucujuci-genetski-modificiranu-hranu-novu-hranu-i-genetski-modificirane-organizme/349  može se informirati o postupcima i koracima (putem sustava e-Građani) kod evidentiranja i vođenja registra subjekata i pripadajućih objekata u kojima se obavlja djelatnost s hranom te korištenjem mail adrese evidentiranje.sanitarna@dirh.hr  za postavljanjem dodatnih upita.

37. Poljoprivrednik ima upisanu dopunsku djelatnost 1.1.4. proizvodnja vina od grožđa i sada bi htio na božićnim sajmovima prodavati kuhano vino Koju dopunsku djelatnost bi trebao upisati.

Korisnik ne može upisati dopunsku djelatnost 1.1.8. ostalih alkoholnih pića i poljoprivrednih proizvoda povezanih s djelatnošću iz oznake 1.1. proizvodnja poljoprivrednih proizvoda od sirovine iz vlastite proizvodnje uz kupnju dijela sirovine od drugih poljoprivrednih gospodarstava, sukladno posebnim propisima o hrani koja je navedena u Prilogu 6. Pravilnika o Upisniku obiteljskih poljoprivrednih gospodarstava (NN 80/23) jer kuhano vino spada u područje pripreme pića i napitaka što je ugostiteljska djelatnost.


38. Korisnik ima preradu vlastitog voća u objektu koji je upisan u registar subjekata za poslovanje s hranom, odnosno koji  vrši usluge prozvodnje/prerade istih  u pekmez, voćne sokove, džemove ....
Je li dovoljno za upis dopunske djelatnosti iz skupine 1.2. koja se odnosi na navedene proizvode) objekt u kojem se vrši prerada bude upisan u registar subjekata… ili sam poljoprivrednik to mora osobno, ili je potreban  ugovor o istom … 

Državni inspektorat Republike Hrvatske evidentira subjekte u poslovanju s hranom i pripadajuće objekte, uspostavlja, vodi i redovito ažurira Registar subjekata i pripadajućih objekata u poslovanju s hranom iz nadležnosti sanitarne inspekcije u skladu sa Zakonom o službenim kontrolama i drugim službenim aktivnostima koje se provode sukladno propisima o hrani, hrani za životinje, o zdravlju i dobrobiti životinja, zdravlju bilja i sredstvima za zaštitu bilja (Narodne novine, broj 52/21) i odredbama Pravilnika o načinu evidentiranja i vođenju Registra subjekata i pripadajućih objekata u poslovanju s hranom iz nadležnosti sanitarne inspekcije Državnog inspektorata (Narodne novine, broj 101/22).
U slučajevima kada poljoprivrednik ne posjeduje objekt za preradu sirovine ne životinjskog podrijetla već istu obavlja u objektu drugog gospodarstva, predlažemo da ga se, prilikom upisa dopunske djelatnosti 1.2. proizvodnja prehrambenih proizvoda od sirovine iz vlastite proizvodnje uz kupnju dijela sirovine od drugih poljoprivrednih gospodarstava, sukladno posebnim propisima o hrani,  zatraži dokument kojim će dokazati da je obavio registraciju subjekta u poslovanju s hranom. Isto tako, potrebno ga je zatražiti i dokument o registraciji objekta u kojem se obavlja prerada (kopija  Izvatka iz Registra subjekata i pripadajućih objekata u poslovanju s hranom  gospodarstva na kojem se vrši prerada).
Registar subjekata i pripadajućih objekata u poslovanju s hranom iz nadležnosti sanitarne inspekcije je djelomično javan i vidljiv na javnim formama središnjeg informacijskog sustava sanitarne inspekcije. Subjekti i objekti koji su evidentirani vidljivi su u Registru subjekata i pripadajućih objekata, na poveznici https://sissijavneusluge.dirh.hr/SISSI_JavneForme/PregledRegistraObjektaPoslovanjeHrana.aspx .
Više o svemu naprijed navedenom može se naći na poveznici https://dirh.gov.hr/o-drzavnom-inspektoratu-9/ustrojstvo-77/7-sektor-sanitarne-inspekcije/evidentiranje-i-vodjenje-registra-subjekata-i-pripadajucih-objekata-u-poslovanju-s-hranom-iz-nadleznosti-sanitarne-inspekcije/431.

39. U postupku imamo predmet korisnika za upis dopunske djelatnosti 1.2.6. proizvodnja ulja; 1.2.14. proizvodnja sušenog/zamrznutog/ konzerviranog voća; 1.2.15. proizvodnja sušenog/zamrznutog/konzerviranog povrća; 13.1. proizvoda od gljiva; 1.3.2. šumske plodove; 1.3.3. samoniklo, uzgojeno i ostalo bilje. U prilogu je dostavio potvrdu RPO, Izvadak iz Registra subjekata i pripadajućih objekata u poslovanju s hranom i dopis Državnog inspektorata.
Radi se o tome da korisnik obavlja preradu i pakiranje kod drugog korisnika koji kod nas već ima upisane dopunske djelatnosti proizvodnje i čiji je objekt upisan u registar objekata koji posluju s hranom.
Zanima nas da li korisnik treba dostaviti ugovor o korištenju prostora sa drugim korisnikom i da li se u tom slučaju upisuje izdvojeni pogon, ili možemo uvažiti dostavljeni izvadak iz Registra bez upisa izdvojenog pogona?
Napominjem da imamo slične primjere i kod drugih korisnika koji posjeduju maslinike, a prerada maslina se uslužno obavlja u registriranim uljarama. 

Sukladno članku 14. b) Zakona o Obiteljskom poljoprivrednom gospodarstvu (NN 29/18, 32/19, 18/23) dopunsku djelatnost prerade vlastitih poljoprivrednih proizvoda, uz mogućnost kupnje dijela primarnog poljoprivrednog proizvoda od drugih OPG-ova i/ili drugih poljoprivrednih obrta upisanih u Upisnik poljoprivrednika u skladu sa zakonom kojim se uređuju ciljevi i mjere poljoprivredne politike radi prerade u ulja, biljne ili životinjske masti, proizvodnje prehrambenih proizvoda te pakiranje i/ili zamrzavanje i/ili sušenje i/ili konzerviranje prehrambenih proizvoda, OPG mora obavljati u objektima registriranim i/ili odobrenim u skladu s propisima kojima se uređuje ova djelatnost.
Ako poljoprivrednik nema vlastiti objekt nećemo onda upisivati taj objekt, niti ga tražiti ugovor o zakupu, jer objekt za preradu koji je u vlasništvu drugog poljoprivrednika koristi sezonski i isti je već evidentiran kod drugog poljoprivrednika. Bitno je da korisnik prijavi proizvodnju hrane u objektu drugog subjekta, koje obavlja na OPG-u što dokazuje Izvatkom iz registra subjekata i pripadajućih objekata u poslovanju s hranom od Državnog Inspektorata RH u kojem će biti navedeno da se proizvodnja hrane odvija u objektu drugog subjekta.

40. Ljubazno molim informaciju što je potrebno učiniti kako bi se za našu registraciju OPG-a napravila dopuna za prodaju jaja na malo (na tržnici).

Poljoprivredni proizvođači koji žele prodavati do 350 komada jaja dnevno na kućnom pragu, tržnici ili na sajmovima moraju zadovoljiti slijedeće uvjete:
· upis u Upisnik poljoprivrednika/OPG-ova 
· upis u Jedinstveni registar domaćih životinja 
· podnijeti zahtjev za registraciju objekata u poslovanju s hranom životinjskog podrijetla prema Pravilniku o registraciji i odobravanju objekata te o registraciji subjekata u poslovanju s hranom (Narodne novine, br. 123/19 i 3/21). Potrebno se javiti u Upravu za veterinarstvo i sigurnost hrane Ministarstva poljoprivrede (Planinska 2a, Zagreb), a dodatne informacije o obrascu zahtjeva i proceduri registracije mogu se pronaći na poveznici http://veterinarstvo.hr/default.aspx?id=119 . 
· podnijeti zahtjev za evidentiranje u Registar primarnih proizvođača hrane za životinje (ako uz kokoši drži i druge životinje). 
Uz naprijed navedeno potrebno je voditi računa o kontroli higijenske ispravnosti jaja, o hranidbi životinja, o tome da jaja moraju biti skladištena u odgovarajućim rashladnim uređajima ovisno o kapacitetu proizvodnje i slično. 
Stranku također treba uputiti na vođenje evidencije o proizvodnji i prodaji vlastitih poljoprivrednih i prehrambenih proizvoda. 
Osim pridržavanja uvjeta i obveza predviđenih propisima iz područja poljoprivrede, na prodajnom mjestu potrebno se pridržavati i odredbi Zakona o trgovini (Narodne novine, br. 87/08, 116/08, 76/09, 114/11, 68/13, 30/14, 32/19, 98/19, 32/20 i 33/23).
Stranku možete uputiti i na brošuru Koraci do prodaje jaja na malo Uprave za stručnu podršku razvoju poljoprivrede Ministarstva poljoprivrede u kojoj su detaljnije opisani uvjeti i procedure u prodaji jaja na malo https://www.savjetodavna.hr/wp-content/uploads/2019/01/BrosuraProdajaJaja2019.pdf


41. Nas zanima možemo li kupovati od drugih proizvođača konvencionalne i ekološke koštice i stavljati na tržište ulje s našom oznakom. Poznato je kako je u ranijem Pravilniku bilo ograničenje na 50 % sirovine. Sadašnja regulativa to ne predviđa. Smatraju li se slovenski proizvođači jednako kao i hrvatski zbog ujednačenog EU tržišta ?

Zakon o obiteljskom poljoprivrednom gospodarstvu (Narodne novine br. 29/18, 32/19 i 18/23; u daljnjem tekstu: Zakon o OPG-u) definira obiteljsko poljoprivredno gospodarstvo (u daljnjem tekstu: OPG) kao organizacijski oblik gospodarskog subjekta poljoprivrednika fizičke osobe koji radi stvaranja dohotka samostalno i trajno obavlja djelatnost poljoprivrede i s njom povezane dopunske djelatnosti, a temelji se na korištenju vlastitih i/ili unajmljenih proizvodnih resursa te na radu, znanju i vještinama članova obitelji.
U skladu s člankom 11. stavkom 1. Zakona o OPG-u, uvjet za obavljanje gospodarske djelatnosti poljoprivrede u organizacijskom obliku OPG-a je posjedovanje i korištenje proizvodnih resursa u poljoprivredi i to zemljišta za bilinogojstvo odnosno posjedovanje stoke za stočarstvo odnosno posjedovanje i raspolaganje potrebnim proizvodnim resursima i/ili korištenje stručnih znanja i/ili vještina ako su propisani za pojedinu djelatnost stoga OPG mora posjedovati resurse za proizvodnju vlastite sirovine za obavljanje dopunskih djelatnosti iz oznake 1 Priloga 6. Pravilnika o Upisniku obiteljskih poljoprivrednih gospodarstava (Narodne novine, broj 80/23), a sukladno članku 14. b Zakona o OPG-u dio sirovine može kupiti od drugog OPG-a upisanog u Upisnik OPG-ova  ili poljoprivrednog obrta upisanog u Upisnik poljoprivrednika što isključuje mogućnost kupnje sirovine od proizvođača koji nisu upisani u Upisnik OPG-ova/poljoprivrednika. 
S druge strane, Pravilnikom o jestivim uljima i mastima (Narodne novine, br. 11/19 i 117/21; u daljnjem tekstu: Pravilnik) propisani su zahtjevi kvalitete kojima u proizvodnji i stavljanju na tržište moraju udovoljavati jestiva ulja biljnog podrijetla, između ostalog i bučino ulje te isti ne definira podrijetlo sirovine. 
Također, vezano za označavanje uključujući i označavanje zemlje podrijetla proizvoda, primjenjuju se Uredba o (EU) br. 1169/2011, od 25. listopada 2011., o informiranju potrošača o hrani izmjeni uredbi (EZ) br. 1924/2006 i (EZ) br. 1925/2006 Europskog parlamenta i Vijeća te o stavljanju izvan snage Direktive Komisije 87/250/EEZ, Direktive Vijeća 90/496/EEZ, Direktive Komisije 1999/10/EZ, Direktive 2000/13/EZ Europskog parlamenta i Vijeća, direktiva Komisije 2002/67/EZ i 2008/5/EZ i Uredbe Komisije (EZ) br. 608/2004 (u daljnjem tekstu: Uredba o (EU) br. 1169/2011) i Provedbena uredba Komisije (EU) br. 2018/775 o utvrđivanju pravila za primjenu članka 26. stavka 3. Uredbe (EU) br. 1169/2011 Europskog parlamenta i Vijeća o informiranju potrošača o hrani u pogledu pravila o navođenju zemlje podrijetla ili mjesta podrijetla glavnog sastojka hrane (u daljnjem tekstu: Provedbena uredba Komisije (EU) br. 2018/775).
Slijedom naprijed navedenoga zaključujemo da ukoliko se u svom poslovanju namjeravate koristiti sirovinom nabavljenom u drugoj državi članici Europske unije, proizvodnju ne možete obavljati u organizacijskom obliku OPG kroz obavljanje dopunskih djelatnosti već je gospodarstvo potrebno preregistrirati u obrt ili drugu pravnu osobu, a prilikom stavljanja proizvoda na tržište trebaju biti zadovoljena pravila o navođenju zemlje podrijetla ili mjesta podrijetla glavnog sastojka hrane na proizvodu sukladno Uredbi o (EU) br. 1169/2011 i Provedbenoj uredbi Komisije (EU) br. 2018/775. 
U vezi s činjenicom da želite stavljati na tržište proizvedeno ulje sa zaštićenom oznakom zemljopisnog podrijetla (ZOZP Varaždinsko bučino ulje) napominjemo da su za postupak certifikacije odnosno dobivanje Potvrde o sukladnosti za ZOZP Varaždinsko bučino ulje, pripadajućom Specifikacijom jasno propisani uvjeti, između ostalog i područje proizvodnje „Varaždinskog bučinog ulja“ koje od sadnje buča do dobivanja ulja, obuhvaća zemljopisno područje cijele Varaždinske županije. Kontrolu proizvođača provodi delegirano tijelo te samo proizvođači koji proizvode bučino ulje sukladno uvjetima iz Specifikacije i koji imaju Potvrdu o sukladnosti (certifikat) mogu koristiti naziv Varaždinsko bučino ulje. 
O ovome se možete detaljnije informirati u Upravi za stočarstvo i kvalitetu hrane Ministarstva poljoprivrede, šumarstva i ribarstva putem poveznice na mrežnu stranicu https://poljoprivreda.gov.hr/istaknute-teme/hrana-111/111 ili na 01/3903-101. Koristimo priliku napomenuti da se za procedure kod korištenja ekološki proizvedene sirovine od drugih proizvođača potrebno informirati kod ekološkog kontrolnog tijela odnosno na mrežnoj stranici https://poljoprivreda.gov.hr/ekoloska/199.

42. OPG sam koji se bavi proizvodnjom bučinih koštica od 2016. godine, prije nekoliko dana dobio sam uputu kako ne smijem prodavati bučino ulje jer nemam upisanu dodatnu djelatnost. Bučino ulje prerađujem u firmi namjenjenoj zato. 
Isto tako prodajem bučine koštice prelivene čokoladom, za koje nosim svoje koštice na preradu u firmu registriranu za isto. 
Isto tako, planiram kupiti maslinik te proizvoditi maslinovo ulje. 
Do sad me nitko nije upozorio na problem s prodajom ulja, no nedavno se ustanovilo da ne smijem prodavati proizvod koji u kompletu nije proizveden na našem OPG-u. Nakon posjeta podružnice APPRRR-a, dobio sam informacije da vas kontaktiram s ovim pitanjima. Moja pitanja glase: 
1. Koju dodatnu djelatnost moram otvoriti kako bi mogao legalno prodavati bućino ulje ,koštice s čokoladom, te maslinovo ulje?
2.  Moram li voditi evidenciju o proizvodnji i prodaji svojih poljoprivrednih proizvoda iako su prerađene na drugim mjestima?  Također na koji način se ta evidencija vodi i na koji način i gdje vam to predajem? 
3. Postoji li osoba koja mi može doći na OPG te me uputiti na sve nepravilnosti i načine kako da ih riješim, te kako da ne poslujem „nezakonito“? Bio bih voljan platiti izlazak. 
4. Moram li biti registriran kao subjekt u poslovanju s hranom kako bi sve bilo po propisima? Radim li to kod Vas ili u nekoj drugoj ustanovi?

1.bućino/maslinovo ulje
OPG koji na tržište plasira maslinovo/bućino ulje proizvedeno od vlastite sirovine, bez obzira je li ulje proizvedeno u njegovoj vlastitoj uljari ili je proizvedeno u uljari drugog poljoprivrednika ili poslovnog subjekta koja ima registriranu djelatnost proizvodnje ulja, mora imati upisanu dopunsku djelatnost oznake 1.2.6. iz Priloga 6. Pravilnika o Upisniku obiteljskih poljoprivrednih gospodarstava (NN 80/23).
OPG koji nema vlastiti prostor i/ili opremu za preradu ulja te za proizvodnju ulja koristi uslugu prerade od nekog drugog poljoprivrednika ili drugog poslovnog subjekta registriranog za djelatnost proizvodnje ulja ne upisuje kao svoj proizvodni resurs prostor i/ili opremu drugog poljoprivrednika budući je ista već upisana kao proizvodni resurs poljoprivrednika/poslovnog subjekta koji ovu uslugu pruža te za istu plaća cijenu izvršene usluge.
U slučaju da OPG temeljem odgovarajućeg pravnog posla unajmi prostor i/ili opremu za preradu od nekog drugog OPG-a tada kao svoj proizvodni resurs upisuje unajmljeni prostor i/ili opremu za preradu. 

       2.bućine koštice s čokoladom

Zakon o obiteljskom poljoprivrednom gospodarstvu (Narodne novine, br.  29/18, 32/19 i 18/23) u članku 14.b stavku 1. propisuje da za dopunsku djelatnost proizvodnje poljoprivrednih i prehrambenih proizvoda preradom vlastitih poljoprivrednih proizvoda, uz mogućnost kupnje dijela istovrsnog primarnog poljoprivrednog proizvoda koji proizvodi OPG od drugih OPG-ova i/ili drugih poljoprivrednih obrta upisanih u Upisnik poljoprivrednika u skladu sa zakonom kojim se uređuju ciljevi i mjere poljoprivredne politike. 
Iz činjenica koje se navode u upitu zaključujemo da predmetni OPG proizvodi bućine koštice na vlastitom gospodarstvu, a da kakao ili čokoladu kao glavnu sirovinu u proizvodnji čokolade ne proizvodi na vlastitom gospodarstvu nego bi u cijelosti kupovao od drugih proizvođača.  
U tim okolnostima ne može se upisati dopunska djelatnost iz oznake 1.2. proizvodnja prehrambenih proizvoda od sirovine iz vlastite proizvodnje uz kupnju dijela sirovine od drugih poljoprivrednih gospodarstava, sukladno posebnim propisima o hrani; 1.2.22. proizvodnja ostalih prehrambenih proizvoda povezanih s djelatnostima iz ove oznake.
Sukladno članku 14. Pravilnika o Upisniku obiteljskih poljoprivrednih gospodarstava (NN 80/23) vlastita poljoprivredna proizvodnja OPG-a i prodaja vlastitih poljoprivrednih i prehrambenih proizvoda mora biti evidentirana u Evidenciji o proizvodnji i prodaji vlastitih poljoprivrednih i prehrambenih proizvoda OPG-a koju vodi nositelj OPG-a prema obrascu iz Priloga 7. ovoga Pravilnika (u daljnjem tekstu: Evidencija).
Nositelj OPG-a popunjava obrazac Evidencije putem AGRONET sustava o proizvodnji i prodaji vlastitih poljoprivrednih i prehrambenih proizvoda najkasnije do 15. svibnja tekuće godine za proizvodnju i prodaju u prethodnoj godini prema uputama za vođenje evidencija koje objavljuje Agencija za plaćanja.
Podatak o prodaji vlastitih poljoprivrednih i prehrambenih proizvoda u Evidenciji iz stavka 2. ovoga članka je podatak o svim prodajama vlastitih poljoprivrednih i prehrambenih proizvoda u prethodnoj godini koje je nositelj OPG-a dužan voditi za svaki dan tijekom kojeg je imao prodaju vlastitih poljoprivrednih i prehrambenih proizvoda u pisanom ili elektroničkom obliku u skladu s propisom kojim se uređuje područje trgovine.
Podaci o proizvodnji i prodaji koji se unose u Evidenciju, ovisno o naravi proizvoda, izražavaju se u kilogramima, litrama ili u komadima.
Nositelj OPG-a je dužan Evidenciju za prethodnu kalendarsku godinu u pisanom zapisu čuvati najmanje dvije godine te je dati na uvid na traženje zakonom ovlaštenoj osobi.

3. Molimo obratiti se Upravi za stručnu podršku razvoju poljoprivrede pri Ministarstvu poljoprivrede, šumarstva i ribarstva (https://savjetodavna.mps.hr/)

4. Molimo obratiti se Državnom inspektoratu Republike Hrvatske (https://dirh.gov.hr/)


43. Javlja nam se OPG radi upisa dopunske djelatnosti prerade (džemovi, pekmezi, sokovi, ušećerena kora agruma i sl.) i promjene statusa OPG-a u OPG za proizvodnju i preradu. Od dokumentacije stranka ima Potvrdu s porezne i Rješenje Ministarstva zdravlja iz 2013. godine o Registraciji subjekta i objekta u poslovanju s hranom (u privitku). Obzirom da je Rješenje doneseno 2013. godine sama adresa prebivališta nositelja (sjedišta OPG-a) u međuvremenu se promijenila.
Također, objekt je registriran na adresi izvan sjedišta OPG-a i to bi trebao biti izdvojeni pogon?! Je li bi u tom slučaju bila dovoljna Izjava objekti. Može li se izvršiti upis ove dopunske i ako da na koji način? Koliko je meni poznato prema izjavama stranke na Magistrali DB (uz cestu) – nalazi se štand za prodaju. 
Postupak promjena i registracije koju sada vodi Državni inspektorat traje više mjeseci. Stranka je jako neugodna, a ovo joj je hitno obzirom da ne može vršiti prodaju džemova i sl. na štandu na magistrali dok ne dobije rješenje Agencije. Kako najviše posla imaju baš za vrijeme turističke sezone - vrše pritisak!

Zakon o obiteljskom poljoprivrednom gospodarstvu („Narodne novine“, br. 29/18., 32/19. i 18/23.) (dalje u tekstu: Zakon o OPG-u) omogućuje obiteljskim poljoprivrednim gospodarstvima (dalje u tekstu: OPG) da dobrovoljno odaberu i u Upisnik obiteljskih poljoprivrednih gospodarstava (dalje u tekstu: Upisnik OPG-ova) upišu jednu ili veći broj dopunskih djelatnosti pri čemu mogu obavljati samo one gospodarske djelatnosti poljoprivrede, odnosno samo one dopunske djelatnosti OPG-a za koje ispunjavaju propisane uvjete i koje imaju upisane u Upisnik OPG-ova.
Zakon o OPG-u u članku 14.b stavku 2. propisuje da dopunsku djelatnost prerade vlastitih poljoprivrednih proizvoda OPG mora obavljati u objektima registriranim i/ili odobrenim u skladu s propisima kojima se uređuje ova djelatnost.
U mailu navodite da je OPG kao dokaz priložio Rješenje Ministarstva zdravlja iz 2013. godine kojim su registrirali objekt štand.
Prema članku 24. Pravilnika o klasifikaciji prodavaonica i drugih oblika trgovine na malo („Narodne novine“, br. 39/09. i 46/15.) štandovi i klupe su prodajna mjesta uglavnom smještena na javno-prometnim površinama i na površinama koje imaju pristup s javno-prometne površine, tržnicama i izvan njih, kao i unutar trgovačkih centara i ustanova te na OPG-ovima koji prodaju vlastite proizvode. Prema citiranoj definiciji štand nije objekt u kojem se vrši dopunska djelatnost prerade vlastitih poljoprivrednih proizvoda OPG-a. 
Zakon o službenim kontrolama i drugim službenim aktivnostima koje se provode sukladno propisima o hrani, hrani za životinje, o zdravlju i dobrobiti životinja, zdravlju bilja i sredstvima za zaštitu bilja („Narodne novine“, broj 52/21.) (dalje u tekstu: Zakon o službenim kontrolama) u članku 75. stavku 2. navodi koji subjekti u poslovanju s hranom imaju obvezu registracije u Registar subjekata i pripadajućih objekata u poslovanju s hranom iz nadležnosti sanitarne inspekcije. Među ostalim odredbama članka 75. stavka 2. Zakona o službenim kontrolama točkom b) propisuje se obveza registracije za subjekte koji obavljaju gospodarsku djelatnost proizvodnje i s njom povezanih dopunskih djelatnosti koje se obavljaju na OPG-ovima dok se točkom c) propisuje obveza registracije za subjekte koji obavljaju djelatnost trgovine hranom u skladu s propisom kojim se uređuje djelatnost trgovine i elektroničke trgovine. Ove odredbe su postojale i prije donošenja Zakona o službenim kontrolama te se registracija štanda iz priloženog rješenja odnosi na registraciju objekta na kojem se obavlja trgovina hranom.
U predmetnom slučaju za registraciju dopunskih djelatnosti oznake 1.2.7. proizvodnja džemova i oznake 1.2.8. proizvodnja pekmeza potrebno je ishoditi rješenje Državnog inspektorata Republike Hrvatske o upisu u Upisnik registriranih subjekata i objekata u poslovanju s hranom. 
Za više informacija o postupku registracije OPG možete uputiti na mrežne stranice Državnog inspektorata: https://dirh.gov.hr/o-drzavnom-inspektoratu-9/ustrojstvo-77/7-sektor-sanitarne-inspekcije/evidentiranje-i-vodjenje-registra-subjekata-i-pripadajucih-objekata-u-poslovanju-s-hranom-iz-nadleznosti-sanitarne-inspekcije/431. 
Vezano za upit obveze upisa izdvojenih pogona ukazujemo na odredbu članka 11. stavka 1. Zakona o OPG-u, a koja utvrđuje da je posjedovanje proizvodnih resursa uvjet za obavljanje gospodarske djelatnosti poljoprivrede i dopunskih djelatnosti u organizacijskom obliku OPG-a. Proizvodni resursi OPG-a upisuju se u Upisnik OPG-ova, a budući i izdvojeni pogoni/proizvodne jedinice OPG-a čine proizvodne resurse također se upisuju Upisnik OPG-ova. U konkretnom slučaju ukoliko se prerada vlastitih poljoprivrednih proizvoda vrši u izdvojenom pogonu potrebno je priložiti odgovarajući dokaz o pravu korištenja istog (vlasnički list, ugovor o najmu i slično) i kako je naprijed navedeno rješenje o upisu u Upisnik registriranih subjekata i objekata u poslovanju s hranom.

44. Zanima me koja je dokumentacija potrebna za prodaju magarećeg mlijeka, koje su sve dozvole potrebne?
U vezi s prodajom poljoprivrednih proizvoda pa tako i magarećeg mlijeka napominjemo da odredbe članka 27. Zakona o obiteljskom poljoprivrednom gospodarstvu (Narodne novine, br. 29/18, 32/19 i 18/23; dalje: Zakon o OPG-u) propisuju uvjete i načine prodaje obiteljskog poljoprivrednog gospodarstva (dalje: OPG). OPG može prodavati samo vlastite poljoprivredne proizvode, a prilikom prodaje u obvezi se pridržavati uvjeta i obveza predviđenih kako propisima iz područja poljoprivrede tako i Zakona o trgovini (Narodne novine, br. 87/08, 96/08, 116/08, 76/09, 114/11, 68/13, 30/14, 32/19, 98/19, 32/20 i 33/23) te drugim posebnim propisima.
Za registraciju objekata u kojima se proizvodi sirovo mlijeko te subjekata u poslovanju s hranom u skladu s Pravilnikom o registraciji i odobravanju objekata te o registraciji subjekata u poslovanju s hranom (Narodne novine, br. 123/19 i 3/21) korisnika je potrebno uputiti na kontakte Uprave za veterinarstvo i sigurnost hrane, Ministarstva poljoprivrede, šumarstva i ribarstva (dalje: Ministarstvo) na poveznici https://poljoprivreda.gov.hr/kontakti/uprava-za-veterinarstvo-i-sigurnost-hrane/126  (uprava.veterinarstva@mps.hr  ili telefoni 01/6443-540, 6443 841, 6443 860).
Također, opće informacije o prodaji mlijeka i mliječnih proizvoda može pronaći i u brošurama Uprave za stručnu podršku razvoju poljoprivrede, Ministarstva  https://savjetodavna.mps.hr/publikacija/koraci-do-prerade-i-prodaje-mlijeka-i-mlijecnih-proizvoda/ 
https://savjetodavna.mps.hr/publikacija/koraci-do-pravilnog-oznacavanja-mlijecnih-proizvoda-kod-malih-kolicina/  ili se može obratiti direktno poljoprivrednim savjetnicima prema adresaru https://akis.mps.hr/savjetnici/.

45. Obratio nam se korisnik koji želi obavljati pečenje klipova kukuruza i kestena i prodavati iste na lokaciji za koju je dobio odobrenje nadležnog gradskog ureda.
Je li  s korisnik može  obavljati takvu djelatnost kao dopunsku djelatnost na OPG-u.

Zakon o obiteljskom poljoprivrednom gospodarstvu (Narodne novine, br. 29/18, 32/19 i 18/23) i Pravilnik o Upisniku obiteljskih poljoprivrednih gospodarstava (Narodne novine, broj 80/23, u daljnjem tekstu: Pravilnik) daju mogućnost upisa dopunskih djelatnosti na OPG uz obavljanje poljoprivrede kao primarne djelatnosti, međutim djelatnost pečenja klipova kukuruza i kestena na prodajnom mjestu nije propisana niti se nalazi na popisu Priloga 6. Pravilnika. 
Također, niti sukladno Zakonu o trgovini (Narodne novine, br. 87/08, 96/08, 116/08, 76/09, 114/11, 68/13, 30/14, 32/19, 98/19, 32/20 i 33/23) OPG ne može obavljati prodaju na način naveden u Vašem upitu. 
Stranka ovu djelatnost može obavljati u nekom drugom organizacijskom obliku (obrt ili trgovačko društvo).


OZNAKA 2. PROIZVODNJA NEPREHRAMBENIH PROIZVODA I PREDMETA OPĆE   UPORABE NA OPG-u

46. Oznaka 2.1. izrada proizvoda od drva i pluta od pretežito vlastite sirovine povezano sa zanimanjima tradicijskih obrta i/ili tradicijskim vještinama. 
Oznaka 2.2. izrada proizvoda od slame i drugih pletarskih materijala (bambus, ratan, trska, rogoz, vrbovo pruće, rafija, očišćena, bijeljena ili bojena slama žitarica te lipova kora) povezano sa zanimanjima tradicijskih obrta i/ili tradicijskim vještinama. Da li pod gore navedenim djelatnostima možemo obrađivati drvo i pletarske materijale na način da od njih izrađujemo tradicijski namještaj?
Oznaka 2.3. izrada rukotvorina, nakita, igračaka i suvenira od tkanine, kamena, gline, stakla i drugih materijala povezano sa zanimanjima tradicijskih obrta i/ili tradicijskim vještinama. Da li pod ovom djelatnošću možemo raditi jastuke od pirovih i heljdinih ljuskica?

Možete upisati dopunsku djelatnost oznake 2.1.3. izrada tradicijskog namještaja sve povezano sa zanimanjima tradicijskih obrta i/ili tradicijskim vještinama
Oznaku 2.3. možete upisati za proizvodnju jastuka od pirovih i heljdinih ljuspica.
Naime, krajnji proizvodi ne moraju imati tradicijska obilježja već se pod proizvodima povezanim sa zanimanjima tradicijskih obrta i/ili tradicijskim vještinama smatraju proizvodi koji su napravljeni korištenjem tradicijskih znanja i vještina.

47. Molim za informaciju da li u Zahtjevu, za obavljanje dopunske djelatnosti, mogu navesti oznaku 2.5. proizvodnja eteričnih ulja, tradicijskih sapuna i drugih sličnih neprehrambenih proizvoda i predmeta opće upotrebe sve povezano s tradicijskim vještinama; ili se moram navesti oznake 2.3. (proizvodnja rukotvorina, nakita, igračaka i suvenira od tkanine, kamena, gline, stakla i drugih materijala sve povezano sa zanimanjima tradicijskih obrta i/ili tradicijskim vještinama;) i 2.6 (proizvodnja proizvoda od konca i vune (pletenje, vezenje, kukičanje, proizvodnja proizvoda od čipke, proizvoda od filcane vune, izrada tradicijske odjeće, narodnih nošnji i slično) sve povezano sa zanimanjima tradicijskih obrta i/ili tradicijskim vještinama i imati dokaz o osposobljenosti, iako proizvode koje radim nemaju veze s tradicijskim obilježjima bilo kojeg djela Hrvatske.
Na temelju Pravilnika o upisniku obiteljskih poljoprivrednih gospodarstava (NN 80/23), djelatnost izrade sapuna spada pod oznaku 2.5. proizvodnja eteričnih ulja, tradicijskih sapuna i drugih sličnih neprehrambenih proizvoda i predmeta opće upotrebe sve povezano s tradicijskim vještinama. Stoga je u zahtjevu potrebno odabrati navedenu oznaku za predmetnu dopunsku djelatnost. 
Shodno izloženome, sapun (tradicijski) je proizvod opće uporabe, slijedom čega njegova proizvodnja mora biti odobrena u skladu sa Zakonom o predmetima opće uporabe (NN 39/13, 47/14, 114/18, 53/22) i Pravilnikom o posebnim uvjetima za proizvodnju i stavljanje na tržište predmeta opće uporabe (NN 80/18) te registrirana pri Ministarstvu zdravstva.
Izradu nakita, pletenje i kukičanje je potrebno odrediti točkama 2.3. i 2.6. Vezano za sve navedene djelatnosti, nije potrebno ishoditi dokaz o osposobljenosti za obavljanje zanimanja tradicijskog obrta već je dovoljno priložiti Izjavu o poznavanju tradicijskih vještina. Ovu izjavu sastavlja i potpisuje sam nositelj dopunske djelatnosti, tj. član OPG-a koji će se baviti ovom djelatnošću, a izjava ne mora biti ovjerena od strane javnog bilježnika.
Krajnji proizvodi ne moraju imati tradicijska obilježja već se pod proizvodima povezanim sa zanimanjima tradicijskih obrta i/ili tradicijskim vještinama smatraju proizvodi koji su napravljeni korištenjem tradicijskih znanja i vještina (npr. pletenjem).

48. OPG želi upisati proizvodnju neprehrambenih proizvoda – kozmetički proizvodi, i to: šamponi kruti, regeneratori, pakunzi, gelovi za tuširanje, puderi za tijelo, dezodoransi, esencijalne vode za lice, dekorativna kozmetika…Pod koju bi šifru dopunskih djelatnosti trebalo staviti ove proizvode? Koju dokumentaciju nam treba dostaviti za navedene proizvode? Kod proizvodnje sapuna na tradicijski način – od čega mogu biti izrađeni takvi sapuni? Da li se položen tečaj za higijenski minimum za proizvodnju kozmetičkih proizvoda vrijedi i za preradu prehrambenih proizvoda (pekmezi…)?

Sukladno Pravilniku o Upisniku obiteljskih poljoprivrednih gospodarstva (NN 80/23) (dalje u tekstu: Pravilnik) OPG može upisati samo dopunsku djelatnost oznake 2.5. proizvodnja eteričnih ulja, tradicijskih sapuna i drugih sličnih neprehrambenih proizvoda i predmeta opće upotrebe sve povezano s tradicijskim vještinama. Sukladno članku 14. b. Zakona o obiteljskom poljoprivrednom gospodarstvu (NN 29/18, 32/19, 18/23) dopunska djelatnost proizvodnje kozmetičkih proizvoda mora se obavljati u objektima registriranim sukladno propisima koji uređuju takvu proizvodnju (registracija subjekta odnosno objekta pri Ministarstvu zdravstva o čemu se dobiva Potvrda) te OPG mora upotrebljavati sirovinu koja dijelom potječe iz aktivnosti OPG-a uz mogućnost kupnje sirovine od drugih gospodarstava uvažavajući različitosti hrvatskog podneblja. Izjava o osposobljenosti za obavljanje tradicijskog obrta prilaže se ako se npr. radi o proizvodnji tradicijskog sapuna koji se izrađuje od ulja ili životinjske masti. Sigurnost sanitarnih  i higijenskih  uvjeta proizvodnje će provjeravati sanitarna inspekcija. Dakle, sukladno članku 12. Pravilnika o OPG-ova (NN 80/23) potrebno je dostaviti dokumentaciju za obavljanje pojedine dopunske djelatnosti.

49. Molim vas ako mi možete dati informaciju ili uputiti na nekog tko bi mi odgovorio, da li je moguće registrirati sakupljanje apitoksina (pčelinji otrov) kao dopunsku djelatnost u OPG-u?

Sakupljanje apitoksina (pčelinjeg otrova) moguće je upisati kao dopunsku djelatnost oznake 2.5. proizvodnja eteričnih ulja, tradicijskih sapuna i drugih sličnih neprehrambenih proizvoda i predmeta opće upotrebe sve povezano s tradicijskim djelatnostima. Poljoprivrednika je prilikom zahtjeva OPG-a za upisom iste  dopunske djelatnosti potrebno tražiti potpisivanje Izjave o namjeri obavljanja djelatnosti sakupljanja i proizvodnje pčelinjeg otrova.
Naime, pčelinji otrov ne spada u pčelarske proizvode prema Prilogu 1. Dio XXII Uredbe (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 stoga se obavljanje djelatnosti iz ove oznake mora provoditi  u skladu s propisima koji reguliraju područje predmeta opće uporabe.
Nastavno na navedeno, Ministarstvo zdravstva se očitovalo da u dijelu propisa iz nadležnosti Ministarstva zdravstva ne postoje odredbe prema kojima se proizvodnja pčelinjeg otrova, koji bi se koristio kao jedna od sirovina za proizvodnju kozmetičkog proizvoda, mora prijaviti ili registrirati ili odobriti. 
Stoga, prema uputi Ministarstva poljoprivrede za upis dopunske djelatnosti oznake 2.5. je potrebno dostaviti potpisanu Izjavu o namjeri obavljanja djelatnosti sakupljanja i proizvodnje pčelinjeg otrova.


50. Budući da nam se u zadnje vrijeme javlja sve veći broj poljoprivrednika s upitom trebaju li upisati dopunsku djelatnost na OPG-u za prodaju cvijeća (aranžmani, cvijeće u teglama, košaricama i sl.) molim uputu: 
- ukoliko poljoprivrednik koristi vlastito cvijeće a kupuje ostali materijal (košarice, tegle, spužve,…) mora li upisivati dopunsku djelatnost na svom OPG-u?
- ako kupuje i cvijeće mora li upisivati dopunsku djelatnost? Do sada su cvijeće (u teglama košaricama, aranžmane) prodavali temeljem potvrde Agencije da su upisani u Upisnik poljoprivrednika i nisu upisivali dopunsku djelatnost na svom OPG-u.
Ukoliko poljoprivrednik namjerava izrađivati i prodavati aranžmane, bukete, vijence i slično od vlastitog rezanog cvijeća, tada nije potrebno upisivati dopunsku djelatnost. Međutim, ukoliko će njegova ponuda obuhvaćati i proizvode u kojima se koristi cvijeće koje se ne proizvodi na vlastitom obiteljskom poljoprivrednom gospodarstvu već se kupuje, bilo bi potrebno upisati dopunsku djelatnost 2.7. proizvodnja proizvoda od svježeg i sušenog cvijeća te drugog bilja sve povezano sa tradicijskim vještinama iz priloga 6. Pravilnika o Upisniku obiteljskih poljoprivrednih gospodarstava (NN 80/23).

51. Bavimo se uzgojem cvijeća za rez, pretežno jednoljetnica iz sjemena i trajnica, te jedan manji dio iz lukovica. Uzgajamo po 25 vrsta cvijeća za rez, od kojih su mnoge prikladne i za sušenje. Bavimo se još i uzgojem ukrasnog bilja (upisano u odgovarajući Upisnik). Zanima me mogu li prijaviti dopunsku djelatnost 2.7. Proizvodnja proizvoda od svježeg i sušenog cvijeća i u sklopu toga izrađivati kitice, bukete, vjenčiće i aranžmane od svježeg i sušenog cvijeća isključivo iz vlastite proizvodnje, uz eventualni dodatak vrpce, papire, spužve za aranžiranje?  Također me zanima podrazumijeva li dopunska djelatnost pod točkom 3.1.2 i 3.1.3 uslugu sadnje sadnica ukrasnog bilja iz vlastite proizvodnje?

Uprava za poljoprivrednu politiku, EU i međunarodnu suradnju u okviru svoje nadležnosti daje odgovor kako slijedi. 
Zakon o obiteljskom poljoprivrednom gospodarstvu (Narodne novine br. 29/18 i 32/19, 18/23) (u daljnjem tekstu: Zakon o OPG-u) definira obiteljsko poljoprivredno gospodarstvo (u daljnjem tekstu: OPG) kao organizacijski oblik gospodarskog subjekta poljoprivrednika fizičke osobe koji radi stvaranja dohotka samostalno i trajno obavlja djelatnost poljoprivrede i s njom povezane dopunske djelatnosti, a temelji se na korištenju vlastitih i/ili unajmljenih proizvodnih resursa te na radu, znanju i vještinama članova obitelji. OPG može obavljati dopunske djelatnosti kao proizvodne i uslužne djelatnosti povezane s poljoprivredom koje omogućuju bolje korištenje proizvodnih kapaciteta te bolje korištenje znanja, vještina i rada članova OPG-a. OPG može dobrovoljno odabrati i u Upisnik obiteljskih poljoprivrednih gospodarstava (u daljnjem tekstu: Upisnik OPG-ova) upisati jednu ili veći broj dopunskih djelatnosti ako za njih ispunjava propisane uvjete i obveze prema posebnim propisima koji reguliraju pojedine djelatnosti. Upis dopunskih djelatnosti obavlja se u mjesno nadležnom uredu Agencije za plaćanja u poljoprivredi, ribarstvu i ruralnom razvoju. U odnosu na Vaše prvo pitanje mišljenja smo da ukoliko namjeravate izrađivati i prodavati aranžmane, bukete, vijence i slično od vlastitog rezanog cvijeća, tada nije potrebno upisivati dopunsku djelatnost. Međutim, ukoliko će Vaša ponuda obuhvaćati i proizvode u kojima se dijelom koristi sirovina (cvijeće) koje se ne proizvodi na vlastitom OPG-u već se kupuje, bilo bi potrebno upisati dopunsku djelatnost 2.7. proizvodnja proizvoda od svježeg i sušenog cvijeća te drugog bilja sve povezano sa tradicijskim vještinama iz priloga 6. Pravilnika o Upisniku obiteljskih poljoprivrednih gospodarstava (Narodne novine, broj 80/23) (u daljnjem tekstu: Pravilnik). Vezano za pružanje usluge sadnje sadnica ukrasnog bilja iz vlastite proizvodnje Ministarstvo poljoprivrede je mišljenja da možete upisati dopunsku djelatnost iz skupine 3. pružanje usluga na OPG-u; oznake 3.1. pružanje usluga s poljoprivrednom i šumskom mehanizacijom, opremom, uređajima i/ili alatima koje obuhvaćaju rad s traktorima i drugim poljoprivrednim strojevima u komunalnim poslovima; točka 3.1.3 ostale usluge povezane s djelatnostima iz ove oznake u skladu s Pravilnikom. Međutim, skrećemo pozornost da je sukladno odredbama Zakona o OPG-u i Pravilnika za obavljanje aktivnosti uzgoja ukrasnog bilja na OPG-u, potrebno registrirati dopunsku djelatnost pružanja ostalih sadržaja i aktivnosti na OPG-u pod oznakom 5.7. uzgoj ostalih nespomenutih biljnih vrsta (drveće, ukrasni grmovi i drveće, božićna drvca, ostalo ukrasno bilje i slično), a sve uz pridržavanje odredbi posebnih propisa iz područja proizvodnje sadnog materijala i biljnog zdravstva.

52. S obzirom da inspektori od poljoprivrednika, koji imaju vlastitu proizvodnju cvijeća, traže upis dopunske djelatnosti, molimo da nam odgovorite kako postupiti u ovom slučaju. Naime, odgovor koji smo dobili, a koji  se odnosi na upis dopunske djelatnosti oznake 2.7. proizvodnja proizvoda od svježeg i sušenog cvijeća te drugog bilja sve povezano sa tradicijskim vještinama sukladno Prilogu 6. Pravilnika o Upisniku obiteljskih poljoprivrednih gospodarstava  (NN 80/23) jest  da nije potrebno upisivati dopunsku djelatnost ukoliko cvijeće  potječe sa OPG-a u cijelosti.

U odnosu na pitanje je li se nešto promijenilo u uputama vezano za upis dopunske djelatnosti 2.7. s obzirom na to da je ove godine u vrijeme Svih svetih Državni inspektorat RH pojačano obilazio OPG-ove i tražio upisivanje dopunske djelatnosti proizvodnje cvijeća, bez obzira na činjenicu da se radi o OPG-ovima koji isključivo koriste cvijeće iz vlastite proizvodnje, očitujemo se kako slijedi u nastavku. Ukoliko OPG proizvodi cvijeće te od istog izrađuje i prodaje aranžmane, bukete i slično, odnosno uzgaja i prodaje cvijeće u teglama (npr. multiflore), tada nije potrebno upisivanje dopunske djelatnost. Međutim, ukoliko OPG u proizvodima (aranžmani, buketi) koristi i dio rezanog cvijeća koje se ne proizvodi na vlastitom OPG-u, nego se kupuje od drugog OPG-a ili poljoprivrednog obrta upisanog u Upisnik poljoprivrednika, potrebno je upisati dopunsku djelatnost 2.7. proizvodnja proizvoda od svježeg i sušenog cvijeća te drugog bilja sve povezano sa tradicijskim vještinama iz priloga 6. Pravilnika o Upisniku obiteljskih poljoprivrednih gospodarstava (Narodne novine, broj 80/23).

53. Je li postoji mogućnost plasmana prodaje cvijeća u vidu postavljanja cvjetomata, vitrina za prodaju cvijeća? 

Zakon o obiteljskom poljoprivrednom gospodarstvu (Narodne novine, br. 29/18, 32/19 i 18/23; dalje: Zakon o OPG-u) u članku 27. propisuju uvjete i načine prodaje obiteljskog poljoprivrednog gospodarstva (dalje: OPG). OPG može prodavati samo vlastite poljoprivredne proizvode proizvedene na OPG-u i to:
– prodajom na veliko registriranim fizičkim i pravnim osobama koje neposredno otkupljuju poljoprivredne proizvode za preradu ili daljnju prodaju (neposredno na OPG-u ili na mjestima organiziranog otkupa) te prodajom na tržnicama na veliko
– izravnom prodajom maloprodajnim objektima koji izravno opskrbljuju krajnjeg potrošača (uključujući i ugostiteljske objekte) i
– izravnom prodajom kroz kratke lance opskrbe krajnjih potrošača kao što je prodaja na malo izvan prodavaonica poput prodaje na štandovima i klupama na tržnicama na malo i izvan tržnica na malo, pokretne prodaje, prodaje na daljinu, prodaje putem automata OPG-a, prodaje na prostoru i objektima OPG-a, prodaje na kiosku OPG-a i prigodne prodaje na sajmovima, izložbama, priredbama, izletištima te na štandovima unutar trgovačkih centara, ustanova i slično.
Prilikom prodaje OPG je obvezan pridržavati se uvjeta i obveza predviđenih kako propisima iz područja poljoprivrede tako i Zakona o trgovini (Narodne novine, br. 87/08, 96/08, 116/08, 76/09, 114/11, 68/13, 30/14, 32/19, 98/19, 32/20 i 33/23) te drugim posebnim propisima kao što su Zakon o zaštiti potrošača (Narodne novine, br. 19/22 i 59/23), Pravilnik  o minimalnim tehničkim i drugim uvjetima koji se odnose na prodajne objekte, opremu i sredstva u prodajnim objektima i uvjetima za prodaju robe izvan prodavaonica (Narodne novine, br. 55/09, 108/09, 8/10 i 108/14)  i Pravilnik o klasifikaciji prodavaonica i drugih oblika trgovine na malo (Narodne novine, br. 39/09 i 46/15) koji su u nadležnosti Ministarstva gospodarstva. Više informacija o prodaji na malo izvan prodavaonica te o minimalno tehničkim uvjetima prodajnih objekata stranka može dobiti ako se obrati na kontakte https://mingo.gov.hr/kontakti-4929/4929 .  
U okviru nadležnosti Ministarstva poljoprivrede, šumarstva i ribarstva mišljenja smo da OPG, uz zadovoljenje svih propisanih uvjeta, može prodavati vlastito proizvedeno cvijeće putem samoposlužnog uređaja no kako iz upita nije razvidno o kavom se proizvodu radi (rezano cvijeće, aranžmani, cvijeće u teglicama…) potrebno je stranci ukazati i na odredbe Zakona o OPG-u i Pravilnika o Upisniku obiteljskih poljoprivrednih gospodarstava (Narodne novine, broj 80/23) u svezi upisa dopunske djelatnosti iz oznake 2.7. proizvodnja proizvoda od svježeg i sušenog cvijeća te drugog bilja sve povezano sa tradicijskim djelatnostima.
Nadalje, potrebno je stranku uputiti na Ministarstvo financija, Poreznu upravu u vezi s odredbama Zakona o fiskalizaciji u prometu gotovinom (Narodne novine, broj 89/25) i Pravilnika o fiskalizaciji u prometu gotovinom (Narodne novine, br. 146/12, 46/17, 70/20, 1/21, 144/21, 125/22 i 1/24) kojima se uređuje provedba postupka fiskalizacije prometa gotovinom.

54. Molimo odgovor na upit nositelja SOPG-a koji pita može li u vrijeme blagdana Svih svetih prodavati cvjetne  aranžmane (koristeći spužvu i košarice) od cvijeća koje proizvodi na svom gospodarstvu.

S obzirom na definiciju SOPG-a (članak 3. stavak 1. točka 2. Zakona o poljoprivredi (Narodne novine, br.  118/2018, 42/20, 127/20, 52/21, 152/22 i 152/24)) po kojoj se SOPG kao fizička osoba poljoprivrednik poljoprivredom bavi za osobne potrebe te prodaje viškove poljoprivrednih proizvoda samo u neprerađenom stanju (proizvodi bez dodane vrijednosti), u konkretnom slučaju smatramo da se SOPG ne može baviti proizvodnjom i prodajom proizvoda od svježeg cvijeća (cvjetni aranžmani) proizvedenog na vlastitom gospodarstvu, ali može prodavati vlastito rezano cvijeće.

55. Imamo poljoprivredno zemljište (pašnjak) površine cca 2 ha na kojem se nalaze masline. Planiramo ih vratiti uupotrebu te šumu u kojoj se nalaze piliti i koristiti drvo za daljnju preradu i prodaju (drva za ogrjev, peleti, daske,fosne i slično).
Molimo Vas za pojašnjenje:
Možemo li navedene proizvode (drva, pelete, daske, fosne i sl.) legalno prodavati kroz naš OPG ukoliko upišemo dopunsku djelatnost 3.3. – Prerada drva i proizvodi od drva?
Koja nam je dokumentacija potrebna za upis navedene dopunske djelatnosti?
Postoje li dodatni uvjeti koje moramo zadovoljiti da bi djelatnost bila upisana?

Zakon o obiteljskom poljoprivrednom gospodarstvu („Narodne novine“, br. 29/18., 32/19. i 18/23.) (dalje u tekstu: Zakon) omogućuje obiteljskim poljoprivrednim gospodarstvima (dalje u tekstu: OPG) da uz poljoprivredu kao primarnu djelatnost obavljaju i dopunske djelatnosti na OPG-u kako bi bolje iskoristili proizvodne kapacitete, znanje, vještine i rad članova OPG-a. Prema članku 11. Zakona, uvjet za obavljanje gospodarske djelatnosti poljoprivrede i dopunskih djelatnosti u organizacijskom obliku OPG-a jest raspolaganje proizvodnim resursima potrebnim za obavljanje bilinogojstva i/ili stočarstva i s njima povezanih uslužnih djelatnosti te obavljanja upisanih dopunskih djelatnosti i korištenje stručnih znanja i vještina ako su propisani za pojedinu djelatnost. Nadalje člankom 10. stavkom 2. Zakon utvrđuje da neovisno o sezonskom karakteru poljoprivrede, organizacijski oblik i/ili status OPG-a ne može se stjecati radi sezonskog obavljanja pojedinih poljoprivrednih djelatnosti.
Prema navodima iz upita, OPG ima namjeru od drvne mase koja bi se iskrčila na zaraslom poljoprivrednom zemljištu (pašnjak) proizvoditi ogrjevno drvo, pelete, daske, fosne i sl. Navedene proizvode može legalno prodavati ukoliko je upisana dopunska djelatnost oznake 2.8.2. izrada ogrjevnog drva u obliku oblica, cjepanica, pruća, snopova ili sličnih oblika ili obrađenih drvnih i žetvenih biljnih ostataka u proizvode raznih oblika (paletirani, peletirani, briketirani, piletirani, usitnjeni). Međutim razvidno je da OPG ne posjeduje površine pod šumskim zemljištem što je uvjet za upis dopunskih djelatnosti iz oznake 2.8. proizvodnja, obrada i pakiranje ostalih proizvoda od drva. 
U konkretnom slučaju, i u cilju vraćanja zaraslog poljoprivrednog zemljišta u proizvodnju, ukoliko predmetni OPG želi upisati dopunsku djelatnost oznake 2.8.2. uz Zahtjev za upis prilaže dokaz o raspolaganju proizvodnog resursa kojeg želi privesti svrsi proizvodnje i potpisanu izjavu kojom se obvezuje da će proizvodni resurs (zarasli pašnjak) u određenom roku (npr. godinu dana) nakon iskorištenja drvne mase vratiti u poljoprivrednu proizvodnju te da će po privođenju površine poljoprivrednoj svrsi ispisati dopunsku djelatnost 2.8.2. iz Upisnika OPG-ova.  
Nadalje, za upis je potrebno, uz dokaz o upisu u porezni sustav, priložiti i dokaz/uvjerenje o stručnoj osposobljenosti za rad sa motornom pilom ili drugim uređajima i alatima koji se koriste u šumarstvu ili dokaz o završenom obrazovnom programu (šumarski tehničar - prihvatljivo je prilaganje kopije radne knjižice). Kod obavljanja ove dopunske djelatnosti korisnik mora postupati u skladu s posebnim propisima koji uređuju ovu djelatnost, kao što je Zakon o šumama („Narodne novine“, br. 68/18., 115/18., 98/19., 32/20., 145/20., 101/23. i 36/24.) i njegovi provedbeni propisi. 
Također, prostor, oprema i sredstva koja su potrebna za obavljanje dopunske djelatnosti moraju udovoljavati tehničkim i ostalim uvjetima koji se odnose na obavljanje pojedine djelatnosti sukladno posebnim propisima te moraju biti upisani kao proizvodni resursi OPG-a.


56. Molimo Vas da nam kažete koja je dokumentacija potrebna za registraciju dopunske djelatnosti za točku 2.8.1. cijepani kolci i stupovi, zašiljeni ali uzdužno nepiljeni) ili sličnih oblika i 2.8.2. izrada ogrjevnog drva u obliku oblica, cjepanica, pruća, snopova ili sličnih oblika ili obrađenih drvnih i žetvenih biljnih ostataka u proizvode raznih oblika (paletirani, peletirani, briketirani, piletirani, usitnjeni) obzirom da bi OPG vršio paletiranje.

Kod obavljanja ove dopunske djelatnosti korisnik mora imati u posjedu šumu ili šumsko zemljište, odnosno postupati u skladu s posebnim propisima koji uređuju ovu djelatnost. Posjed šume ili šumskog zemljišta dokazuje se Rješenjem o upisu u Upisnik privatnih šumoposjednika. Privatni šumoposjednik je pravna ili fizička osoba koja je vlasnik šume i/ili šumskog zemljišta te posjednik na temelju pravnog posla. Uvjet upisa u Upisnik je posjedovanje šume i/ili šumskog zemljišta na teritoriju Republike Hrvatske, a više o ovom Upisniku korisnici mogu pročitati na Ministarstvo poljoprivrede - Upisnik šumoposjednika (gov.hr) Prostor, oprema i sredstva koja su potrebna za obavljanje dopunske djelatnosti moraju udovoljavati tehničkim i ostalim uvjetima koji se odnose na obavljanje pojedine djelatnosti sukladno posebnim propisima. Nadalje, OPG je odgovoran za primjereno održavanje elektroenergetske opreme, uređaja i instalacija koje koristi u obavljanju djelatnosti te za njihovu tehničku ispravnost u skladu s posebnim propisima.



57. U sklopu našeg OPG-a pokrenuli bismo prodaju sapuna proizvedenih od našeg kozjeg mlijeka i maslinovog ulja. Sapune će za nas proizvoditi obrt za proizvodnju prirodne kozmetike a mi ih samo prodavati. Moramo li u tom slučaju doregistrirati OPG?

Temeljem činjenica i okolnosti koje navodite u upitu zaključujemo da imate obiteljsko poljoprivredno gospodarstvo (dalje u tekstu: OPG) koje se bavi poljoprivrednom proizvodnjom, maslinarstvom i stočarstvom, proizvodnjom maslinovog ulja i kozjeg mlijeka te biste na tržište izašli s proizvodom – sapunom kojeg ne proizvodite na svom OPG-u. Zakon o obiteljskom poljoprivrednom gospodarstvu (Narodne novine, br. 29/18, 32/19 i 18/23; dalje u tekstu: Zakon o OPG-u) definira OPG kao organizacijski oblik gospodarskog subjekta poljoprivrednika fizičke osobe koji radi stvaranja dohotka samostalno i trajno obavlja djelatnost poljoprivrede i s njom povezane dopunske djelatnosti. Zakon o OPG-u i Pravilnik o Upisniku obiteljskih poljoprivrednih gospodarstava (Narodne novine, broj 80/23; dalje u tekstu: Pravilnik) propisuju mogućnost upisa dopunskih djelatnosti na OPG-u uz obavljanje poljoprivrede kao primarne djelatnosti. Dopunske djelatnosti na OPG-u predstavljaju proizvodne i uslužne djelatnosti povezane s poljoprivredom koje omogućuju bolje korištenje proizvodnih kapaciteta te bolje korištenje znanja, vještina i rada članova OPG-a. Pravilnik u Prilogu 6. daje detaljan pregled dopunskih djelatnosti koje se mogu obavljati na OPG-u. Zakon o OPG-u člankom 27. između ostalog propisuju uvjete i načine prodaje vlastitih proizvoda OPG-ova te obvezu nositelja OPG-a za vođenjem evidencije o proizvodnji i prodaji vlastitih poljoprivrednih i prehrambenih proizvoda proizvedenih na OPG-u (popunjava se putem AGRONET sustava najkasnije do 15. svibnja tekuće godine za proizvodnju i prodaju u prethodnoj godini). Nadalje, OPG se prilikom prodaje vlastitih poljoprivrednih proizvoda u obvezi pridržavati uvjeta i obveza predviđenih kako propisima iz područja poljoprivrede, tako i Zakona o trgovini (Narodne novine, br. 87/08, 116/08, 76/09, 114/11, 68/13, 30/14, 32/19, 98/19, 32/20 i 33/23). U skladu s člankom 5. Zakona o trgovini nositelj i/ili član OPG-a upisan u Upisnik OPG smatra se trgovcem kada svoje poljoprivredne proizvode prodaje na malo izvan prodavaonica na načine iz članka 10. stavka 1. podstavka 1., 2., 3., 4., 5., 6., 8., 9. i 10. ovoga Zakona, kao i na tržnicama na veliko. Zaključno, iz naprijed navedenog proizlazi da OPG može prodavati samo vlastiti poljoprivredni proizvod te proizvod koji je nastao proizvodnjom u okviru registrirane dopunske djelatnosti. U konkretnom slučaju, prodaja sapuna proizvedenih iz usluge u registriranom objektu za tu proizvodnju (temeljem propisa koji uređuju područje proizvodnje predmeta opće uporabe), može se obavljati u nekom drugom organizacijskom obliku (obrt, trgovačko društvo) koji ima registriranu, između ostalog, i djelatnost trgovine kako to uređuje Zakon o trgovini.  Dodatno, koristimo priliku napomenuti da se proizvodnja sapuna na OPG-u može obavljati upisom dopunske djelatnosti iz oznake 2. (2.5.) uz ispunjavanje posebnih uvjeta koji su utvrđeni propisima kojima se uređuje ta djelatnost. Više o ovome možete se informirati preko sljedećih poveznica na mrežne stranice:
https://zdravlje.gov.hr/o-ministarstvu/djelokrug-1297/javnozdravstvena-zastita/predmeti-opce-uporabe-1358/kozmeticki-proizvodi-1832/1832https://dirh.gov.hr/o-drzavnom-inspektoratu-9/ustrojstvo-77/7-sektor-sanitarne-inspekcije/pravni-izvori-iz-podrucja-sanitarne-inspekcije-534/predmeti-opce-uporabe/538https://dirh.gov.hr/o-drzavnom-inspektoratu-9/ustrojstvo-77/7-sektor-sanitarne-inspekcije/proizvodnja-i-stavljanje-na-trziste-predmeta-opce-uporabe/353 

58. Otvorili bi dopunsku djelatnost na našem OPG-u iz oblasti šumarstva jer imamo dosta svoje šume i kupili smo malu pokretnu pilanu.
Dobivamo različite informacije i nije nam jasno, da li mi imamo pravo prodaje gotovog proizvoda od drveta...cijepanog drveta, briketa, daske od svoje sirovine?

Dopunska djelatnost iz oznake 2. proizvodnja neprehrambenih proizvoda i predmeta opće uporabe na OPG-u obuhvaća i proizvodnju proizvoda od drva i pluta od vlastite sirovine (2.1.)
Prilikom upisa ove dopunske djelatnosti uz dokaz o ulasku u porezni sustav potrebno je dostaviti i dokaz o posjedu šume ili šumskog zemljišta (rješenje o upisu u upisnik privatnih šumoposjednika) te Izjavu (ako ne posjeduje neki drugi dokaz) nositelja dopunske djelatnosti o poznavanju tradicijske djelatnosti (vještine) – ako je proizvod s Popisa zanimanja tradicijskih obrta i vještina. 
Napominjemo da je propisana i mogućnost da nositelj OPG-a evidentira ove proizvode kroz Evidenciju o proizvodnji i prodaji vlastitih poljoprivrednih proizvoda OPG-a (Proizvodi prerade biljne proizvodnje  - ostali biljni proizvodi - proizvodi od drva, pruća, kore i sl.)

59. Stranka želi upisati dopunsku djelatnost pod oznakom  2.8.2. izrada ogrjevnog drva u obliku oblica, cjepanica, pruća, snopova ili sličnih oblika ili obrađenih drvenih i žetvenih biljnih ostataka u proizvode raznih oblika…Što je točno stranci potrebno? Kaže da od suhih grana pravi „sjećku i agropalete“, ima voćnjak.

Zakon o obiteljskom poljoprivrednom gospodarstvu (Narodne novine, br. 29/18, 32/19 i 18/23) u članku 14.b. propisuje uvjete za obavljanje pojedinih dopunskih djelatnosti te u stavku 6. definira da u okviru dopunske djelatnosti sakupljanja samoniklog bilja, šumskih plodova i gljiva te prerade drva, OPG mora imati u posjedu poljoprivredno zemljište ili šumu ili šumsko zemljište te postupati u skladu s propisima kojima se uređuje ova djelatnost.
Kod obavljanja ove dopunske djelatnosti (2.8.2.) korisnik bi morao imati u posjedu šumu ili šumsko zemljište, odnosno postupati u skladu s propisima koji uređuju ovu djelatnost. 
Međutim, u konkretnom slučaju kako se radi o drvnoj sirovini koju poljoprivrednik dobije iz vlastitog voćnjaka, predlažemo procjenu samog službenika područnog ureda Agencije za plaćanja u poljoprivredi, ribarstvu i ruralnom razvoju može li voćnjak koji je upisan u Upisnik OPG-ova proizvesti dovoljne količine sirovine za ovu dopunsku djelatnost, odnosno je li nužno inzistirati na upisu posjeda šumskog zemljišta.

60. Može li se djelatnost: Proizvodnja papirnih vrećica registrirati u Upisniku dopunskih djelatnosti? Ako da, pod kojom oznakom?

Prema članku 5. stavku 1. točki d) Zakona o obiteljskom poljoprivrednom gospodarstvu („Narodne novine“, br. 19/18., 32/19. i 18/23.) (u daljnjem tekstu: Zakon) dopunske djelatnosti na OPG-u su proizvodne i uslužne djelatnosti povezane s poljoprivredom koje omogućuju bolje korištenje proizvodnih kapaciteta te bolje korištenje znanja, vještina i rada članova OPG-a. 
Zakonom je utvrđeno da OPG može obavljati sljedeće dopunske djelatnosti: proizvodnju poljoprivrednih i prehrambenih proizvoda na OPG-u, proizvodnju neprehrambenih proizvoda i predmeta opće uporabe na OPG-u, pružanje ugostiteljskih, turističkih i ostalih usluga na OPG-u te pružanje ostalih sadržaja i aktivnosti na OPG-u. 
Detaljan pregled dopunskih djelatnosti koje se mogu obavljati na OPG-u, s popisom zanimanja tradicijskih djelatnosti potrebnih za obavljanje pojedine dopunske djelatnosti, naveden je u Prilogu 6. Pravilnika o Upisniku obiteljskih poljoprivrednih gospodarstava („Narodne novine“, broj 80/23.) Dopunskim djelatnostima, oznake 2., Proizvodnja neprehrambenih proizvoda i predmeta opće uporabe na OPG-u nije predviđena proizvodnja papirnatih vrećica te se ne može upisati kao dopunska djelatnost u Upisniku obiteljskih poljoprivrednih gospodarstava.


OZNAKA 3. PRUŽANJE USLUGA NA OPG-u

61. Korisnik je prošao na mjeri ruralnog razvoja za kupnju bagera. Isti bi upisao dopunsku djelatnost pod oznakom 3.1. pružanje usluga s poljoprivrednom i šumskom mehanizacijom, opremom, uređajima i/ili alatima koje obuhvaćaju rad s traktorima i drugim poljoprivrednim strojevima u komunalnim poslovima pod oznakom 3.1.1. 3.1.2 i 3.1.3.

Je li bager spada u radne strojeve vezane uz dopunske djelatnosti sukladno Pravilniku o upisniku obiteljskih poljoprivrednih gospodarstava (NN 80/23)? 
Ministarstvo poljoprivrede je mišljenja da bager spada u radne strojeve vezane uz dopunske djelatnost u skladu s Prilogom 3. Pravilnika o Upisniku obiteljskih poljoprivrednih gospodarstava (NN 80/23).

62. U POLSŽ  je podnesen zahtjev za upis dopunske djelatnosti pod oznakom 3.1. i 3.7. Nositelj  je zahtjevu priložilo prometnu dozvolu stroja sa kojim bi  se vršile navedene usluge . Isti  tvrdi da je stroj koji on posjeduje traktor???? (a ne QUAD) – u prometnoj u privitku vrsta vozila (16) – oznaka T. U razgovoru s djelatnikom koji radi u stanici za tehnički pregled konstatirano je da se QUAD s više od 13,9 KW registrira kao traktor zbog ograničenja brzine, a do 13.9 KW kao QVAD. U privitku se dostavlja slika stroja za koji smatramo da nije prihvatljiv za navedene djelatnosti već za djelatnosti pod oznakom 4.2. Nositelj tvrdi da je navedeni stroj registriran kao traktor te  posjeduje kuku i ugradbeno vitlo i da se sa istim  može upisati navedene djelatnosti  i  neki uredi su to prihvatili.

Moli se odgovor za navedeno (je li navedeno vozilo prihvatljivo kao   polj.  i šumska mehanizacija, oprema, uređaji…).

Spoznaje do kojih se može doći koristeći dostupnu literaturu nam govore da su ATV (vozilo namijenjeno za svaki teren) ili QUAD motorna vozila strojevi za kretanje kroz područja koja nisu dostupna velikim traktorima, kamionima, vozilima s pogonom na četiri kotača ili drugim motornim vozilima, a cjenovno su pristupačna te su zadnjih godina postala popularna poljoprivredna, šumarska i lovačka vozila. 
Priključci za ovaj tip strojeva koji se nude na tržištu, a odnose se na poljoprivredne operacije su strojevi i oruđa za obradu tla, za sjetvu/sadnju, za zaštitu i njegu, za sijeno, za prijevoz proizvoda. Isto tako, na tržištu se nalaze i priključni strojevi koji se koriste u komunalnim poslovima, čišćenju, košnji, zimskom održavanju cesta, u šumarskim poslovima – vitla, malčeri, cijepači drva, kuke, kliješta i slično.
Kako je iz priloženog vidljivo, stranka posjeduje prometnu dozvolu za motorno vozilo trgovačkog naziva CF600ATR-2L, stoga smatramo da ga je moguće upisati kao proizvodni resurs za obavljanje dopunske djelatnosti iz oznake 3. pružanje usluga na OPG-u (3.1. ili 3.7.). Stranku je potrebno upozoriti da dostavi i ostale podatke o pripadajućim priključnim strojevima i oruđu koje posjeduje te s kojima se namjerava obavljati upisana dopunska djelatnost.

63. Lijepo molimo za odgovor na upit korisnika je li se djelatnost „bušenje bunara“ može upisati u Upisnik OPG-ova  kao dopunska djelatnost u skupini dopunskih djelatnosti pružanje usluga na OPG-u oznake 3.2. - pružanje usluga s poljoprivrednom i šumskom mehanizacijom, opremom, uređajima i/ili alatima u građevinskim poslovima: 3.2.1. iskop, 3.2.2. ravnanje, 3.2.3. dovoz, odvoz te 3.2.4. ostale usluge povezane s djelatnostima iz ove oznake sukladno Pravilniku o Upisniku obiteljskih poljoprivrednih gospodarstava (NN 80/23). 

Ministarstvo poljoprivrede mišljenja je da stranka može upisati dopunsku djelatnost iz skupine 3. pružanje usluga na OPG-u; oznake 3.2. pružanje usluga s poljoprivrednom i šumskom mehanizacijom, opremom, uređajima i/ili alatima u građevinskim poslovima: 3.2.1. iskop, u skladu s Pravilnikom o Upisniku obiteljskih poljoprivrednih gospodarstava (Narodne novine, broj  80/23). Stranka kod upisa prilaže:
 -vozačku dozvolu B kategorije (takva se vozačka dozvola izdaje, osim za upravljanje osobnim automobilom, i za upravljanje vozilima svrstanim u kategorije F i G - traktori sa ili bez prikolice te radni strojevi)
-  zapisnik o pregledu stroja (ili neki drugi slični dokument, npr. atest)  koji izdaje ovlaštena fizička ili pravna osoba u skladu sa Zakonom o zaštiti na radu (Narodne novine br. 71/14, 118/14, 154/14 , 94/18 i 96/18). 
Osim navedenog, za upis navedene djelatnosti u Upisnik obiteljskih poljoprivrednih gospodarstava potrebno je dostaviti i dokaz o upisu u Registar poreznih obveznika. Dodatno napominjemo da sve radne strojeve i opremu kojima će obavljati ovu dopunsku djelatnost, potrebno upisati u Upisnik obiteljskih poljoprivrednih gospodarstava. Također, stranku je potrebno informirati o obvezi vođenja Evidencije o pruženim uslugama obiteljskog poljoprivrednog gospodarstva.

64. Molim uputu za Upis dopunske djelatnosti 3.3.1. sječa drva i izvlačenje drva iz šume;
· da li tu djelatnost mogu upisati i OPG-i koji nemaju svoju šumu u posjedu već tu djelatnost obavljaju u dogovoru sa Hrvatskim šumama (nemaju zaključene ugovore). Dakle, korisnici u šumama koje su vlasništvo Hrvatskih šuma sijeku drva i izvlače trupce, te po obavljenom dobivaju otpremnice izdane od Hrvatskih šuma.
· korisnicima koji su prošli na mjerama ruralnog razvoja za nabavu mehanizacije u odluci stoji obveza da moraju upisati dopunsku djelatnost, ali nemaju svoju šumu već  tu djelatnost rade u šumama koje su vlasništvo Hrvatskih šuma (bez ugovora).
Korisnik može upisati dopunsku djelatnost pružanja usluga u šumarstvu s poljoprivrednom i šumskom mehanizacijom, opremom, uređajima i/ili alatima koje obuhvaćaju: 3.3.1. sječu drva i izvlačenje drva iz šume i u slučaju da u posjedu nema svoju šumu. Prilikom upisa djelatnosti potrebno ga je tražiti dokaz/uvjerenje o stručnoj osposobljenosti za rad sa motornom pilom ili drugim uređajima ili alatima koji se koriste u šumarstvu. Kod obavljanja ove dopunske djelatnosti korisnik mora postupati u skladu s posebnim propisima koji uređuju ovu djelatnost, kao što je Zakon o šumama (NN 68/18 i 115/18) i njegovi provedbeni propisi.

65. Zanima me pod kojom sifrom mogu otvoriti dodatnu djelatnost u opg-u za odrzavanje i ciscenje poljoprivrednih parcela ? Od opreme imam dva trimera za unistavanje trave i šiblja, motokultivator( kopačicu ) za frezanje, motorna pila, električne škare, uglavnom alate i motokultivator bez prikolice.

Možete upisati dopunske djelatnosti pod oznakom 3.1 pružanje usluga s poljoprivrednom i šumskom mehanizacijom, opremom, uređajima i/ili alatima koje obuhvaćaju rad s traktorima i drugim poljoprivrednim strojevima u komunalnim poslovima i to  3.1.2. čišćenje, košnja i održavanje zelenila i zelenih površina te 3.1.3 ostale usluge povezane s djelatnostima iz ove oznake.
Za navedene dopunske djelatnosti iz skupine dopunskih djelatnosti oznake 3.1.2. i 3.1.3. potrebno je dostaviti dokaze o posjedovanju mehanizacije, uređaja i alata kojima će se vršiti navedene usluge. Također, ukoliko postoji zapisnik o pregledu stroja (atest) potrebno je dostaviti i taj dokument. Mehanizaciju je potrebno upisati u Upisnik na temelju priloženih dokaza o posjedovanju iste.
Prilikom upisa djelatnosti potrebno  je priložiti dokaz/uvjerenje o stručnoj osposobljenosti za rad sa motornom pilom ili drugim uređajima ili alatima koji se koriste za obavljanje navedenih dopunskih djelatnosti.
Osim dokaza o posjedovanju mehanizacije potrebno je dostaviti i dokaz o upisu u Registar poreznih obveznika. 
Korisnika je potrebno upozoriti da mora voditi Evidenciju o pruženim uslugama na OPG-u.

66. Vezano za upit jedne stranke oko upisa dopunske djelatnosti. Stranka već ima registrirane neke dopunske djelatnosti u Upisniku poljoprivrednika.
Naime, stranka posjeduje cisternu kojom bi prevozila uslužno gnojivo drugim opg-ima. 
Konkretno me zanima, da li se to može upisati pod šifru: 3.1.  pružanje usluga s poljoprivrednom i šumskom mehanizacijom, opremom, uređajima i/ili alatima koje obuhvaćaju rad s traktorima i drugim poljoprivrednim strojevima u komunalnim poslovima: 3.1.3 ostale usluge povezane s djelatnostima iz ove oznake. Ako se može upisati pod tu šifru, treba li nešto dodatno od dokumentacije za upis navedene dopunske djelatnosti? Ako nije moguće pod tom šifrom, postoji li neka druga šifra pod kojim bi se moglo to upisati kao dopunska djelatnost.

Ministarstvo poljoprivrede, šumarstva i ribarstva predlaže da se stranku uputi na upis dopunske djelatnosti iz oznake 3.1. pružanje usluga s poljoprivrednom i šumskom mehanizacijom, opremom, uređajima i/ili alatima koje obuhvaćaju rad s traktorima i drugim poljoprivrednim strojevima u komunalnim poslovima; i to: 3.1.3 ostale usluge povezane s djelatnostima iz ove oznake.
Transportno sredstvo je potrebno unijeti kao resurs u Upisnik OPG-ova, a prilikom upisa dopunske djelatnosti stranka prilaže, ovisno o kategoriji i dopuštenoj masi priključnog vozila, kopiju vozačke dozvole.
Stranku je potrebno upozoriti da vodi Evidenciju o pruženim uslugama na OPG-u.

67. Korisnik bi upisao dopunsku djelatnost –usluga prijevoza drvne mase (trupci, metrica) iz šume do krajnjih korisnika vlastitim kamionom. Može li  uslugu prijevoza drvne mase upisati dopunsku djelatnost iz skupine 3.2. pružanje usluga s poljoprivrednom i šumskom mehanizacijom, opremom, uređajima i/ili alatima u građevinskim poslovima,  a koja bi bila 3.2.3. dovoz, odvoz.

Poljoprivredna ili šumska mehanizacija ili oprema koja se namjerava koristiti u obavljanju dopunskih djelatnosti na OPG-u mora se pretežito koristi za poslovne namjene na OPG-u i biti upisana kao resurs u Upisniku OPG-ova. Nadalje, za javni prijevoz tereta u unutarnjem cestovnom prijevozu, najveća dopuštena masa vozila, u konkretnom slučaju kamiona, ne smije prelaziti 3.500 kg.
U odnosu na pitanje koju oznaku dopunske djelatnosti korisnik može upisati za poslove prijevoza drvne mase iz šume do krajnjih korisnika vlastitim kamionom, Ministarstvo poljoprivrede, šumarstva i ribarstva predlaže da se stranku uputi na upis dopunske djelatnosti iz oznake 3.2. pružanje usluga s poljoprivrednom i šumskom mehanizacijom, opremom, uređajima i/ili alatima u građevinskim poslovima; i to: 3.2.3. dovoz, odvoz.
Napominjemo da je Zakonom o šumama (Narodne novine, br. 68/18, 115/18, 98/19, 32/20, 145/20, 101/23 i 36/24) propisano da se drvni šumski proizvodi i drvo posječeno izvan šume i šumskog zemljišta može transportirati samo ako je propisano obilježeno i ako je za njega izdan propisani teretni list (popratnica). Ovisno radi li se o drvnim šumskim proizvodima iz šuma i šumskog zemljišta u vlasništvu Republike Hrvatske ili se radi o šumama kojima gospodare privatni šumoposjednici, pravne osobe ili registrirane ustanove, izdavanje teretnih listova (popratnica) obavit će Hrvatske šume d.o.o. ili fizičke ili pravne osobe koje posjeduju odgovarajuću licenciju Hrvatske komore inženjera šumarstva i drvne tehnologije.
Stranku je također potrebno upozoriti da vodi Evidenciju o pruženim uslugama na OPG-u.

68. OPG bi željelo bi upisati dopunsku djelatnost usluge piljenja drva po domaćinstvima sa strojem sa kružnom ili tračnom pilom.Je li oznaka dopunske djelatnosti  3.3.3. piljenje drva prikladna obzirom da korisnik želi pružati uslugu piljenja drva po domaćinstvima, a ne u šumi.

Ministarstvo poljoprivrede je mišljenja da je dopunsku djelatnost 3.3.3. piljenje drva, koju korisnik obavlja na način kako navodite u upitu, moguće upisati u Upisnik OPG-ova.

69. Poljoprivrednik želi upisati dopunske djelatnosti: 
-  3.6 ostale usluge, aktivnosti i savjeti vezani uz držanje životinja, uzgoj bilja i preradu -  sve navedeno 3.6.1, 3.6.2., 3.6.3. 3.6.4., 3.6.5. i 3.6.6.
- 3.8 ostale usluge i aktivnosti u korištenju raspoloživih radnih resursa – sve navedene usluge 3.8.1, 3.8.2., 3.8.3., 3.8.4. i 3.8.5.
Poljoprivrednik je porezni obveznik i upisan je u porezni registar.
Koju dodatnu dokumentaciju treba dostaviti radi upisa navedenih dopunskih djelatnosti?
Za upis dopunskih djelatnosti iz skupine oznake 3.6. poljoprivrednik bi trebao dostaviti dokaz o poljoprivrednom obrazovanju, ako ga ima.
Za upis dopunske djelatnosti oznake 3.8.1. i 3.8.2. potrebno je poljoprivrednika zatražiti vozačku dozvolu B kategorije (takva se vozačka dozvola izdaje osim za upravljanje osobnim automobilom i za upravljanje vozilima svrstanim u kategorije F i G - traktori sa ili bez prikolice te radni strojevi) te nije potrebno dodatno dokazivanje ukoliko se radi o vozilima čija najveća dopuštena masa ne prelazi 3 500 kg. Vozilo kojim bi se obavljala dopunska djelatnost mora biti upisano kao proizvodni resurs u Upisnik obiteljskih poljoprivrednih gospodarstava. Napominjemo,  u skladu sa Zakona o prijevozu u cestovnom prometu (Narodne novine, br. 41/18, 98/19, 30/21, 89/21 i 114/22), a prema definiciji domaćeg prijevoznika, OPG ne može ishoditi licenciju za obavljanje unutarnjeg prijevoza. Dodatno, Zakon se ne primjenjuje na prijevoz tereta vozilima čija najveća dopuštena masa ne prelazi 3 500 kg.
Za upis dopunske djelatnosti oznake 3.8.5. potrebno je zatražiti poljoprivrednika i dodatni dokument iz kojega se može utvrditi kapacitet, vlasništvo ili posjed objekta kao što je dokaz o vlasništvu, uporabna dozvola, građevinska dozvola, ugovor, potvrda o zadovoljenju minimalno tehničkih uvjeta, izvod iz popisa dugotrajne imovine ili tehničko-tehnološki opis za opremu koja je potrebna za obavljanje tehnoloških postupaka u objektu i slično. Ukoliko se radi o skladišnom prostoru većem od 3000 t, dokaz kod upisa dopunske djelatnosti pod točkom 3.8.5. predstavlja Rješenje o upisu u Upisnik ovlaštenih skladištara.



70. Molim vas pojašnjenje vezano za kupnju tj. registraciju transportnog vozila za potrebe dopunske djelatnosti na OPG-u (prijevoz životinja). Naime, naše pitanje je, je  li postoji ograničenje tonaže transportnog sredstva za potrebe prijevoza životinja.

Vaš upit proslijedili smo Upravi za veterinarstvo i sigurnost hrane na postupanje, a sukladno djelokrugu naše nadležnosti dajemo odgovor kako slijedi.
Obiteljsko poljoprivredno gospodarstvo (u daljnjem tekstu: OPG) u skladu sa Zakonom o prijevozu u cestovnom prometu (Narodne novine, br. 41/18, 98/19, 30/21, 89/21, 114/22 i 136/24) i definicijom domaćeg prijevoznika, ne može ishoditi licenciju za obavljanje unutarnjeg prijevoza. Međutim, može obavljati javni prijevoz tereta i prijevoz tereta za vlastite potrebe u unutarnjem cestovnom prijevozu vozilima čija najveća dopuštena masa ne prelazi 3500 kg.
Napominjemo da je kod upisa dopunske djelatnosti 3.8.3. prijevoz životinja, OPG dužan pridržavati se i propisa iz područja veterinarstva.
U skladu s Pravilnikom o zaštiti životinja tijekom prijevoza i s prijevozom povezanih postupaka (Narodne novine, broj 12/11, u daljnjem tekstu: Pravilnik) potrebno je odobrenje za obavljanje prijevozničke djelatnosti koje izdaje Uprava za veterinarstvo i sigurnost hrane Ministarstva poljoprivrede, šumarstva i ribarstva (http://veterinarstvo.hr/default.aspx?id=4927).
U skladu s člankom 6. Pravilnika nitko ne smije voziti ili obavljati poslove pratitelja životinja na cestovnom vozilu kojim se prevoze domaći kopitari ili domaće vrste goveda, ovaca, koza i svinja ili peradi bez svjedodžbe o osposobljenosti za vozače cestovnih prijevoznih sredstava koji prevoze domaće kopitare ili domaće vrste goveda, ovaca, koza, svinja ili peradi i pratitelje.
Stranku je za više informacija potrebno uputiti na Upravu za veterinarstvo i sigurnost hrane http://veterinarstvo.hr/default.aspx?id=4555.


71. Upisali bi dopunsku djelatnost pod točkom 3.8.4. Ili 3.8.5. Uslužna dorada i/ili pakiranje i/ili skladištenje poljoprivrednih prehrambenih proizvoda.
Dopunska djelatnost bi sadržavala degoržaciju pjenušavih vina (okretanje i uklanjanje taloga iz boce, dodavanje likera, pričepljivanje i pakiranje).
Posjedujemo kompletnu liniju za pružanje te djelatnosti i opremljen objekt. Trenutno imamo.

Korisnik može upisati dopunsku djelatnost iz oznake 3.8. ostale usluge i aktivnosti u korištenju raspoloživih radnih resursa gospodarstva; 3.8.5. uslužna dorada/prerada i/ili pakiranje i/ili skladištenje poljoprivrednih i/ili prehrambenih proizvoda u skladu s Prilogom 6. Pravilnika o Upisniku obiteljskih poljoprivrednih gospodarstava (NN 80/23).
Prema dostavljenoj dokumentaciji zaključujemo da je korisnik ishodio Rješenje ministarstva nadležnog za zdravstvo o registraciji subjekata i objekata u kojima se obavlja djelatnost s hranom te koristimo priliku napomenuti da Državni inspektorat RH od 2021. godine obavlja poslove evidentiranja subjekata u poslovanju s hranom i pripadajuće objekte, uspostavlja, vodi i redovito ažurira Registar subjekata i pripadajućih objekata u poslovanju s hranom iz nadležnosti sanitarne inspekcije (Registar je javno dostupan  na poveznici  https://sissijavneusluge.dirh.hr/SISSI_JavneForme/PregledRegistraObjektaPoslovanjeHrana.aspx ).
Predlažemo da se korisnika za više informacija uputi na poveznicu   https://dirh.gov.hr/o-drzavnom-inspektoratu-9/ustrojstvo-77/7-sektor-sanitarne-inspekcije/hrana-ukljucujuci-genetski-modificiranu-hranu-novu-hranu-i-genetski-modificirane-organizme/349 .
Korisnik s naprijed spomenutim Rješenjem se smatra evidentiranim i upisanim u Registar subjekata i pripadajućih objekata u poslovanju s hranom iz nadležnosti sanitarne inspekcije te je priložena dokumentacija prihvatljiva prilikom upisa dopunske djelatnosti 3.8.5.

72. Konkretno, zanima me mogućnost prijave sljedećih usluga: skladištenje poljoprivrednih proizvoda (pšenica, kukuruz), skladištenje paletirane robe (gnojivo, sjeme) ili robe u jumbo vrećama, usluga vaganja. Molim Vas za informaciju mogu li se sve navedene djelatnosti prijaviti kao dopunske djelatnosti, a ako nije moguće prijaviti sve – koje od njih se mogu prijaviti. Također bih Vas zamolio za popis potrebne dokumentacije koju je potrebno priložiti uz prijavu.
Ministarstvo, poljoprivrede, šumarstva i ribarstva se slaže s prijedlogom da stranka upiše dopunsku djelatnost oznake 3.8.5. uslužna dorada/prerada i/ili pakiranje i/ili skladištenje poljoprivrednih i/ili prehrambenih proizvoda sukladno Prilogu 6. Pravilnika o Upisniku obiteljskih poljoprivrednih gospodarstva (Narodne novine, broj 80/23) za pružanje usluge skladištenja poljoprivrednih proizvoda (pšenica, kukuruz). 
Skladištenje robe kao što je gnojivo ili sjeme (repromaterijal) u organizacijskom obliku OPG nije moguće. 
U odnosu na pitanje o mogućnosti pružanja usluge vaganja iz dostavljenog nam nije razvidno o kakvom se vaganju radi. Naime, sama usluga vaganja robe koja nema direktne veze s uslugom dorada/prerada i/ili pakiranje i/ili skladištenje poljoprivrednih i/ili prehrambenih proizvoda ne može se obavljati niti upisati kao dopunska djelatnost OPG-a stoga bi službenici područnog ureda Agencije trebali u razgovoru sa strankom utvrditi u koju svrhu će se vršiti mjerenje težine te sukladno tome postupiti. Ukoliko se, radi o vaganju robe/poljoprivrednih proizvoda uz pomoć mjernih instrumenata kao što je mosna ili kolna vaga (mjeri se masa teretnih vozila s teretom ili bez njega), mišljenja smo da se ova usluga može upisati pod oznakom 3.8.6. ostale usluge i aktivnosti povezane s djelatnostima iz ove oznake. Ovakav mjerni instrument koji OPG instalira na svom gospodarstvu mora se upisati kao radni resurs u Upisnik OPG-ova (radni strojevi vezani uz dopunske djelatnosti). 
73. Koja dokumentacija je potrebna da bi se upisalo u izdvojene objekte skladište za čuvanje  maslinovog ulja ?
Uz upis podataka o objektu za skladištenje na obrascu zahtjeva za upis iz Priloga I, List 2 , Pravilnika o Upisniku obiteljskih poljoprivrednih gospodarstava (NN 80/23) potrebno je  poljoprivrednika zatražiti i dodatni dokument iz kojega se može utvrditi kapacitet, vlasništvo ili posjed objekta kao što je dokaz o vlasništvu, uporabna dozvola, građevinska dozvola, ugovor, potvrda o zadovoljenju minimalno tehničkih uvjeta, izvod iz popisa dugotrajne imovine ili tehničko-tehnološki opis za opremu koja je potrebna za obavljanje tehnoloških postupaka u objektu i slično. Ukoliko se radi o skladišnom prostoru većem od 3000 t, dokaz kod upisa predstavlja Rješenje o upisu u Upisnik ovlaštenih skladištara.

74. Stranka bi upisala dopunsku djelatnost prerade lješnjaka. Stranka ima nasad lješnjaka te je do sada prodavala lješnjake u ljusci, međutim preko natječaja raspisanog od strane Osječko-baranjske županije stranka bi kupila uređaj za čišćenje lješnjaka, odnosno odvajanje jezgre lješnjaka od ljuske. U uredu županije stranci je rečeno da kako bi sudjelovala u natječaju mora imati upisanu dopunsku djelatnost prerade. Moje pitanje je, može li se uopće samo (čišćenje) lješnjaka upisati kao dopunska djelatnost, te ako može pod koju oznaku i što je potrebna dokumentacija za upis iste, osim upisa u RPO ? Napomenula bih još jednom da bi stranka upisala dopunsku djelatnost prije kupnje samog uređaja za odvajanje jezgre od ljuske.
U specifičnim okolnostima ostvarivanja prava na županijske potpore predlažemo da se stranku uputi da upiše dopunsku djelatnost iz oznake 1.3. pakiranje i/ili zamrzavanje i/ili sušenje i/ili konzerviranje proizvoda od sirovine iz vlastite proizvodnje uz kupnju dijela sirovine drugih poljoprivrednih gospodarstava. Naime, kod pripreme proizvoda za tržište, stranka je i do sada sigurno obavljala postupke pripreme kao što su čišćenje, sušenje lješnjaka u ljusci, pakiranje proizvoda i slično od vlastite sirovine bez kupnje dijela sirovine od drugih poljoprivrednih gospodarstava. 
Dodatno, stranku je potrebno uputiti da je, nakon kupnje stroja za čišćenje lješnjaka i njegovog upisa kao proizvodnog resursa OPG-a u Upisnik OPG-ova u slučaju da će obavljati uslužno odvajanje ljuske od jezgre ploda lješnjaka za druge poljoprivredne proizvođače, potrebno upisati i dopunsku djelatnost 3.8. ostale usluge i aktivnosti u korištenju raspoloživih radnih resursa gospodarstva: 3.8.5. uslužna dorada/prerada i/ili pakiranje i/ili skladištenje poljoprivrednih i/ili prehrambenih proizvoda.

75. Postavio sam upit, koji se odnosi na to da na mome OPG-u registriram dodatnu uslužnu djelatnost kroz koju bi pružao usluge smještaja i brige o životinjama (konjima, psima i ostalim kućnim ljubimcima). Usluga bi bila namijenjena onima koji, dok su na putu ili su zauzeti drugom obavezom, ne mogu brinuti za svoje životinje ili nemaju smještaj za iste a potreban im je, i to na period od par sati, jedan dan ili dok za to postoji potreba. Molim Vas da mi odgovorite pod šta bi to spadalo kao dodatna djelatnost OPG-a i što mi je  potrebno da uradim da bi isto registrirao kao dodatnu djelatnost na mom OPG-u.

U odnosu na pitanje o obavljanju djelatnosti pružanja usluge smještaja i brige o domaćim životinjama i kućnim ljubimcima na obiteljskom poljoprivrednom gospodarstvu u skladu s Zakonom o obiteljskom poljoprivrednom gospodarstvu (Narodne novine, br. 29/18 i 32/19) i Pravilnikom o Upisniku obiteljskih poljoprivrednih gospodarstava (Narodne novine, broj 80/23) smatramo da stranka može upisati dopunsku djelatnost iz oznake 3.6. ostale usluge, aktivnosti i savjeti vezani uz držanje životinja, uzgoj bilja i preradu poljoprivrednih proizvoda pod točkom 3.6.6. ostale usluge povezane s djelatnostima iz ove oznake. 

76. Molim Vas, kome se mogu obratiti s pitanjima oko registracije OPG/SOPG za uzgoj pasa? 
Ministarstvo poljoprivrede na dostavljeni upit odgovara kako slijedi.
Zakon o obiteljskom poljoprivrednom gospodarstvu (Narodne novine, br. 29/18, 32/19 i 18/23; dalje u tekstu: Zakon o OPG-u) definira obiteljsko poljoprivredno gospodarstvo (dalje u tekstu: OPG) kao organizacijski oblik gospodarskog subjekta poljoprivrednika fizičke osobe koji radi stvaranja dohotka samostalno i trajno obavlja djelatnost poljoprivrede i s njom povezane dopunske djelatnosti, a temelji se na korištenju vlastitih i/ili unajmljenih proizvodnih resursa te na radu, znanju i vještinama članova obitelji. U skladu s člankom 15. stavak 1. Zakona o OPG-u, organizacijski oblik poljoprivrednika OPG je fizička osoba koja zbog samostalnog obavljanja gospodarske djelatnosti poljoprivrede ima ekonomsku veličinu gospodarstva veću od iznosa od 3000 eura ili koja je po osnovi obavljanja gospodarske djelatnosti poljoprivrede obveznik poreza na dohodak ili poreza na dobit u skladu s propisima iz područja oporezivanja.
Samoopskrbno poljoprivredno gospodarstvo (dalje u tekstu: SOPG) je Zakonom o poljoprivredi (Narodne novine, br. 118/18, 42/20, 127/20, 52/21 i 152/22) definiran kao fizička osoba poljoprivrednik koja se za osobne potrebe bavi poljoprivredom u okviru korištenja prirodnih bogatstava zemlje i prodajom odnosno zamjenom od tih djelatnosti dobivenih proizvoda u neprerađenom stanju, a temelji se na korištenju vlastitih i/ili unajmljenih proizvodnih resursa te na radu, uključujući prodaju, znanju i vještinama članova kućanstva i ekonomska veličina gospodarstva je manja ili jednaka od 3000 eura. SOPG ne može upisati niti obavljati dopunsku djelatnost.
Zakon o OPG-u u članku 5. stavku 1. točki f. definira stoku kao životinje iz porodice kopitara i porodice papkara, kuniće, ostale sisavce koje je dozvoljeno držati i uzgajati sukladno propisima iz područja veterinarstva te zaštite prirode, perad, ukrasne, strane i divlje ptice koje je dozvoljeno držati i uzgajati sukladno propisima iz područja zaštite prirode te pčele. 
Iz okolnosti koje se navode u upitu proizlazi da gospođa ima namjeru registrirati neki od organizacijskih oblika poljoprivrednika i putem istog uzgajati pse. U skladu s naprijed navedenim i činjenicom da psi kao sisavci nisu obuhvaćeni propisima iz područja stočarstva i veterinarstva (vezano za uzgoj životinja, dobrobit životinja i sl.), u organizacijskom obliku OPG ili SOPG nije moguće uzgajati pse kao primarnu poljoprivrednu proizvodnju. Međutim, Zakonom o OPG-u propisana je mogućnost upisa dopunskih djelatnosti na OPG-u uz obavljanje poljoprivrede kao primarne djelatnosti. Dopunske djelatnosti na OPG-u predstavljaju proizvodne i uslužne djelatnosti povezane s poljoprivredom koje omogućuju bolje korištenje proizvodnih kapaciteta te bolje korištenje znanja, vještina i rada članova OPG-a. Pravilnik o Upisniku obiteljskih poljoprivrednih gospodarstava (Narodne novine, broj 80/23) u Prilogu 6. daje detaljan pregled dopunskih djelatnosti koje se mogu obavljati na OPG-u te su djelatnosti pružanja usluga na OPG-u definirane kroz oznaku 3. Između ostalog, omogućeno je pružanje usluga sa radnim životinjama u ostalim aktivnostima: 3.5.1 vožnja kočijom, jahanje i obuka u jahanju, terapijsko jahanje i slično 3.5.2. obuka, treniranje i/ili korištenje radnih životinja (konja, pasa i sl.) te 3.5.3. ostale usluge povezane s djelatnostima iz ove oznake u svezi s ruralnim običajima i/ili tradicijskim vještinama. 
Upis u Upisnik OPG-ova (i upis dopunskih djelatnosti) obavlja se u mjesno nadležnom uredu Agencije za plaćanja u poljoprivredi, ribarstvu i ruralnom razvoju (kontakti https://www.apprrr.hr/kontakt/) podnošenjem zahtjeva za upis u Upisnik OPG-ova. 
Više informacija o pravima i obvezama koje proistječu upisom u Upisnik OPG-ova te o izračunu ekonomske veličine gospodarstva korisnica može dobiti direktno kod poljoprivrednih savjetnika – službenika Uprave za stručnu podršku razvoju poljoprivrede Ministarstva poljoprivrede (kontakte potražite na https://www.savjetodavna.hr/ ) ili na mrežnim stranicama Ministarstva poljoprivrede https://poljoprivreda.gov.hr/istaknute-teme/poljoprivreda-173/poljoprivredna-politika/obiteljska-poljoprivredna-gospodarstva/pitanja-i-odgovori/1322 .Isto tako, na mrežnim stranicama Ministarstva poljoprivrede dostupna je i brošura Koraci do dopunskih djelatnosti na OPG-u https://www.savjetodavna.hr/wp-content/uploads/2019/03/Koraci-do-dopunskih-djelatnosti-na-OPG_2020.pdf.

77. Molim vas pomoć/odgovor vezano za dopunsku djelatnost 3.5. usluge sa radnim životinjama u ostalim aktivnostima: 3.5.2. obuka, treniranje i/ili korištenje radnih životinja (konja, pasa i sl.). Može li se pod navedenu dopunsku djelatnost upisati obuka, treniranje sportskih / trkačih konja?
Odgovor MPŠR
U okolnostima kada gospodarstvo posjeduje domaće životinje kao resurs u primarnoj proizvodnji, obuka i treniranje sportskih/trkaćih konja može se upisati kao dopunska djelatnost 3.5.2. obuka, treniranje i/ili korištenje radnih životinja (konja, pasa i sl.) na OPG-u. 
Upisanim dopunskim djelatnostima u dijelu usluga, aktivnosti i savjeta vezanih uz držanje životinja, OPG-u se daje mogućnost da bolje iskoristi proizvodne kapacitete, znanja, vještine i rad članova OPG-a. 

78. Javljam se s upitom pošto se bavim registriranim uzgojem kornjača i imam rješenje o uzgoju od nadležnog ministarstva. Zanima me da li se ta djelatnost može registrirati pod OPG (to bih ja registrirao pošto kolege u Sloveniji, Njemačkoj itd. imaju OPG-ove za uzgoj kornjača). Također bi molio neki telefonski kontakt od osoba s kojima se mogu vise posavjetovati, jer brojevi koji se nalaze na Vašim web stranicama.

Sukladno Zakonu o obiteljskom poljoprivrednom gospodarstvu (Narodne novine, br. 29/18, 32/19 i 18/23) (u daljnjem tekstu: Zakon o OPG-u), OPG kao organizacijski oblik gospodarskog subjekta radi stvaranja dohotka samostalno i trajno obavlja djelatnost poljoprivrede i s njom povezane dopunske djelatnosti, a temelji se na korištenju vlastitih i/ili unajmljenih proizvodnih resursa te na radu, znanju i vještinama članova obitelji. OPG uz obavljanje poljoprivrede kao primarne djelatnosti može obavljati i dopunske djelatnosti kao proizvodne i uslužne djelatnosti te mu je na taj način omogućeno bolje iskorištenje proizvodnih kapaciteta te znanja, vještina i rada svih članova OPG-a. Osnivanje OPG-ova zbog obavljanja isključivo dopunskih djelatnosti nije prihvatljivo.
Napominjemo da kornjače kao i drugi kućni ljubimci nisu navedeni u Prilogu 1 Ugovora o funkcioniranju Europske unije koji obuhvaća popis poljoprivrednih proizvoda (https://eur-lex.europa.eu/resource.html?uri=cellar:9e8d52e1-2c70-11e6-b497-01aa75ed71a1.0011.01/DOC_5&format=PDF) te djelatnost uzgoja naprijed navedenih životinja nije primarna poljoprivredna proizvodnja.
Nadalje, Pravilnik o Upisniku obiteljskih poljoprivrednih gospodarstava (Narodne novine, broj 80/23) u Prilogu 6 ne propisuje uzgoj kornjača kao prihvatljivu dopunsku djelatnost u okviru OPG-a.
Kako činjenice i okolnosti iz upita upućuju da gospodin Dujmić nema registriran OPG, Ministarstvo poljoprivrede, šumarstva i ribarstva u konkretnom slučaju nije suglasno s osnivanjem OPG-a samo radi obavljanja dopunske djelatnosti.
Za više informacija o propisima i potrebnim dozvolama potrebno je obratiti se Upravi za veterinarstvo i sigurnost hrane https://poljoprivreda.gov.hr/kontakti/uprava-za-veterinarstvo-i-sigurnost-hrane/126 .

79. Usmjeren sam na vas preko Vašeg područnog ureda u Osijeku, nakon što nisam dobio nikakav konkretan odgovor iz Savjetodavne službe, a djelatnici Agencije nisu nikad imali ovakav slučaj primoran sam vam se direktno obratiti. Je li je moguće proširiti OPG na uslugu savjetovanja? Ako je moguće koji su preduvjeti za to? Naime, kako sam u pročitao u Prilogu 6. Pravilniku o Upisniku obiteljskih poljoprivrednih gospodarstava (NN 80/23) navedena je dopunska djelatnost oznake 3.6.6.  ostale usluge, aktivnosti i savjeti vezani uz držanje životinja, uzgoj bilja i preradu poljoprivrednih proizvoda; zanima me da li ja mogu proširiti OPG na ovu djelatnost i vršiti uslugu savjetovanja ili postoji neka druga usluga koja to pokriva? Savjetovanje bi odrađivao za sad sigurno u jednoj firmi, tip savjetovanja bi bio direktno u polju, nešto kao što u većim firmama radi tehnolog, dakle obilazak njiva, pregled usjeva, zaključak da li postoji nedostatak hranjiva, da li postoji potreba za zaštitom ili početak napada nekog štetnika ili bolesti. Nositelj sam OPG-a, obrađujem oko 20 ha oranica, završio sam poljoprivredni fakultet smjer biljna proizvodnja i stekao zvanje mag.ing.agr.

Ministarstvo poljoprivrede odgovara:
Možete upisati dopunske djelatnosti iz oznake 3.6.6. ostale usluge, aktivnosti i savjeti vezani uz držanje životinja, uzgoj bilja i preradu poljoprivrednih proizvoda; ostale usluge povezane s djelatnostima iz ove oznake  u skladu s Pravilnikom o Upisniku obiteljskih poljoprivrednih gospodarstava (Narodne novine, broj 80/23).
80. S obzirom da sam odradio usklađenje organizacijskog oblika i statusa u Upisniku OPG-a te upisao dodatne djelatnosti iz točke 3.7 molio bi Vas za informaciju, mišljenje ili da me uputite, naime, zanima me vezano za dopunsku djelatnost pružanja usluga poljoprivrednom mehanizacijom (3.7.) da li se mogu te usluge pružati upotrebom plavog dizela kao goriva?

Odgovor Carinske uprave vezano za korištenje plavog goriva za pružanje usluga poljoprivrednom mehanizacijom na OPG-u.
Pravo na potrošnju plavog dizela uz karticu goriva uređeno je Pravilnika o primjeni zakona o trošarinama koji se odnosi na plavi dizel za namjene u poljoprivredi, ribolovu, akvakulturi te na povrat plaćene trošarine na bezolovni motorni benzin za namjene u ribolovu (NN 1/2019, 14/2020, 125/2022) te se plavi dizel u poljoprivredne strojeve smije utakati i koristiti samo uz uvjete propisane ovim Pravilnikom. Kartica goriva vezana je isključivo za potrošnju plavog dizela za njezinog nositelja ali ne i za potrošnju obavljanja usluge obrađivanja poljoprivrednih površina drugih osoba.
Obrađivanje poljoprivredne površine druge osobe sa vlastitom poljoprivrednom mehanizacijom i karticom goriva druge osobe, moguće je uz ugovor o najmu mehanizacije (poljoprivrednog stroja s kojim se vrši usluga) ili uz ugovor o obavljanju usluga obrađivanja poljoprivredne površine za točno naznačenu poljoprivrednu površinu (broj katastarske čestice) na kojoj treba izvršiti ugovorenu uslugu, te se u tom slučaju potrebno obratiti nadležnom carinskom uredu na području gdje se obavljaju usluge. 
Uvažavajući specifične situacije i moguće slučajeve u poljoprivredi kada osoba na koju glasi kartica goriva iznimno nije u mogućnosti koristiti karticu goriva i fizički prisustvovati kupovini plinskog ulja obojanog plavom bojom, te iznimno dopustivog korištenja kartice goriva od drugih osoba na koje ne glasi kartica goriva, na internetskim stranicama Carinske uprave objavili smo Uputu o posebnostima korištenja kartice ”gorivo za poljoprivredu i ribarstvo” od osobe na koju ne glasi kartica goriva o pravu korištenja plinskog ulja obojanog plavom bojom, za koju u nastavku dostavljamo poveznicu https://carina.gov.hr/UserDocsImages//dokumenti/Trosarine/Propisi/Pravilnici/Pravilnik%20-%20poljoprivredni/Uputa%20-%20kori%C5%A1tenje%20kartice%20goriva//UPUTA%20BR.%209-18.%20Uputa%20o%20posebnostima%20kori%C5%A1tenja%20kartice%20gorivo%20za%20poljoprivredu%20i%20ribarstvo.pdf

81. OPG bi pružao usluge drugim poljoprivrednim gospodarstvima sjeckalicom za grane. Sjeckalicu od gospodarstva do gospodarstva bi vozili auto-prikolicom. Je li moguć upis navedene djelatnosti i pod kojom šifrom dopunskih djelatnosti? Što je potrebno od dokumentacije za upis ukoliko je isti moguć? 

Predlažemo da se u konkretnom slučaju upiše dopunska djelatnost oznake 3.7.2. rad s traktorima i drugim poljoprivrednim strojevima, opremom, uređajima i/ili alatima radi njege i održavanja usjeva i/ili nasada (sukladno Prilogu 6. Pravilnika o Upisniku obiteljskih poljoprivrednih gospodarstava („Narodne novine“, broj 80/23.).
Prema navodima iz upita potrebno je sjeckalicu i auto prikolicu upisati kao proizvodne resurse obiteljskog poljoprivrednog gospodarstva, a prilikom upisa potrebno je priložiti račun ili otpremnicu za sjeckalicu s deklaracijom o tehničko-tehnološkom opisu iste (u slučaju da OPG vodi poslovne knjige može priložiti popis dugotrajne imovine), važeći karton tehničke ispravnosti auto prikolice te važeću vozačku dozvolu B kategorije.

82. Našoj Podružnici obratio se korisnik s zahtjevom da upiše dopunsku djelatnost usluge sušenja, čišćenja i skladištenja žitarica i uljarica (soja, uljana repica, pšenica, ječam) pod oznakom 3.8.4. uslužna dorada i/ili pakiranje i/ili skladištenje poljoprivrednih i/ili prehrambenih proizvoda. Molimo  Vas da nam pomognete i uputite nas koju dokumentaciju korisnik treba priložiti zahtjevu za upis u Registar dopunskih djelatnosti.

Člankom 12. Zakona o obiteljskom poljoprivrednom gospodarstvu (NN 29/18 i 32/19, 18/23) (dalje u tekstu: Zakon) propisana je obveza upisa svih proizvodnih resursa koji se koriste za obavljanje gospodarske djelatnosti poljoprivrede, a kojima raspolažu nositelj i članovi obiteljskog poljoprivrednog gospodarstva (dalje u tekstu: OPG) po osnovi vlasništva, posjeda, suglasnosti ili ugovornog odnosa. Za upis dopunske djelatnosti pod točkom 3.8.4. uslužna dorada i/ili pakiranje i/ili skladištenje poljoprivrednih i/ili prehrambenih proizvoda, Ministarstvo poljoprivrede predlaže kako slijedi:
uz upis podataka o objektu za skladištenje na obrascu zahtjeva za upis iz Priloga I, List 2 , Pravilnika o Upisniku obiteljskih poljoprivrednih gospodarstava (NN 80/23) potrebno je  poljoprivrednika zatražiti i dodatni dokument iz kojega se može utvrditi kapacitet, vlasništvo ili posjed objekta kao što je dokaz o vlasništvu, uporabna dozvola, građevinska dozvola, ugovor, potvrda o zadovoljenju minimalno tehničkih uvjeta, izvod iz popisa dugotrajne imovine ili tehničko-tehnološki opis za opremu koja je potrebna za obavljanje tehnoloških postupaka u objektu i slično. Ukoliko se radi o skladišnom prostoru većem od 3000 t, dokaz kod upisa dopunske djelatnosti pod točkom 3.8.4. predstavlja Rješenje o upisu u Upisnik ovlaštenih skladištara.

83. Može li se upisati dopunska djelatnost koju bi korisnik pružao prema drugim OPG-ovima  ručnim trimerom (nema vozačku, prometnu, račun za trimer), a upisan je u RPO?

Ministarstvo poljoprivrede ističe da popis mehanizacije naveden u prilogu 3. Pravilnika o Upisniku obiteljskih poljoprivrednih gospodarstava (Narodne novine, broj 80/23) nije popis zatvorenog tipa jer sadrži mogućnost upisa i drugih sličnih strojeva, uređaja ili opreme koje nisu izrijekom navedene.  Stoga smo mišljenja da je u konkretnom slučaju moguće upisati ručni trimer kao mehanizaciju za obavljanje dopunske djelatnosti iz oznake 3. pružanje usluga na OPG-u, uz podnošenje dokaza o posjedovanju poljoprivredne mehanizacije u skladu s važećim zakonskim i podzakonskim propisima. 

84. Molimo da nam odgovorite je li se uslužna prerada maslina može upisati kao dopunska djelatnost iz skupine dopunskih djelatnosti oznake 3.8. sukladno Pravilniku o Upisniku obiteljskih poljoprivrednih gospodarstava (NN 80/23).

U skladu s Pravilnikom o Upisniku obiteljskih poljoprivrednih gospodarstava (Narodne novine, broj 80/23) OPG može upisati dopunsku djelatnost u okviru oznake 3. pružanje usluga na OPG-u i to pod oznakom 3.8.4. uslužna dorada i/ili pakiranje i/ili skladištenje poljoprivrednih i/ili prehrambenih proizvoda ukoliko bi usluge prerade maslina pružao drugim poslovnim subjektima.
85. Što treba napraviti OPG (fizička osoba) da može pružati usluge s poljoprivrednom mehanizacijom, opremom, uređajima i alatima prema drugim poljoprivrednim gospodarstvima?
Sukladno Zakonu o obiteljskom poljoprivrednom gospodarstvu (NN 29/18 i 32/19, 18/23), dopunske djelatnosti su proizvodne i uslužne djelatnosti povezane s poljoprivredom koje omogućuju bolje korištenje proizvodnih kapaciteta te bolje korištenje znanja, vještina i rada članova obiteljskog poljoprivrednog gospodarstva (dalje u tekstu: OPG). Nositelj ili član OPG-a za pružanje usluga s poljoprivrednom mehanizacijom, opremom, uređajima i alatima prema drugim poljoprivrednim gospodarstvima može registrirati, sukladno Prilogu 6. Pravilnika o Upisniku obiteljskih poljoprivrednih gospodarstava (NN 80/23 ), dopunsku djelatnost 3.7. pružanje usluga s poljoprivrednom i šumskom mehanizacijom, opremom, uređajima i/ili alatima prema drugim poljoprivrednim gospodarstvima. Prilikom upisa dopunskih djelatnosti u Upisnik obiteljskih poljoprivrednih gospodarstava uz popunjeni Obrazac zahtjeva prilaže se jedino dokaz o upisu u registar poreznih obveznika sukladno poreznim propisima. Naime, ukoliko posjedujete vozačku dozvolu B kategorije (takva se vozačka dozvola izdaje osim za upravljanje osobnim automobilom i za upravljanje vozilima svrstanim u kategorije F i G - traktori sa ili bez prikolice te radni strojevi) nije potrebno dodatno dokazivanje.
86. Da li sam prilikom obavljanja dopunskih djelatnosti 3.7. pružanje usluga s poljoprivrednom i šumskom mehanizacijom, opremom, uređajima i/ili alatima prema drugim poljoprivrednim gospodarstvima obveznik FIZKALIZACIJE?
Da bi upisali navedenu dopunsku djelatnost dostavljate potvrdu da ste u registru poreznih obveznika te ukoliko ste obveznik poreza prema poreznim propisima, obvezni ste izdavati račun.
Obveznici fiskalizacije su OPG-ovi koji obavljaju djelatnost poljoprivrede ako su fizičke osobe obveznici PDV-a ili ako ostvaruju državne poticaje:
· ako je u prethodnoj kalendarskoj godini ukupni godišnji primitak od obavljanja djelatnosti poljoprivrede i šumarstva veći od 80.500,00 kn, odnosno 35% iznosa propisanog za obvezni ulazak u sustav PDV-a,
· ako je obveznik poreza na dohodak ujedno i obveznik PDV-a, ako se ostvaruju poticaji na način i pod uvjetima što su propisani Zakonom o potpori poljoprivredi i ruralnom razvoju. (Izvor: Obveza fiskalizacije-Porezna uprava)

87. Korisnik želi upisati djelatnost usluge s pokretnom sušarom (priključak za traktor, mobilna), šaljem slike. Pitanje je je li to D.D. _pružanje usluge recimo 3.7.6. jer za 3.8.5. treba imati dokument iz kojeg je vidljiv kapacitet, vlasništvo ili posjedi tu se govori o objektima a ne o pokretnim sušarama.

Predlažemo da se u konkretnom slučaju upiše dopunska djelatnost iz oznake 3.7.6. pružanje usluga s poljoprivrednom i šumskom mehanizacijom, opremom, uređajima i/ili alatima prema drugim poljoprivrednim gospodarstvima koje obuhvaćaju; ostale usluge povezane s djelatnostima iz ove oznake iz Priloga 6. Pravilnika o Upisniku obiteljskih poljoprivrednih gospodarstava (Narodne novine, broj 80/23). Vozilo i priključak – sušara kojim bi se obavlja dopunska djelatnost mora biti upisano kao proizvodni resurs u Upisnik obiteljskih poljoprivrednih gospodarstava, a korisnik kao dokaz treba priložiti vozačku dozvolu B kategorije i dokument iz kojeg je vidljiv kapacitet sušare (na računu ili otpremnici bi trebala biti navedena deklaracija stroja ili tehničko-tehnološki opis za stroj ili, ako vodi poslovne knjige, može priložiti i popis dugotrajne imovine).
88. S Pravilnikom sam upoznata, a nedoumice i dalje imam. Kod oznake dopunske djelatnosti 3.8., smatraju li se radnim resursima gospodarstva i ljudski resursi? Može li se pružanje intelektualnih usluga svrstati pod oznaku 3.8.6.? Pružala bih savjetodavne usluge vezano uz poljoprivredu, kao sporednu djelatnost, pa me zanima mogu li to obavljati preko OPG-a ili moram otvoriti drugi subjekt.

Zakon o obiteljskom poljoprivrednom gospodarstvu (Narodne novine, br. 29/18 i 32/19, 18/23) (dalje u tekstu: Zakon o OPG-u) definira obiteljsko poljoprivredno gospodarstvo (dalje u tekstu: OPG) kao organizacijski oblik gospodarskog subjekta poljoprivrednika fizičke osobe koji radi stvaranja dohotka samostalno i trajno obavlja djelatnost poljoprivrede i s njom povezane dopunske djelatnosti, a temelji se na korištenju vlastitih i/ili unajmljenih proizvodnih resursa te na radu, znanju i vještinama članova obitelji.  
Zakonom o OPG-u propisana je mogućnost upisa dopunskih djelatnosti na OPG-u uz obavljanje poljoprivrede kao primarne djelatnosti. Dopunske djelatnosti na OPG-u predstavljaju proizvodne i uslužne djelatnosti povezane s poljoprivredom koje omogućuju bolje korištenje proizvodnih kapaciteta te bolje korištenje znanja, vještina i rada članova OPG-a. Pravilnik o Upisniku obiteljskih poljoprivrednih gospodarstava (Narodne novine, broj 80/23) u Prilogu 6. daje detaljan pregled dopunskih djelatnosti koje se mogu obavljati na OPG-u. 
U odnosu na pitanje o oznaci 3.8. dopunskih djelatnosti (ostale usluge i aktivnosti u korištenju raspoloživih radnih resursa gospodarstva) ističemo da se smisao ove oznake ogleda  u učinkovitijem i kvalitetnijem korištenju raspoloživih radnih resursa poljoprivrednog gospodarstva. Proizvodne resurse u poljoprivredi čine zemljište, nasadi, stoka, zgrade za stoku, pomoćne zgrade, skladišta, objekti za proizvodnju u zaštićenom prostoru, objekti s opremom za čuvanje, skladištenje, preradu i pakiranje, objekti za prodaju, objekti za boravak i usluge, poljoprivredna mehanizacija, priključni, radni i drugi strojevi, uređaji, alati i oprema, transportna sredstva i slično. Osim navedenoga, proizvodnim resursima smatraju se i rad, stručna znanja i vještine, kako je to navedeno odredbom članka 11. stavka 2. Zakona o OPG-u. S tim u vezi napominjemo da su za pojedine djelatnosti potrebna određena stručna znanja ili vještine (uređeno posebnim propisima) koje nositelj ili član OPG-a moraju posjedovati te dokaze o tome predočavaju kod upisa dopunske djelatnost u Upisniku OPG-ova. Pružanje intelektualnih usluga savjetovanja i organizaciju poslovanja OPG-ova i ostalih poljoprivrednika u skladu s važećim zakonskim i podzakonskim propisima ne može se obavljati u organizacijskom obliku OPG-a već u nekom drugom organizacijskom obliku poslovnog subjekta (obrt ili trgovačko društvo).

89. Imamo upit korisnika vezani za upis dopunske djelatnosti i to: korisnik posjeduje vlastitu obradivu zemlju i sada bi ju parcelirao i podijelio na površine za korištenje vrtova. Da li bi to bila šifra 3.8. ostale usluge i aktivnosti u korištenju raspoloživih radnih resursa gospodarstva ili nešto drugo?

Zakonom o obiteljskom poljoprivrednom gospodarstvu (Narodne novine, br. 29/18 i 32/19, 18/23) propisana je mogućnost upisa dopunskih djelatnosti na obiteljskom poljoprivrednom gospodarstvu (dalje u tekstu: OPG) uz obavljanje poljoprivrede kao primarne djelatnosti. Dopunske djelatnosti na OPG-u predstavljaju proizvodne i uslužne djelatnosti povezane s poljoprivredom koje omogućuju bolje korištenje proizvodnih kapaciteta te bolje korištenje znanja, vještina i rada članova OPG-a. Slijedom navedenoga, mišljenja smo da davanje na korištenje poljoprivrednog zemljišta upisanog u Upisnik obiteljskih poljoprivrednih gospodarstava drugim osobama nema karakter dopunske djelatnosti slijedom čega se ista ne može upisati kao dopunska djelatnost oznake 3.8. ostale usluge i aktivnosti u korištenju raspoloživih radnih resursa gospodarstva  iz Priloga 6. Pravilnika o Upisniku obiteljskih poljoprivrednih gospodarstava (Narodne novine, broj 80/23).

90. Korisnik je upisan u Upisniku kao nositelj OPG-a i kao odgovorna osoba trgovačkog društva (mljekara).
Kao OPG traži upis dopunske djelatnosti 3.8.5. uslužna dorada i/ili pakiranje i /ili skladištenje poljoprivrednih i/ili prehrambenih proizvoda i to (prema navodima stranke)  u dijelu prostora mljekare za koju Rješenje o izvedenom stanju glasi na trgovačko društvo (ali nije navedena adresa).
Zanima nas koju dokumentaciju treba dostaviti da bi opg-u mogli upisati dopunsku djelatnost i izdvojeni pogon, na koga treba glasiti dokaz o registraciji objekta u poslovanju s hranom , da li treba imati ugovor o zakupu za prostor? 

OPG za upis dopunske djelatnosti 3.8.5. uslužna dorada i/ili pakiranje i /ili skladištenje poljoprivrednih i/ili prehrambenih proizvoda treba dostaviti dokument Uprave za veterinarstvo i sigurnost hrane Ministarstva poljoprivrede kojeg nositelj ishodi prilikom upisa u Upisnike objekata u poslovanju s hranom životinjskog podrijetla. Informacije o ovome mogu se pronaći na poveznici  http://veterinarstvo.hr/default.aspx?id=2421  ili kontaktirajući službenike putem telefona 01/6443- 540.
Nadalje, OPG dopunsku djelatnost 3.8.5. obavlja u objektu koji se upisuje u Upisnik kao izdvojeni pogon koji može biti u vlasništvu, posjedu, zakupu, koncesiji, najmu odnosno korištenju nositelja OPG-a i/ili članova te za njega posjeduje dokument koji to dokazuje. U konkretnom slučaju, ugovor o zakupu može poslužiti u tu svrhu. 

91. Poljoprivrednik želi upisati dopunsku djelatnost pod šifrom 3.8.5. uslužna dorada i/ili pakiranje i/ili skladištenje poljoprivrednih i/ili prehrambenih proizvoda. Konkretno kako su pojasnili, narezivanje suhomesnatih proizvoda. Koja dokumentacija je potrebna za evidentiranje ove djelatnosti? Treba li za spomenutu djelatnost imati registriran objekt i tko je nadležan za registraciju takvog objekta?

Ministarstvo poljoprivrede, Uprava za veterinarstvo i sigurnost hrane (dalje: Uprava) vodi upisnik objekata i subjekata u poslovanju s hranom životinjskog podrijetla. Stranku je potrebno uputiti na kontakte uprava.veterinarstva@mps.hr ; 01/6443-540 ili 01/6443 860 te će nakon detaljnijeg informiranja podnijeti zahtjev prema uputi službenika Uprave. 
Dokument koji će ishoditi nakon registracije prilaže prilikom upisa dopunske djelatnosti.

92. Obratio nam se korisnik koji želi upisati dopunske djelatnosti: 3.6.5. biodinamički uzgoj povrtnog bilja te 3.6.6. ostale usluge povezane s djelatnostima iz ove oznake. Je li dovoljna svjedodžba srednje škole zanimanja „Poljoprivredni tehničar biljne proizvodne“.
Da, uz dokaz da je u RPO.

93. 3.8.5. uslužna dorada i/ili pakiranje i/ili skladištenje poljoprivrednih i/ili prehrambenih proizvoda te 3.8.6. ostale usluge i aktivnosti povezane s djelatnostima iz ove oznake. Korisnik se bavi uslužnim tovom, je li dovoljan ugovor o zakupu Poljoprivredno – gospodarske građevine za uzgoj tovnih svinja, Ugovor o uslužnom tovu, procjembeni elaborat o tržišnoj vrijednosti nekretnine – gdje je nekretnina detaljno opisana i ZK izvadak iz kojeg je vidljivo da je za predmetni objekt izdano Završno izvješće nadzornog inženjera (mijenja Uporabnu dozvolu).

Uslužni tov svinja ne upisuje se kao dopunska djelatnost u Upisnik obiteljskih poljoprivrednih gospodarstava.

94. Naime, može li korisnik OPG-e registrirati  dopunsku djelatnost „usluga prerade mesa“ i pod kojom oznakom  iz Priloga 6. Pravilnik o upisniku obiteljskih poljoprivrednih gospodarstava  (NN 80/2023) ?

Zakon o obiteljskom poljoprivrednom gospodarstvu (Narodne novine, br. 29/18 i 32/19, 18/23) definira obiteljsko poljoprivredno gospodarstvo (dalje u tekstu: OPG) kao organizacijski oblik gospodarskog subjekta poljoprivrednika fizičke osobe koji radi stvaranja dohotka samostalno i trajno obavlja djelatnost poljoprivrede i s njom povezane dopunske djelatnosti, a temelji se na korištenju vlastitih i/ili unajmljenih proizvodnih resursa te na radu, znanju i vještinama članova obitelji.  
Iz okolnosti i činjenica koje se navode u upitu proizlazi da korisnik želi upisati dopunsku djelatnost pružanja usluga u preradi mesa u kojoj sirovina nije vlastiti proizvod. 
Pravilnik o Upisniku obiteljskih poljoprivrednih gospodarstava (Narodne novine, broj 80/23; dalje u tekstu: Pravilnik) u Prilogu 6. daje detaljan pregled dopunskih djelatnosti koje se mogu obavljati na OPG-u tako da se djelatnost prerade upisuje se u Upisnik OPG-ova pod oznakom 1.2. proizvodnja prehrambenih proizvoda od sirovine iz vlastite proizvodnje uz kupnju dijela sirovine od drugih poljoprivrednih gospodarstava, sukladno posebnim propisima o hrani.
Usluga prerade sirovine, u konkretnom slučaju mesa, koja nije vlastiti proizvod ne navodi se pod oznakom 3. pružanje usluga na OPG-u iz Priloga 6. Pravilnika te ju nije moguće upisati kao dopunsku djelatnost.

95. Da li se EVIDENCIJA O PRUŽENIM USLUGAMA OPG-a ispunjava u Agronetu ili se još uvijek vodi zasebno na propisanom obrascu?
Evidencija o pruženim uslugama na OPG-u sukladno obrascu iz Priloga 8. Pravilnika o Upisniku obiteljskih poljoprivrednih gospodarstava (NN 80/23) (dalje u tekstu: Pravilnik) popunjava se u AGRONETU najkasnije do 15. svibnja tekuće godine za pružene usluge OPG-a u prethodnoj godini.
Također, u AGRONETU se popunjava i evidencija o poljoprivrednoj proizvodnji i prodaji vlastitih poljoprivrednih proizvoda OPG-a sukladno obrascu iz Priloga 7. Pravilnika najkasnije do 15. svibnja tekuće godine za proizvodnju i prodaju OPG-a u prethodnoj godini.

96. U Podružnicu se obratio poljoprivrednik koji želi vučnu službu upisati kao dopunsku djelatnost na OPG-u. U Pravilniku o Upisniku OPG-ova ne pronalazim takvu mogućnost jer se ovdje ne radi niti o poljoprivrednoj, niti o šumskoj mehanizaciji. Molim i Vaše mišljenje može li se vučna služba upisati kao dopunska djelatnost na OPG-u.

U skladu s Pravilnikom o Upisniku obiteljskih poljoprivrednih gospodarstava (Narodne novine, broj 80/23) mišljenja smo da se poslovi vučne službe ne mogu upisati kao dopunska djelatnost na obiteljskom poljoprivrednom gospodarstvu.

97. Molim vas informaciju da li OPG može u dopunskoj djelatnosti obavljati usluge popravka poljoprivredne mehanizacije?

Sukladno Prilogu 6. Pravilnika o Upisniku obiteljskih poljoprivrednih gospodarstava  (Narodne novine, broj 80/23), nositelj ili članovi obiteljskog poljoprivrednog gospodarstva (dalje u tekstu: OPG) uslugu popravka poljoprivredne mehanizacije ne mogu obavljati kroz upis dopunske djelatnosti na OPG-u. Djelatnost popravka poljoprivredne mehanizacije registrira se kroz obrt ili trgovačko društvo. 

98. Može li  OPG izdavati račune za uslugu iznajmljivanja strojeve (trećoj osobi ili tvrtki) bez da ima upisano to kao dodatnu djelatnost OPG-a? Odnosno je li takva usluga spada u dodatne djelatnosti?

Upis dopunskih djelatnosti u Upisnik OPG-ova provodi se u skladu s Zakonom o obiteljskom poljoprivrednom gospodarstvu (Narodne novine, br. 29/18, 32/19  i 18/23) i Pravilnikom o Upisniku obiteljskih poljoprivrednih gospodarstava (Narodne novine, broj 80/23; dalje: Pravilnik). Prilog 6. Pravilnika ne propisuje mogućnost upisa dopunske djelatnosti pružanja usluge iznajmljivanja strojeva, stoga, u konkretnom slučaju, predmetni OPG ovu djelatnost može obavljati registrirajući je u nekom drugom organizacijskom obliku.

99. Molim vas za odgovor koji su uvjeti za upis dopunske djelatnosti 3.9. usluge informacijskog društva? U Pravilniku o upisniku OPG-a 80/23, članak 12. stavak 1. točka h je navedeno da se dostavi dokaz o ispunjavanju potrebnih uvjeta za obavljanje usluge informacijskog društva u skladu sa zakonom kojim se uređuje elektronička trgovina. 

Dokaz koji treba priložiti prilikom upisa dopunske djelatnosti oznake 3.9. usluga informacijskog društva  je:
potpisana Izjava o namjeri obavljanja i ispunjavanju uvjeta za obavljanje dopunske djelatnosti usluge informacijskog društva uz primjereno čuvanje i skladištenje proizvoda sukladno propisima koji uređuju navedeno područje.

100. Otvorio sam SOPG, ali nisu mi jasne pojedine stvari. Ne smijem se javno oglašavati da prodajem, no smijem li se javno reklamirati na društvenim mrežama da proizvodim? Kako smijem prodavati pčele u obliku rojeva/matica?“
Uvodno dajemo nekoliko pojašnjenja odredbi propisa koji reguliraju poslovanje organizacijskog oblika poljoprivrednika samoopskrbno poljoprivredno gospodarstvo (dalje u tekstu: SOPG)
SOPG predstavlja organizacijski oblik poljoprivrednika koji se poljoprivredom bave u manjem opsegu, u pravilu dostatnom pretežito za vlastite potrebe, uz mogućnost prodaje viškova proizvoda. Naime, Zakon o poljoprivredi (Narodne novine, br. 118/18, 42/20, 127/20 – Odluka Ustavnog suda Republike Hrvatske, 52/21 i 152/22) u članku 3. stavku 1. podstavku b) definira SOPG kao fizičku osobu poljoprivrednika koji se za osobne potrebe bavi poljoprivredom u okviru korištenja prirodnih bogatstava zemlje i prodajom odnosno zamjenom od tih djelatnosti dobivenih proizvoda u neprerađenom stanju, a temelji se na korištenju vlastitih i/ili unajmljenih proizvodnih resursa te na radu, uključujući prodaju, znanju i vještinama članova kućanstva i ekonomska veličina gospodarstva je manja ili jednaka iznosu od 3000 eura i upisuju se u Upisnik poljoprivrednika. SOPG, uz nositelja, nema drugih članova te mu u obavljanju poljoprivredne djelatnosti mogu pomagati i članovi kućanstva.  
SOPG (kao i OPG) je prilikom prodaje vlastitih poljoprivrednih proizvoda obvezan pridržavati se uvjeta i obveza predviđenih kako propisima iz područja poljoprivrede, tako i Zakona o trgovini (Narodne novine, br. 87/08, 116/08, 76/09, 114/11, 68/13, 30/14, 32/19, 98/19, 32/20 i 33/23), Pravilnika o minimalnim tehničkim i drugim uvjetima koji se odnose na prodajne objekte, opremu i sredstva u prodajnim objektima i uvjetima za prodaju robe izvan prodavaonica (Narodne novine, br. 66/09, 108/09, 8/10 i 108/14) te drugim posebnim propisima, među ostalim, i propisima iz područja komunalnog reda u sferi reguliranja uvjeta mjesta za prodaju. U skladu s člankom 5. Zakona o trgovini nositelj i/ili član gospodarstva upisan u Upisnik poljoprivrednika/Upisnik OPG-ova u skladu s posebnim propisima može obavljati djelatnost trgovine kada svoje poljoprivredne proizvode prodaje na malo izvan prodavaonica na način iz članka 10. stavka 1. podstavka 1., 2., 3., 4., 5., 6., 8., 9. i 10. ovoga Zakona (odnosno na štandovima i klupama na tržnicama na malo, na štandovima i klupama izvan tržnica na malo, na štandovima i klupama unutar trgovačkih centara, ustanova i sl., putem kioska, pokretnom prodajom, prigodnom prodajom (sajmovi, izložbe i sl.), u proizvodnim objektima obiteljskih poljoprivrednih gospodarstava te u proizvodnim objektima pravnih ili fizičkih osoba koje posjeduju povlasticu za akvakulturu ili povlasticu za uzgoj riba i drugih morskih organizama), kao i na tržnicama na veliko.  
Pravilnik o Upisniku poljoprivrednika (Narodne novine br. 62/19, 91/20 i 80/23; dalje u tekstu: Pravilnik) kao provedbeni propis Zakona o poljoprivredi u članku 10. stavak 2. uređuje prodaju vlastitih poljoprivrednih proizvoda proizvedenih na SOPG-u. Vlastite poljoprivredne proizvode proizvedene na poljoprivrednom gospodarstvu krajnjem potrošaču ili kupcu/otkupljivaču mogu prodavati nositelj SOPG-a i članovi kućanstva. Isti članak u stavku 3. propisuje da nositelj SOPG-a popunjava Evidenciju o proizvodnji i prodaji vlastitih poljoprivrednih proizvoda (dalje u tekstu: Evidencija) u skladu s člankom 119. stavkom 2. Zakona o poljoprivredi te da se popunjavanje Evidencije obavlja putem AGRONET sustava najkasnije do 15. svibnja tekuće godine. Informacije o ovome možete pročitati preko poveznice  https://www.apprrr.hr/upisnik-poljoprivrednika/ .
U vezi s pitanjima koja korisnik postavlja, ističemo da kao nositelj SOPG-a ne može prodavati poljoprivredne proizvode internet prodajom (što OPG može upisom dopunske djelatnosti 3.9. usluga informacijskog društva), ali može informirati potrošače o svojim proizvodima putem obavijesti na društvenim mrežama. Odgovor na drugo pitanje je da poljoprivrednik pčele može prodavati kao matice pčela (i/ili paketni rojevi) i kao pčelinje zajednice. Dodatno, u Republici Hrvatskoj se uzgaja siva pčela (izvorna pasmina) čije matice pčela koje se stavljaju u prodaju moraju biti proizvedene na oplodnim stanicama uzgajivača koji su upisani u Registar uzgajivača matica, a koje vodi priznato uzgojno udruženje (članak 22. Zakona o uzgoju domaćih životinja - Narodne novine, br. 115/18 i 52/21).
Koristimo priliku napomenuti da je u skladu s Pravilnikom o registraciji i odobravanju objekata te o registraciji subjekata u poslovanju s hranom (Narodne novine, br. 123/19 i 3/21) potrebno registrirati objekt u poslovanju s hranom životinjskog podrijetla ukoliko proizvodite pčelinje proizvode kao što su med, med u saću, matična mliječ, cvjetni prah i propolis. Registracija se obavlja u Upravi za veterinarstvo i sigurnost hrane Ministarstva poljoprivrede, a više o obrascu zahtjeva i proceduri registracije na poveznici http://veterinarstvo.hr/default.aspx?id=119 .
Dodatno, u skladu s člankom 16. Zakona o trgovini i SOPG vodi podatke o prodaji vlastitih poljoprivrednih proizvoda u pisanom ili elektroničkom obliku za svaki dan tijekom kojeg je imao prodaju istih. 
Osim naprijed navedenoga, nositelj SOPG-a se prilikom prodaje treba pridržavati i odredbi Zakona o zaštiti potrošača (Narodne novine, broj 19/22 i 59/23) i to naročito u dijelu označavanja proizvoda.

101. Može li OPG koji ima upisanu dopunsku djelatnost pod oznakama 3.2.1. iskop, 3.2.2. ravnanje, 3.2.3. dovoz, odvoz te 3.2.4. ostale usluge povezane s djelatnostima iz ove oznake u okviru ovih dopunskih djelatnosti bagerom zakonski pružati građevinske usluge drugim građevinskim firmama i fizičkim osobama?  
OPG koji ima upisanu dopunsku djelatnost 3.2. pružanje usluga s poljoprivrednom i šumskom mehanizacijom, opremom, uređajima i/ili alatima u građevinskim poslovima s oznakama 3.2.1. iskop, 3.2.2. ravnanje, 3.2.3. dovoz, odvoz te 3.2.4. ostale usluge povezane s djelatnostima iz ove oznake može korištenjem stroja kao što je bager pružati građevinske usluge drugim građevinskim firmama i fizičkim osobama. 
Napominjemo da je stranci potrebno naglasiti obvezu da navedeni stroj upiše u Upisnik OPG-ova kao resurs OPG-a te da vodi Evidenciju o pruženim uslugama OPG-a.
102. Korisnik bi se bavio dopunskom djelatnošću potkivanja konja.
Dostavio je izjavu o poznavanju tradicijskih vještina i potvrdu o završenom seminaru.
Da li je navedena dokumentacija prihvatljiva za upis dopunske djelatnosti kovači (potkivači).
Za koje tradicijske djelatnosti sa popisa zanimanja iz priloga 6. Pravilnika o Upisniku obiteljskih poljoprivrednih gospodarstava (NN 80/23) treba dostaviti dokaz o osposobljenosti za obavljanje zanimanja tradicijskog obrta, a za koje izjavu o poznavanju tradicijskih vještina?
U skladu s Pravilnikom o Upisniku obiteljskih poljoprivrednih gospodarstava (Narodne novine, broj 80/23) (Prilog 6. detaljan pregled dopunskih djelatnosti koje se mogu obavljati na OPG-u s popisom zanimanja tradicijskih obrta i vještina) smatramo da stranka, s dostavljenim dokumentima koje šaljete u privitku, može upisati dopunsku djelatnost iz oznake 3 pružanje usluga na OPG-u; 3.5. usluge sa radnim životinjama u ostalim aktivnostima. 
U odnosu na drugo pitanje ukazujemo na Pravilnik o vezanim i povlaštenim obrtima (Narodne novine, broj 148/24; dalje u tekstu: Pravilnik) koji propisuje koji su to vezani obrti, stupanj i vrsta stručne spreme potrebne za njihovo obavljanje te popis povlaštenih obrta. Na zanimanja/djelatnosti koje se obavljaju na OPG-u a koja su navedena i kao vezani obrti u Pravilniku odnose se odredbe o stručnoj osposobljenosti te se za upis takvih dopunskih djelatnosti ne može primijeniti izjava o poznavanju tradicijskih vještina nego neki od dokumenata kao što su svjedodžbe, potvrde i slično. Hrvatska obrtnička komora skrbi o strukovnom obrazovanju za vezane obrte ( https://www.hok.hr/obrazovanje ).
103. Imam upit stranke za upis dopunske djelatnosti pružanje usluga s poljoprivrednom i šumskom mehanizacijom, opremom, uređajima i/ili alatima prema drugim poljoprivrednim gospodarstvima dronom, to bi obuhvaćalo uslugu snimanja, te primjene krutih i foliarnih gnjojiva, a u dogledno vrijeme i upotrebu pesticida uz odgovarajuću dozvolu Ministarstva poljoprivrede. U prilogu prilažem Ponudu za kupnju drona. Pitanje je koju dokumentaciju stranka treba priložiti za upis te dopunske djelatnosti, uz račun i Potvrdu RPO? I u koju šifru upisati tu uslugu?

U slučaju obavljanja dopunske djelatnosti dronom, dron mora biti upisan kao resurs poljoprivrednika (strojevi i oprema za ostale namjene), a nositelj OPG-a mora dostaviti za nositelja dopunske djelatnosti potvrdu o registraciji operatora s istaknutim registarskim brojem operatora drona i potvrdu o položenom ispitu za udaljenog pilota. 
Ukazujemo da OPG koji koristi dron u obavljanju poljoprivredne djelatnosti mora imati i policu obveznog osiguranja od šteta načinjenim trećim osobama te na članak 65. Zakona o održivoj uporabi pesticida („Narodne novine“, broj 46/22.) prema kojoj primjena pesticida iz zraka nije dopuštena u redovitim poljoprivrednim praksama.


OZNAKA 4. PRUŽANJE UGOSTITELJSKIH, TURISTIČKIH USLUGA NA OPG-u

104. Da li za djelatnost 4.1.4. iznajmljivanje soba s doručkom mora objekt biti upisan u Registar objekata u poslovanju s hranom te da li mu treba dokaz o položenom tečaju zdravstvenog odgoja?

Smatramo da je dovoljno da stranka dostavi Rješenje županijskog ureda za gospodarstvo o odobravanju ugostiteljskih usluga u domaćinstvu temeljem članka 34. Zakona o ugostiteljskoj djelatnosti (NN 85/15, 121/16, 99/18, 25/19, 98/19, 32/20, 42/20, 126/21). Naime, Rješenjem se odobrava obavljanje djelatnosti pružanja ugostiteljskih usluga u domaćinstvu, a predmet inspekcijskog nadzora u ovom slučaju je, između ostaloga, i utvrđivanje jesu li ispunjeni uvjeti propisani posebnim propisima o hrani.

105. Imamo upit korisnika vezan za upis dopunske djelatnosti na OPG-u iz skupine dopunskih djelatnosti oznake 4.1. sukladno Pravilniku o Upisniku obiteljskih poljoprivrednih gospodarstva (NN 80/23) o tome da li se  objekt za pružanje ugostiteljskih usluga može nalaziti u drugoj županiji. Naime, OPG je registriran u Zagrebačkoj županiji a ugostiteljski objekt se nalazi u Sisačko-moslavačkoj županiji.

Zakonom o obiteljskom poljoprivrednom gospodarstvu (Narodne novine, br. 29/18 i 32/19, 18/23) (dalje: Zakon o OPG-u) utvrđuju se uvjeti za obavljanje gospodarske djelatnosti poljoprivrede i s njom povezanih dopunskih djelatnosti koje se obavljaju na obiteljskom poljoprivrednom gospodarstvu (dalje: OPG) kao organizacijskom obliku. U skladu sa Zakonom o OPG-u, dopunske djelatnosti na OPG-u su proizvodne i uslužne djelatnosti povezane s poljoprivredom koje omogućuju bolje korištenje proizvodnih kapaciteta te bolje korištenje znanja, vještina i rada članova OPG-a. Uvjet za obavljanje gospodarske djelatnosti poljoprivrede u organizacijskom obliku OPG-a je posjedovanje i korištenje proizvodnih resursa u poljoprivredi, i to zemljišta za bilinogojstvo odnosno stoke za stočarstvo te posjedovanje i raspolaganje potrebnim proizvodnim resursima i/ili korištenje stručnih znanja i/ili vještina ako su propisani za pojedinu djelatnost. Zakon o OPG – u u članku 20. propisuje da OPG može obavljati gospodarsku djelatnost poljoprivrede u više izdvojenih pogona/proizvodnih jedinica OPG-a.  Pod izdvojenim pogonom/proizvodnom jedinicom OPG-a podrazumijeva se jedan ili više međusobno odvojenih prostora u kojima se obavlja gospodarska djelatnost poljoprivrede koji OPG koristi za obavljanje te djelatnosti, a nalazi se izvan sjedišta OPG-a. Izdvojeni pogoni/proizvodne jedinice OPG-a vode se na temelju rješenja o upisu OPG-a u Upisnik obiteljskih poljoprivrednih gospodarstava (u daljnjem tekstu: Upisnik OPG-ova), a početak obavljanja gospodarske djelatnosti poljoprivrede u izdvojenom pogonu/proizvodnoj jedinici OPG-a, odnosno prestanak obavljanja te djelatnosti u izdvojenom pogonu/proizvodnoj jedinici OPG-a mora se prijaviti u roku od 15 dana od nastanka promjene Agenciji za plaćanja u poljoprivredi, ribarstvu i ruralnom razvoju (dalje: Agencija za plaćanja). Izdvojenim pogonom/proizvodnom jedinicom u smislu ovoga Zakona ne smatraju se zemljište i nasadi, odnosno objekti za skladištenje, objekti za smještaj i čuvanje strojeva i alata koji se nalaze izvan sjedišta OPG-a. 
Prilog 1. (list 2) Pravilnika o Upisniku obiteljskih poljoprivrednih gospodarstava (Narodne novine, broj 80/23) (dalje: Pravilnik o Upisniku OPG-ova) propisuje obrazac s podacima o objektima na OPG-u i izdvojenim pogonima/proizvodnim jedinicama izvan sjedišta OPG-a. Slijedom navedenoga, smatramo da objekt za pružanje ugostiteljskih usluga poljoprivrednik može upisati kao izdvojeni pogon/proizvodnu jedinicu u Upisnik OPG-ova.

106. Molim Vas mišljenje, u blizini Požege u mjestu Velika se organizira advent koji je prošle godine bio jako posjećen. Ove godine puno poljoprivrednika dolazi se interesirati da im se upiše dopunska djelatnost ugostiteljstvo  iz upisnika dopunske djelatnosti da bi mogli prodavati na adventskim kućicama (hranu i piće). Poljoprivrednike šalju iz raznih institucija da samo kod nas upišu ugostiteljstvo i da će moći to prodavati na adventu – da je to isto kao i sajam. Budući je u Pravilniku o upisniku obiteljskih poljoprivrednih gospodarstava u Prilogu 6. definiran popis dopunskih djelatnosti i  pod razredom 4.1. je definirano pružanje ugostiteljskih usluga na OPG-u uz koju je obavezna dokumentacija – rješenje o odobravanju objekta – kategorizaciji objekta (od ureda državne uprave ili sada županije), a što ni jedan poljoprivrednik nema jer se radi o adventskim kućicama koje se ne nalaze na njihovom OPG-u. Postoji li mogućnost upisa kakve dopunske djelatnosti na OPG-u – ugostiteljstvo koja bi se mogla upisati OPG-u za pružanje ugostiteljskih usluga u adventskim kućicama?

Odredbe članka 27. Zakona o obiteljskom poljoprivrednom gospodarstvu (Narodne novine, br. 29/18 i 32/19, 18/23; dalje: Zakon o OPG-u) propisuju uvjete i načine prodaje obiteljskog poljoprivrednog gospodarstva (dalje: OPG) te OPG prodaju vlastitih poljoprivrednih proizvoda može obavljati na slijedeće načine: – prodajom na veliko registriranim fizičkim i pravnim osobama koje neposredno otkupljuju poljoprivredne proizvode za preradu ili daljnju prodaju (neposredno na OPG-u ili na mjestima organiziranog otkupa) te prodajom na tržnicama na veliko 
– izravnom prodajom maloprodajnim objektima koji izravno opskrbljuju krajnjeg potrošača (uključujući i ugostiteljske objekte) i 
– izravnom prodajom kroz kratke lance opskrbe krajnjih potrošača kao što je prodaja na malo izvan prodavaonica poput prodaje na štandovima i klupama na tržnicama na malo i izvan tržnica na malo, pokretne prodaje, prodaje na daljinu putem oglasa u medijima uz dostavu potrošaču, prodaje putem automata OPG-a, prodaje na prostoru i objektima OPG-a, prodaje na kiosku OPG-a i prigodne prodaje na sajmovima, izložbama, priredbama, izletištima te na štandovima unutar trgovačkih centara, ustanova i slično. 
OPG se prilikom prodaje vlastitih poljoprivrednih proizvoda u obvezi pridržavati uvjeta i obveza predviđenih kako propisima iz područja poljoprivrede tako i Zakona o trgovini (Narodne novine, br. 87/08, 116/08, 76/09, 114/11, 68/13, 30/14, 32/19, 98/19 i 32/20, 33/23) te drugim posebnim propisima, Zakon o trgovini, između ostalog, uređuje uvjete za obavljanje djelatnosti trgovine te definira djelatnost trgovine kao gospodarsku djelatnost kupnje i prodaje robe i/ili pružanja usluga u trgovini u svrhu ostvarivanja dobiti ili drugog gospodarskog učinka, koju može obavljati pravna ili fizička osoba registrirana za obavljanje kupnje i prodaje robe i/ili pružanja usluga u trgovini. U skladu s člankom 5. stavkom 1. Zakona o trgovini nositelj i/ili član OPG-a upisan u Upisnik poljoprivrednih gospodarstava u skladu s posebnim propisima smatra se trgovcem kada svoje poljoprivredne proizvode prodaje na malo izvan prodavaonica na način iz članka 10. stavka 1. podstavka 1., 2., 3., 4., 5., 6., 8., 9. i 10. (na štandovima i klupama na tržnicama na malo i izvan tržnica na malo, na štandovima i klupama unutar trgovačkih centara, ustanova i sl., putem kioska, pokretnom prodajom, prodajom na daljinu, prigodnom prodajom (sajmovi, izložbe i sl.), u proizvodnim objektima OPG-ova, u proizvodnim objektima pravnih ili fizičkih osoba koje posjeduju povlasticu za akvakulturu ili povlasticu za uzgoj riba i drugih morskih organizama, u spremištima, trapilištima i sl. koja prodaju poljoprivredni sadni materijal, u prostorima kulturnih, sakralnih, obrazovno-pedagoških, sportskih, znanstvenih i drugih javnih ustanova te prostorima koji su proglašeni zaštićenim područjem prirode) ovoga Zakona, kao i na tržnicama na veliko. 
S druge strane, OPG uz primarnu poljoprivrednu proizvodnju može obavljati i dopunske djelatnosti, između ostalih i pružanje ugostiteljskih usluga na OPG-u (oznake 4.1. iz Priloga 6. Pravilnika o Upisniku OPG-ova). Dopunske djelatnosti na OPG-u mogu se obavljati ukoliko su za njih ispunjeni opći (propisani Zakonom o OPG-u i Pravilnikom o Upisniku OPG-ova) i posebni uvjeti ako su oni utvrđeni posebnim propisima kojima se uređuje ta djelatnost. Ugostiteljske usluge koje se mogu pružati na OPG-u te uvjeti pod kojima se pojedine usluge mogu pružati propisane su Zakonom o ugostiteljskoj djelatnosti (Narodne novine, br. 85/15, 121/16, 99/18, 25/19, 98/19, 32/20, 42/20 i 126/21) i Pravilnikom o razvrstavanju i kategorizaciji objekata u kojima se pružaju ugostiteljske usluge na obiteljskom poljoprivrednom gospodarstvu (Narodne novine, br. 54/16, 69/17 i 120/19).
Sukladno navedenim propisima koji uređuju ugostiteljsku djelatnost te pregledom dopunskih djelatnosti iz Priloga 6. Pravilnika o Upisniku OPG-ova razvidno je da OPG može registrirati samo neku od slijedećih ugostiteljskih djelatnosti: vinotočje, kušaonica, izletište, sobe, apartmani, ruralne kuće za odmor, prostori za kampiranje.
Slijedom naprijed navedenoga, sukladno Zakonu o OPG-u i Zakonu o trgovini, OPG može prodavati na malo izvan prodavaonice samo vlastite poljoprivredne proizvode proizvedene na OPG-u na način odnosno na mjestima nabrojanim u članku 5. stavak 1. među koje spada i prigodna prodaja (pa tako i prodaja na sajmu upriličenom za Advent).
S obzirom da se u Vašem pitanju ne precizira o kojim se proizvodima radi (koje bi OPG-ovi prodavali na sajmu), dodatno napominjemo da poljoprivrednike treba uputiti, kako na mogućnost upisa dopunske djelatnosti iz oznake 1 (proizvodnja poljoprivrednih i prehrambenih proizvoda na OPG-u) Priloga 6. Pravilnika o Upisniku OPG-ova, tako i na potrebu informiranja vezano za članak 29. stavak 3. Zakona o porezu na dohodak (Narodne novine, br. 115/16, 106/18, 121/19, 32/20 i 138/20) ukoliko se s prerađenim poljoprivrednim proizvodima namjeravaju prezentirati na tržištu.

107. Nositeljica sam registriranog OPG-a koji je upisan u Upisnik poljoprivrednih gospodarstava i registriran kao proizvođač jakih alkoholnih pića (rakija). Do sada smo našu rakiju stavljali na tržište u bocama s deklaracijom, u skladu sa svim propisima. S obzirom na to da sudjelujemo na različitim sajmovima i manifestacijama, zanima nas što je potrebno napraviti kako bismo proširili djelatnost OPG-a na način da možemo prodavati točenu rakiju (na čaše) iz vlastite proizvodnje, te pripremati i nuditi koktele čija je osnovna baza rakija iz naše proizvodnje. Može li se na OPG-u registrirati dopunska djelatnost ugostiteljstva kako bismo legalno točili i posluživali vlastite proizvode na sajmovima i manifestacijama? Ako da, na koji način se takva djelatnost prijavljuje u Upisniku poljoprivrednih gospodarstava i koje šifre NKD-a je potrebno navesti?
Koje su nadležnosti Agencije u ovom postupku, a koje pripadaju drugim institucijama (npr. Ministarstvo financija – Carinska uprava, Ministarstvo turizma i sporta, Državni inspektorat)?
Postoji li posebna procedura za povremeno pružanje ugostiteljskih usluga na manifestacijama, ili se postupak vodi isto kao i kod stalnog obavljanja ugostiteljske djelatnosti?

Posluživanje rakije na čaše te priprema i posluživanje koktela spadaju u područje pripreme pića i napitaka što je ugostiteljska djelatnost. Zakon o obiteljskom poljoprivrednom gospodarstvu (Narodne novine, br. 29/18, 32/19 i 18/23; dalje u tekstu: Zakon) i Pravilnik o Upisniku obiteljskih poljoprivrednih gospodarstava (Narodne novine, broj 80/23) omogućuju obavljanje ugostiteljske djelatnosti na obiteljskom poljoprivrednom gospodarstvu (dalje u tekstu: OPG) upisom dopunske djelatnosti iz oznake 4.1. pružanje ugostiteljskih usluga na OPG-u sukladno propisima koji uređuju ugostiteljsku djelatnost. 
Uvjeti pod kojima se pojedine ugostiteljske usluge mogu pružati na OPG-u propisane su Zakonom o ugostiteljskoj djelatnosti (Narodne novine, br. 85/15, 121/16, 99/18, 25/19, 98/19, 32/20, 42/20, 26/21 i 152/24) i Pravilnikom o razvrstavanju i kategorizaciji objekata u kojima se pružaju ugostiteljske usluge na obiteljskom poljoprivrednom gospodarstvu (Narodne novine, br. 54/16, 69/17 i 120/19; dalje u tekstu: Pravilnik).
Odredbe naprijed navedenih propisa propisuju da se pružanje ugostiteljskih usluga na OPG-u može obavljati u objektima kao što su: vinotočje,  kušaonice, izletište, sobe, apartmani, ruralne kuće za odmor, prostori za kampiranje (i robinzonski smještaj) te ostali ugostiteljski objekti povezani s djelatnostima iz ove oznake (spadaju tradicijski objekti u funkciji poljoprivredne proizvodnje - klijet, pastirska koliba, katun, kažun, ribarska koliba, štagalj i slično). Jela, pića i napici koja se poslužuju su proizvodi uobičajeni za kraj u kojem OPG posluje te su to proizvodi od pretežito vlastite proizvodnje i usluženi su na tradicionalan način na OPG-u. 
Slijedom naprijed navedenoga, u konkretnom slučaju posluživanje rakije na čaše te priprema i usluživanje koktela na sajmovima ili manifestacijama nije moguća u organizacijskom obliku OPG. Ove usluge mogu se obavljati na način i prema propisanim uvjetima na samom OPG-u ili izdvojenim objektima u sklopu OPG-a. Za pružanje ugostiteljskih usluga nositelj ili član OPG-a dužan je ishoditi rješenje o odobrenju za pružanje ugostiteljskih usluga na OPG-u nadležnog upravnog tijela. 
Predlažemo da se za detaljnije informacije i tumačenja obratite Ministarstvu turizma i sporta u čijem su djelokrugu rada Zakon o ugostiteljskoj djelatnosti i Pravilnik. Kontakti na koje se možete obratiti su na poveznici https://mint.gov.hr/kontakti-11427/11427  (Prisavlje 14, 10 000 Zagreb;  01 6169 111, https://mint.gov.hr/upiti-gradjana/10180 ).


108. Korisnik bi upisao dopunsku djelatnost oznake  4.1.6. ruralna kuća za odmor sukladno Pravilniku o Upisniku obiteljskih poljoprivrednih gospodarstava (NN 80/23) u kojoj bi pružao samo uslugu smještaja.
Navodi da mu u županijskom uredu za gospodarstvo ne žele izdati rješenje o odobravanju iste djelatnosti na OPG-u ako ne priprema i uslužuje jela i napitke za koje mora  ispunjavati minimalno tehničke uvjete. 
Napominjemo da je korisniku primarna djelatnost uzgoj žitarica i nije u mogućnosti proizvoditi hranu i piće za goste. U odnosu na navedeno, molimo odgovor, je li kod upisa dopunskih djelatnosti iz skupine dopunskih djelatnosti oznake 4. 1. pružanje ugostiteljskih usluga na OPG-u sukladno posebnim propisima koji uređuju ugostiteljsku djelatnost kao pružanje ugostiteljskih usluga u objektima posebnim propisom propisano da se uz uslugu smještaja moraju služiti hrana i napitci ili se to odnosi samo na pružanje usluga u pojedinim objektima iz oznake 4.1. pa tako i na  4.1.6. ruralnu kuću za odmor.

Obiteljsko poljoprivredno gospodarstvo (dalje: OPG) može obavljati i u Upisnik OPG-ova upisati samo one gospodarske djelatnosti za koje ispunjava odredbe posebnih propisa kojima su uređene pojedine djelatnosti. Ugostiteljske usluge koje se mogu pružati na OPG-u te uvjeti pod kojima se pojedine usluge mogu pružati propisane su Zakonom o ugostiteljskoj djelatnosti (Narodne novine, br. 85/15, 121/16, 99/18, 25/19, 98/19, 32/20, 42/20 i 126/21) i Pravilnikom o razvrstavanju i kategorizaciji objekata u kojima se pružaju ugostiteljske usluge na obiteljskom poljoprivrednom gospodarstvu (Narodne novine, br. 54/16, 69/17 i 120/19; dalje: Pravilnik). Prema navedenim propisima, OPG može obavljati ugostiteljsku djelatnost ukoliko ispunjava minimalne uvjete (sastav i površina objekta  i smještajni kapacitet) i uvjete za pojedinu kategoriju objekta (prema prilozima u Pravilniku). 
U spomenutim propisima ruralna kuća za odmor je definirana kao objekt u kojem OPG pruža uslugu smještaja i korištenja okućnice, opremljen da gost sam može pripremati i konzumirati hranu te se isto tako navodi da OPG mora pripremati i usluživati jela, pića i napitke, na zahtjev gosta (članak 26. Pravilnika).
U konkretnom slučaju, korisnik djelatnost iznajmljivanja ruralne kuće za odmor ne može obavljati u organizacijskom obliku OPG ukoliko ne može zadovoljiti uvjet pripreme i usluživanja jela i napitaka na zahtjev gosta sukladno posebnim propisima.

109. Nositelj ima OPG. Na OPG-u je upisan izdvojeni pogon uz izjavu (izdano je i rješenje) na kojem će se obavljati dopunska djelatnost ruralna kuća za turizam. Korisnik je izvadio uporabnu dozvolu i predao zahtjev u Županiji za izdavanje rješenja o kategorizaciji objekta. Na tom izdvojenom pogonu je kuhinja u kući na kojem gosti imaju mogućnost pripreme hrane. Prema tumačenju Županije kuhinja u kojoj će nositelj pripremati hranu na zahtjev gosta će se obavljati u kuhinji na sjedištu gospodarstva i sada ju traže i uporabnu dozvolu za tu kuću. Budući da  stranci sada već gori upis dopunske djelatnosti zbog Europskih fondova, u Županiji joj nude PRIVREMENO RJEŠENjE o kategorizaciji objekta (dok ne bude gotova uporabna dozvola gotovo na njihovu kuću na sjedištu u kojoj je kuhinja za pripremu hrane). Pitanje je da li mi stranci možemo izvršiti upis dopunske djelatnosti i izdati Rješenje o upisu dopunske djelatnosti i Izvod na temelju tog PRIVREMENOG RJEŠENJA o kategorizaciji kuće za ruralni odmor? 

Slijedom Vašeg upita o priznavanju privremenog rješenja kao dokaza za upis dopunske djelatnosti pružanja ugostiteljskih usluga na obiteljskom poljoprivrednom gospodarstvu ukazujemo na odredbu članka 100. stavka 3. Zakona o općem upravnom postupku („Narodne novine“, br. 47/09. i 110/21.; u daljnjem tekstu: ZUP) koji propisuje: „Ako prema okolnostima slučaja prije okončanja postupka treba donijeti rješenje kojim se privremeno uređuju sporna pitanja ili odnosi, rješenje će se donijeti na temelju činjenica poznatih u vrijeme njegova donošenja. To rješenje mora biti označeno kao privremeno (privremeno rješenje). Privremeno rješenje ukinut će se rješenjem kojim se rješava o upravnoj stvari.“ Dodatno ukazujemo na odredbu članka 55. stavka 1. ZUP-a prema kojoj ako se u postupku rješavanja upravne stvari pojavi pravno pitanje koje čini samostalnu pravnu cjelinu, a bez rješavanja kojeg nije moguće riješiti upravnu stvar, službena osoba može riješiti to pitanje ili postupak prekinuti rješenjem dok nadležni sud ili javnopravno tijelo to pitanje ne riješe. 
Sukladno načelu pomoći stranci službena osoba treba stranku upozoriti kako na njezina prava tako i na posljedice njezinih radnji ili propuštanja u postupku. Ovdje ukazujemo na odredbu članka 40.a Zakona o obiteljskom poljoprivrednom gospodarstvu („Narodne novine“, br. 29/18., 32/19. i 18/23.) prema kojoj u slučaju neprijavljivanja promjena na OPG-u u roku od 15 dana od dana nastanka promjene Agencija za plaćanja na temelju uvida u službene evidencije kojima raspolaže, po službenoj dužnosti provodi postupak i donosi rješenje ako utvrdi da je došlo do promjene podataka u Upisniku OPG-ova.
Za sva eventualna pitanja vezana uz privremena rješenja koja se donose u skladu sa Zakonom o ugostiteljskoj djelatnosti („Narodne novine“, br. 85/15., 121/16., 99/18., 25/19., 98/19., 32/20., 42/20. i 126/21.) nadležno je Ministarstvo turizma i sporta Republike Hrvatske.


110. Prilikom upisa dopunskih djelatnosti oznake 4.1. pružanje ugostiteljskih usluga na OPG-u sukladno posebnim propisima koji uređuju ugostiteljsku djelatnost kao pružanje ugostiteljskih  kao pružanje ugostiteljskih usluga u objektima  koji mogu biti: 4.1.1. vinotočje, 4.1.2. kušaonice, 4.1.3. izletište, 4.1.4. sobe, 4.1.5. apartmani, 4.1.6. ruralne kuće za odmor, 4.1.7. prostori za kampiranje (i robinzonski smještaj) te 4.1.8. ostali ugostiteljski objekti povezani s djelatnostima iz ove oznake sukladno Pravilniku o Upisniku obiteljskih poljoprivrednih gospodarstava (NN 80/23) (dalje u tekstu: Pravilnik) pojavio se još jedan problem vezan za upis objekta za pružanje navedene djelatnosti kada se objekt nalazi  izvan sjedišta OPG-a, odnosno kada se objekt upisuje kao izdvojeni pogon OPG-a. 

Sukladno Prilogu 4. Pravilnika dokaz za upis objekta za boravak i usluge  je preslika rješenja nadležnog tijela za obavljanje pojedine gospodarske djelatnosti ukoliko taj podatak nije sadržan u upisnicima, registrima ili evidencijama koje vodi Ministarstvo i/ili ustanove u poljoprivredi.
Međutim, ukoliko se objekt za pružanje ugostiteljske usluge nalazi izvan sjedišta OPG-a, poljoprivrednici traže da se isti upiše u Upisnik OPG-ova prije nego li županijski ured za gospodarstvo nadležan za poslove ugostiteljstva riješi o odobravanju ugostiteljske djelatnosti na OPG-u, jer im je tako naloženo u županijskom uredu koji izdaje rješenje o odobravanju ugostiteljske usluge. 
Kontaktirala nas je djelatnica županijskog ureda za gospodarstvo u Zagrebačkoj županiji i pojasnila da im je dokaz o upisu objekta koji je izvan sjedišta OPG-a važan kako bi imali dokaz da je isti objekt dio OPG-a kojem se izdaje rješenje o odobravanju ugostiteljske djelatnosti.
Budući je za upis izdvojenog pogona na OPG-u za boravak i usluge potrebno dostaviti rješenje o obavljanju ugostiteljske djelatnosti u tom objektu, te o istom donijeti upravno rješenje, molimo za uputu kako postupiti u navedenoj situaciji, odnosno, možemo li za upis objekta kao izdvojenog pogona  prihvatiti i drugi prihvatljiv dokaz i koji bi to bio dokaz te  upisati objekt prije nego li nam poljoprivrednik dostavi rješenje o odobravanju ugostiteljske djelatnosti na OPG-u. 
Napominjemo, da upis objekta za boravak i usluge ima smisla samo ako je dostavljeno rješenje o odobravanju ugostiteljske djelatnosti na OPG-u.

Iz dostavljenog pitanja je razvidno da procedura izdavanja rješenja o odobravanju ugostiteljske djelatnosti od strane županijskih ureda za gospodarstvo sadrži dostavu dokaza o tome da su svi objekti u kojima će se obavljati ugostiteljska djelatnost ujedno i dijelovi OPG-a za koji se izdaje rješenje odnosno da su upisani u Upisnik OPG-ova. 
Kako se iz činjenica i okolnosti navedenih u upitu daje zaključiti, za upis izdvojenog pogona na OPG-u za boravak i usluge potrebno je dostaviti rješenje o obavljanju ugostiteljske djelatnosti u tom objektu (te o istom donijeti upravno rješenje) a taj zahtjev nije moguće zadovoljiti, Ministarstvo poljoprivrede se očituje kako slijedi.
Stranku je potrebno uputiti da se obrati mjesno nadležnom uredu Agencije za plaćanje u poljoprivredi, ribarstvu i ruralnom razvoju te kao dokaz za upis izdvojenog objekta na OPG-u može priložiti dokument iz kojega se može utvrditi vlasništvo ili posjed objekta kao što je: dokaz o vlasništvu, uporabna dozvola, građevinska dozvola, ugovor, potvrda o zadovoljenju minimalno tehničkih uvjeta ili izvod iz popisa dugotrajne imovine i slično. Nadalje, predlažemo i mogućnost potpisivanja Izjave u kojoj će se stranka obavezati na naknadnu dostavu potrebne dokumentacije kao što je primjerice slučaj i kod upisa dopunske djelatnosti 5.4.
111. Molim Vas za obrazloženje oznake 4.1.8. ostali ugostiteljski objekti povezani s djelatnostima iz ove oznake iz Pravilnika o Upisniku obiteljskih poljoprivrednih gospodarstava. Kakvi su to ugostiteljski objekti, što ova oznaka sve obuhvaća?
U skladu sa Zakonom o ugostiteljskoj djelatnosti (Narodne novine, br. 85/15, 121/16, 99/18, 25/19, 98/19, 32/20, 42/20, 126/21 i 152/24), Pravilnik o razvrstavanju i kategorizaciji objekata u kojima se pružaju ugostiteljske usluge na obiteljskom poljoprivrednom gospodarstvu (Narodne novine, br. 54/16, 69/17 i 120/19; u daljnjem tekstu: Pravilnik) propisuje između ostalog, minimalne uvjete za vrstu, kategorije, uvjete za kategorije, oznake za kategorije, oznake kvalitete, način označavanja kategorija vrste objekata za koje će se utvrditi poseban standard itd.
Pravilnik u članku 9. propisuje da obiteljsko poljoprivredno gospodarstvo (u daljnjem tekstu: OPG) koje pruža usluge smještaja u vrstama navedenim u ovom Pravilniku (npr. sobe, apartmani, ruralne kuće za odmor) može iste pružati i u tradicijskim objektima u funkciji poljoprivredne proizvodnje kao što su klijet, pastirska koliba, katun, kažun, ribarska koliba, štagalj i slično. Navedeni tradicijski objekti mogu se nalaziti na OPG-u ili u ruralnom okruženju izvan OPG-a.
Stoga, smatramo da se pod oznakom 4.1.8. ostali ugostiteljski objekti povezani s djelatnostima iz ove oznake Priloga 6. Pravilnika o Upisniku obiteljskih poljoprivrednih gospodarstava (Narodne novine, broj 80/23) mogu upisati tradicijski objekti u funkciji poljoprivredne proizvodnje uz zadovoljenje minimalnih uvjeta za pojedinu vrstu iz naprijed navedenih propisa.

112. Molim vas možete li reći što stranka treba za upis dopunske djelatnosti pod šifrom 4.1.8. ostali ugostiteljski objekti povezani s djelatnostima iz ove oznake.
Naime, korisnik bi na adventu prodavao hranu, sarmu, grah i sl., prigodna manifestacija izvan ugostiteljskog objekta, ima dozvolu za objekt od grada. Što mu je potrebno još?

Iz upita je razvidno da predmetni OPG ima namjeru prodavati proizvode kao što su sarma i grah, a koji nisu vlastiti poljoprivredni proizvod kako je definirano propisima iz područja poljoprivrede, nego se radi o hrani koja se spravlja i poslužuje u ugostiteljske svrhe.
U skladu sa Zakonom o ugostiteljskoj djelatnosti (Narodne novine, br. 85/15, 121/16, 99/18, 25/19, 98/19, 32/20, 42/20, 126/21 i 152/24), Pravilnik o razvrstavanju i kategorizaciji objekata u kojima se pružaju ugostiteljske usluge na obiteljskom poljoprivrednom gospodarstvu (Narodne novine, br. 54/16, 69/17 i 120/19; u daljnjem tekstu: Pravilnik) propisuje između ostalog minimalne uvjete za vrstu, kategorije, uvjete za kategorije, oznake za kategorije, oznake kvalitete itd. 
Sukladno navedenim propisima koji uređuju ugostiteljsku djelatnost te pregledom dopunskih djelatnosti iz Priloga 6. Pravilnika o Upisniku obiteljskih poljoprivrednih gospodarstava (Narodne novine, broj 80/23) razvidno je da OPG može registrirati samo neku od slijedećih ugostiteljskih djelatnosti: vinotočje, kušaonica, izletište, sobe, apartmani, ruralne kuće za odmor, prostori za kampiranje te ostali ugostiteljski objekti povezani s djelatnostima iz ove oznake. OPG kao organizacijski oblik poljoprivrednika ovakvu vrst proizvoda ne može prodavati na sajamskom štandu ili ugostiteljskom objektu bez obzira na prethodno registriranu dopunsku djelatnost oznake 5.8. 
Nadalje, napominjemo da se pod oznakom 4.1.8. ostali ugostiteljski objekti povezani s djelatnostima iz ove oznake Priloga 6. Pravilnika o Upisniku OPG-ova u skladu s člankom 9.  Pravilnika radi o objektima kao što su klijet, pastirska koliba, katun, kažun, ribarska koliba, štagalj i slično te da u toj vrsti tradicijskih objekata OPG može pružati ugostiteljske usluge. Navedeni tradicijski objekti mogu se nalaziti na OPG-u ili u ruralnom okruženju izvan OPG-a.
U konkretnom slučaju, proizvodi koji se navode u upitu (sarma, grah) spadaju u hranu koja se može prodavati samo u ugostiteljskim objektima, a slijedom naprijed navedenog OPG ih ne može prodavati na manifestacijama, sajmovima i slično već samo na mjestima propisanim Zakonom o ugostiteljskoj djelatnosti i Pravilnikom kao propisima koji uređuju ugostiteljsku djelatnost.

113. Koju dokumentaciju mora dostaviti poljoprivrednik kada prijavljuje neku od dopunskih  djelatnosti označenu pod brojčanom oznakom quad-pružanje usluga u turizmu sukladno posebnim propisima koji uređuju usluge u turizmu.

Stupanjem na snagu Zakona o pružanju usluga u turizmu (NN 130/17, 25/19, 98/19, 42/20, 70/21), (dalje u tekstu: Zakon) ukinuta je obveza izdavanja rješenja o odobrenju za pružanje turističkih usluga na obiteljskom poljoprivrednom gospodarstvu (dalje u tekstu: OPG). Zakonom su propisane turističke usluge koje se mogu pružati na OPG-u i za pojedine usluge uvjeti pod kojima se te usluge mogu pružati, a što je predmet inspekcijskog nadzora a ne uvjet za početak pružanja turističkih usluga na OPG-u.
Napominjemo da je Ministarstvo poljoprivrede, radi učestalih upita poljoprivrednika koji su zainteresirani za pružanje usluga u turizmu kroz upisivanje dopunskih djelatnosti, tražilo dodatna pojašnjenja Ministarstva turizma vezano za uspostavu Središnjeg registara za ugostiteljsku djelatnost i usluge u turizmu te možebitne dodatne evidencije kod obavljanja pružanja usluga izleta i turističkog transfera na OPG-u i slično. U svezi s navedenim, u privitku dostavljamo na znanje zaprimljenu dokumentaciju Ministarstva turizma (odgovor od 2. svibnja 2019. i mišljenje od 18. rujna 2018.)  temeljem koje proizlazi da Ministarstvo turizma, vezano za pružanje usluga u turizmu, ne izdaje nikakav dokument koji bi bio dokaz kod upisa dopunske djelatnosti pod točkom 4.2. (npr. rješenje, izvadak iz evidencije, potvrda o upisu i slično).
Slijedom navedenoga, Ministarstvo poljoprivrede ističe kako je za obavljanje turističkih usluga OPG-a u okviru dopunskih djelatnosti prilikom upisa u podružnici Agencije za plaćanja dovoljna pisana izjava kojom se jamči ispunjenje svih zakonom predviđenih uvjeta.

114. Moja ideja api-komore je napraviti atrakciju za turiste kao upotpunjenje vlastite a i lokalne turističke ponude jer je pčelinjak smješten u Vinodolskoj općini u zaleđu Crikvenice.
Nije mi ideja pozicionirati se na tržištu zdravstvenim tvrdnjama i reklamirati se kao lječilište.
Definicija apiterapije bila bi "primjena pčelinjih proizvoda u ishrani i očuvanju zdravlja, prevenciji bolesti i pomoć organizmu".
Izrada sapuna i osnovne kozmetike od voska može, prema mojoj procjeni, proći kroz djelatnost 2.4 dok sama prisutnost ljudi na pčelinjaku s ciljem promocije i prodaje vlastitih proizvoda prema mojoj procjeni može ići kroz 3.5. i 4.2.
Promatrajući nekakvu zdravstvenu radnju kroz prizmu poljoprivrede svjestan sam problematičnosti odluke ali pitam vas što je primarnije u procesu proizvodnje od toga da ljudi uđu u drvenu kućicu u kojoj se ispušta zrak iz košnice. 
Napominjem da sam osposobljen apiterapeut Hrvatskog apiterapijskog društva.

Sukladno članku 5. stavak 2. točka 6. Zakona o pružanju usluga u turizmu (NN 130/17, 25/19, 98/19, 42/20, 70/21) pod uvjetima propisanim tim Zakonom i propisima donesenim na temelju toga Zakona pojedine usluge u turizmu mogu pružati i poljoprivrednici koji sukladno posebnom propisu kojim se uređuje poljoprivreda obavljaju poljoprivrednu djelatnost na poljoprivrednom gospodarstvu, ovlaštenici za ribolov, ovlaštenici za akvakulturu, lovoovlaštenici i šumoposjednici u šumama kojih su vlasnik/ili posjednik.
Budući Pravilnikom o Upisniku obiteljskih poljoprivrednih gospodarstva (NN 80/23) (u daljnjem tekstu: Pravilnik) nije propisana djelatnost apiterapije odnosno „primjena pčelinjih proizvoda u ishrani i očuvanju zdravlja, prevenciji bolesti i pomoć organizmu“ ,mišljenja smo, da tu djelatnost kao dopunsku djelatnost nije moguće upisati u Upisniku OPG-ova. 
Prijedlog korisnika za upis dopunske djelatnosti pod 3.5- sukladno Prilogu 6. Pravilnika -usluge sa radnim životinjama u ostalim aktivnostima, nije osnovan iz razloga što se ova usluga odnosi na aktivnosti sa životinjama koje se koriste za radne aktivnosti na OPG-u (konji, psi).
Također, u skupini dopunskih djelatnosti pod 4.2.  pružanje usluga u turizmu sukladno posebnim propisima koji uređuju usluge u turizmu, nije propisano obavljanje zdravstvene djelatnosti (apiterapije) u turističke svrhe.

115. Korisnik, pčelar želi prerađivati pčelinji vosak u sačnu osnovu/podlogu za pčele posebnim strojem kojeg namjerava kupiti. Da li proizvodnja pčelinjih osnova/podloga od voska spada pod dopunsku djelatnost:  2.4. proizvodnja proizvoda od pčelinjeg voska, te drugih neprehrambenih proizvoda i predmeta opće upotrebe na bazi pčelinjeg voska sve povezano sa zanimanjima tradicijskih obrta i/ili tradicijskim vještinama ? 
Također namjerava vršiti uslugu prerade vosak u sačnu osnovu/podlogu drugim pčelarima. Da li se ta usluga za druge pčelare može upisati kao dopunska djelatnost ? Ako da, pod koju točno šifru djelatnosti? 

Proizvodnja satnih osnova (pčelinje osnove/podloge od voska) može se obavljati na OPG-u upisom dopunske djelatnosti iz oznake 2.4. proizvodnja proizvoda od pčelinjeg voska, te drugih neprehrambenih proizvoda i predmeta opće upotrebe na bazi pčelinjeg voska sve povezano sa zanimanjima tradicijskih obrta i/ili tradicijskim vještinama. Stroj kojim će se izrađivati satne osnove potrebno je unijeti kao proizvodni resurs OPG-a.
U vezi s pružanjem usluga prerade voska u satnu osnovu drugim pčelarima, predlažemo upis dopunske djelatnosti 3.8. ostale usluge i aktivnosti u korištenju raspoloživih radnih resursa gospodarstva; 3.8.6. ostale usluge i aktivnosti povezane s djelatnostima iz ove oznake.

116. Da li je   D.D. iznajmljivanje šatora za svadbene svečanosti na lokaciji OPG-a i da li je ograničen broj ljudi u šatoru  te da  li bi to išlo pod 4.2.6.?
Koja dokumentacija treba osim Potvrde Porezne uprave za to ako je prihvatljivo ka D.D.?

Ministarstvo poljoprivrede je mišljenja da se iznajmljivanje šatora za svadbene svečanosti ne smatra turističkom aktivnosti te se stoga ne može upisati kao dopunska djelatnost iz oznake 4.2. pružanje usluga u turizmu sukladno posebnim propisima koji uređuju usluge u turizmu.

117. Je li navedenu djelatnost iznajmljivanja „napuhanaca“ (dvoraca  i tobogana za napuhivanje) za dječje rođendane i ostale prigode, moguće upisati kao dopunsku djelatnost oznake 4.2.6. iznajmljivanje prostora, sredstava, pribora i opreme za pojedinu aktivnost sukladno Pravilniku o Upisniku obiteljskih poljoprivrednih gospodarstava (NN 80/23). 

Djelatnost iznajmljivanja „napuhanaca“ (dvorci i tobogani na napuhavanje) za dječje rođendane i ostale prigode ne smatra se turističkom djelatnošću sukladno propisima koji uređuju to područje te nije moguće upisati dopunsku djelatnost oznake 4.2.6. iznajmljivanje prostora, sredstava, pribora i opreme za pojedinu aktivnost sukladno Pravilniku o Upisniku obiteljskih poljoprivrednih gospodarstava (Narodne novine, broj 80/23).  

118. Iako su neke informacije navedene u pitanjima i odgovorima vezano za upis dopunskih djelatnosti, molim Vas još konkretnije tumačenje, što se sve smatra i može raditi  kao dopunska djelatnost pod oznakom 4.2.6.
Konkretno, korisnik, ima objekt za ugostiteljske djelatnosti, ali bi posebno iznajmljivao salu (koja je dio tog objekta) za vjenčanja, seminare i sl. – da li to iznajmljivanje može registrirati i raditi kao DD oznake 4.2.6?I još jedno pitanje je: je li izletište može raditi usluge cateringa hrane?

U skladu s člankom 94. Zakona o pružanju usluga u turizmu (Narodne novine, br. 130/17, 25/19, 98/19, 42/20 i 70/21) turističke usluge radi odmora i rekreacije turista mogu se pružati na poljoprivrednom gospodarstvu, uzgajalištu vodenih organizama, vodama, lovištu i u šumi šumoposjednika upisanim u Upisnike u skladu s propisima iz područja poljoprivrede, akvakulture, ribarstva odnosno šumarstva. Navedene turističke usluge su poljoprivredne, šumarske, ribarske, edukativne i slične aktivnosti.
Ministarstvo poljoprivrede, šumarstva i ribarstva je mišljenja da obiteljsko poljoprivredno gospodarstvo (dalje: OPG) kroz upisanu dopunsku djelatnost 4.2.6. iznajmljivanje prostora, sredstava, pribora i opreme za pojedinu aktivnost ne može iznajmljivati prostorije za svadbene  svečanosti ili seminare jer to nisu aktivnosti koje se obavljaju radi rekreacije i odmora turista.
U odnosu na drugo pitanje, ukazujemo na odredbe Zakona o ugostiteljskoj djelatnosti (Narodne novine, br. 85/15, 121/16, 99/18, 25/19, 98/19, 32/20, 42/20, 126/21 i 152/24) i Pravilnika o razvrstavanju i kategorizaciji objekata u kojima se pružaju ugostiteljske usluge na obiteljskom poljoprivrednom gospodarstvu (Narodne novine, br. 54/16, 69/17 i 120/19; dalje: Pravilnik o kategorizaciji) kojima se propisuju ugostiteljske usluge koje se mogu pružati na OPG-u te uvjeti pod kojima se pojedine usluge mogu pružati.
Pravilnikom o kategorizaciji propisuju se minimalni uvjeti za vrste objekata u kojima se pružaju ugostiteljske usluge na OPG-u, kategorije, uvjeti za kategorije, oznake za kategorije, oznake kvalitete i slično te za razvrstavanje u vrstu izletište moraju biti ispunjeni minimalni uvjeti i uvjeti iz Priloga I.
Sukladno naprijed navedenom, OPG ne može pružati uslugu opskrbe jelima, pićima i napitcima (catering).

119. Korisnik želi u okviru dopunske djelatnosti 4.2.6. iznajmljivanje prostora, sredstava, pribora i opreme za pojedinu aktivnost,  iznajmiti prostor u okviru kampa za pružanje usluga masaže gostima nekoliko dana u tjednu.

Nakon zaprimanja mišljenja kojeg je uputilo Ministarstvo turizma i sporta, Ministarstvo poljoprivrede, šumarstva i ribarstva daje odgovor kako slijedi.
Za obavljanje djelatnosti pružanja usluge masaže gostima u iznajmljenom prostoru kampa, stranku je potrebno uputiti da upiše dopunsku djelatnost iz oznake 4.2. pružanje usluga u turizmu sukladno propisima koji uređuju usluge u turizmu te ovisno o djelatnosti u skladu s propisima iz područja poljoprivrede, akvakulture, ribarstva, odnosno šumarstva i to 4.2.6. iznajmljivanje prostora, sredstava, pribora i opreme za pojedinu aktivnost.


120. Moj je plan nakon posađenih maslina različitih vrsta posaditi  još nekoliko različitih voćki, te prijaviti dopunsku aktivnost na svom OPG-u:
"4.2.7. iznajmljivanje prostora za izlet i piknik" i "4.2.8. provođenje programa kreativnih i edukativnih radionica vezanih za poljoprivredu, akvakulturu, tradicijske obrte i slično".
Pošto je moja supruga odgajateljica u vrtiću (dakle, nema završen tečaj poljoprivrede niti uzgoja maslina) u dogovoru s vrtićima (tj. agencijama za izlete) imamo namjeru nuditi organizirane izlete na naš OPG kako bi djeca upoznala razne vrste maslina i voćki, te bi za kraj radionice i sami posadili biljku.
Uz to također bi napravio ljuljačke, tobogane i trampolin (slično kao u parku) kao i ostale sadržaje za onu djecu koja ne bi bila zainteresirana sudjelovati u programu.
Nudio bi i proslave dječjih rođendana, na način da na rođendanu bude organiziran edukativni program šetnjom kroz maslinik u kojem se pričalo o našem dalmatinskom  plodu - maslini.
 
Zakon o obiteljskom poljoprivrednom gospodarstvu (Narodne novine, br. 29/18, 32/19 i 18/23; dalje u tekstu: Zakon o OPG-u) uređuje uvjete za obavljanje gospodarske djelatnosti poljoprivrede i s njom povezanih dopunskih djelatnosti koje se obavljaju na obiteljskom poljoprivrednom gospodarstvu (dalje u tekstu: OPG) kao organizacijskom obliku poljoprivrednika.
Ukoliko poljoprivrednik zadovoljava uvjete za upis u Upisnik OPG-ova u skladu sa Zakonom o OPG-u i Pravilnikom o Upisniku obiteljskih poljoprivrednih gospodarstava (Narodne novine, broj 80/23; dalje u tekstu: Pravilnik), uz obavljanje primarno poljoprivredne djelatnosti može obavljati i dopunske djelatnosti kao proizvodne i uslužne djelatnosti.
Slijedom navedenoga, mišljenja smo da je moguće upisati dopunske djelatnosti oznake 4.2.7. i 4.2.8. iz Priloga 6. Pravilnika ako će predmetni OPG koristiti proizvodne resurse OPG-a upisane u Upisnik obiteljskih poljoprivrednih gospodarstava (u konkretnom slučaju maslinik) te rad, znanje i vještine članova obitelji o primarnoj poljoprivrednoj proizvodnji s kojom će navedene dopunske djelatnosti biti povezane.
Ponovno ukazujemo na odredbe članaka 8. i 9. Zakona o općem upravnom postupku (Narodne novine, br. 47/09. i 110/21.) koji utvrđuju načelo utvrđivanja materijalne istine i načelo samostalnosti i slobodne ocjene dokaza pri čemu ističemo da Ministarstvo poljoprivrede, šumarstva i ribarstva ne može utvrđivati zadovoljavanje uvjeta za obavljanje pojedine dopunske djelatnosti prema upitima korisnika te napominjemo da se dopunske djelatnosti na OPG-u mogu obavljati uz zadovoljenje općih uvjeta (propisanih Zakonom o OPG-u i Pravilnikom) i posebnih uvjeta ako su oni utvrđeni propisima kojima se uređuje pojedina dopunska djelatnost, u ovom slučaju prema upitu korisnika turistička budući da korisnik navodi namjeru iznajmljivanja prostora za izlet i piknik. Nastavno na upit korisnika mišljenja smo da se OPG ne može baviti organizacijom proslava rođendana.


121. Imamo korisnika kojega zanima upis D.D. 4.2.6. iznajmljivanje prostora, sredstava, pribora i opreme za pojedinu aktivnost – s ciljem kupnje broda za najam ili iznajmljivanje vlastitog broda(polovila) za najam turistima. Može li se tako nešto i ako da koju dokumentaciju tražiti?

U skladu sa Zakonom o obiteljskom poljoprivrednom gospodarstvu (Narodne novine, br. 29/18, 32/19 i 18/23) i Pravilnikom o Upisniku obiteljskih poljoprivrednih gospodarstava (Narodne novine, broj 80/23) obiteljskom poljoprivrednom gospodarstvu (u daljnjem tekstu: OPG) daje se mogućnost da uz obavljanje poljoprivrede kao primarne djelatnosti može upisati i dopunske djelatnosti koje predstavljaju proizvodne i uslužne djelatnosti povezane s poljoprivredom te omogućuju bolje korištenje proizvodnih kapaciteta, bolje korištenje znanja, vještina i rada članova OPG-a.
Ministarstvo poljoprivrede, šumarstva i ribarstva je mišljenja da korisnik u organizacijskom obliku OPG iznajmljivanje broda (plovila) ne može obavljati kroz upisanu dopunsku djelatnost.



122. Molio bi Vas ako mi možete odgovoriti je li moj OPG može davati uslugu prijevoza ATV/quad vozilom i prikolicom? U prilogu šaljem sadašnje rješenje.

Potrebno je dodatno evidentirati dopunsku djelatnost iz oznake 4.2. pružanje usluga u turizmu sukladno propisima koji uređuju usluge u turizmu te ovisno o djelatnosti u skladu s propisima iz područja poljoprivrede, akvakulture, ribarstva, odnosno šumarstva kao što je 4.2.4. vožnja kočijom, čamcem, biciklom, jahanje, pješačenje i slične aktivnosti u Upisniku OPG-ova.

123. Imam pitanje da li na temelju upisanih djelatnosti posebno mislim na djelatnost 4.2.4 imam pravo uzeti koncesiju na  dio plaže i baviti se iznajmljivanjem bicikla, kajaka,  opreme za jedrenje  te pružanja usluge čuvanja i iznajmljivanja prostora privremeno odlaganje  opreme za jedrenje na dasci.  Navedeno skladište bi bilo od drva nekih 30 m2.

Zakon o obiteljskom poljoprivrednom gospodarstvu (Narodne novine, br. 29/18, 32/19 i 18/23; u daljnjem tekstu: Zakon o OPG-u) i Pravilnik o Upisniku obiteljskih poljoprivrednih gospodarstava (Narodne novine, broj 80/23, u daljnjem tekstu: Pravilnik) daju mogućnost da uz obavljanje poljoprivrede kao primarne djelatnosti obiteljsko poljoprivredno gospodarstvo (u daljnjem tekstu: OPG) može upisati dopunske djelatnosti koje predstavljaju proizvodne i uslužne djelatnosti povezane s poljoprivredom te omogućuju bolje korištenje proizvodnih kapaciteta, bolje korištenje znanja, vještina i rada članova OPG-a. Pravilnik u Prilogu 6. daje popis dopunskih djelatnosti koje se mogu obavljati kroz organizacijski oblik OPG.
Nadalje, u skladu s člankom 11. stavkom 1. Zakona o OPG-u, uvjet za obavljanje gospodarske djelatnosti poljoprivrede u organizacijskom obliku OPG-a je posjedovanje i korištenje proizvodnih resursa u poljoprivredi i to zemljišta za bilinogojstvo odnosno posjedovanje stoke za stočarstvo.
Slijedom navedenoga, dio plaže koji se spominje u upitu ne može se upisati kao proizvodni resurs OPG-a, a s tim u vezi u upitu navedene djelatnosti nisu u skladu s Prilogom 6. Pravilnika. Stoga stranku treba uputiti da svoju poduzetničku aktivnost može obavljati u nekom drugom organizacijskom obliku (obrt ili trgovačko društvo).


124. Molim Vas informaciju što mi je potrebno da bi u sklopu OPG-a registrirali dodatnu djelatnost usluge najma quad-a. 

Zakonom o obiteljskom poljoprivrednom gospodarstvu (Narodne novine, br. 29/18, 32/19 i 18/23) propisana je mogućnost upisa dopunskih djelatnosti na obiteljskom poljoprivrednom gospodarstvu (u daljnjem tekstu: OPG) uz obavljanje poljoprivrede kao primarne djelatnosti. Dopunske djelatnosti na OPG-u predstavljaju proizvodne i uslužne djelatnosti povezane s poljoprivredom koje omogućuju bolje korištenje proizvodnih kapaciteta te bolje korištenje znanja, vještina i rada članova OPG-a.
U skladu s Pravilnikom o Upisniku obiteljskih poljoprivrednih gospodarstava (Narodne novine, broj 80/23, u daljnjem tekstu: Pravilnik) OPG može vršiti iznajmljivanje QUAD vozila kroz upisanu dopunsku djelatnost oznake 4.2.5. – aktivnosti aktivnog i pustolovnog turizma iz Priloga 6. Pravilnika. Turističke usluge aktivnog i pustolovnog turizma te uvjeti za pružanje istih propisani su člancima 92. i 93. Zakona o pružanju usluga u turizmu (Narodne novine, br. 130/17, 25/19, 98/19, 42/20 i 70/21; u daljnjem tekstu: Zakon). U skladu sa Zakonom, stranku je potrebno uputiti na Ministarstvo turizma i športa (https://mint.gov.hr/izdvojeno-78/turizam/turisticke-usluge-aktivnog-i-pustolovnog-turizma-popis-aktivnosti-i-potrebnih-uvjerenja-ili-certifikata/17747 ) ili Hrvatsku gospodarsku komoru ( https://www.hgk.hr/sektor-za-turizam/turisticke-usluge-aktivnog-i-pustolovnog-turizma-popis-aktivnosti ) koja, u suradnji sa Zajednicom pustolovnog turizma utvrđuje popis aktivnosti koje se smatraju turističkim uslugama aktivnog i pustolovnog turizma i objavljuje ga na svojim mrežnim stranicama (https://hgk.hr/documents/uvjerenja-i-uvjeti-prema-popisu-aktivnosti-revidirano-250624667bada41beb2.pdf).Nadalje, Hrvatska gorska služba spašavanja organizira i educira organizatore turističkih sadržaja u prirodi te se informacije o tome mogu dobiti na https://www.hgss.hr/ ili https://www.hgss.hr/edukacija-za-nositelje-turistickih-sadrzaja-u-prirodi/ ).
Slijedom navedenoga, za obavljanje dopunske djelatnosti iz oznake 4.2.5. potrebno je, uz potvrdu Porezne uprave, stranku zatražiti i uvjerenje ili certifikat koje će im izdati Hrvatska gospodarska komora ili Hrvatska gorska služba spašavanja.
QUAD vozila moraju biti upisana u popis proizvodnih resursa sukladno Prilogu 3. Pravilnika (Radni strojevi vezani uz dopunske djelatnosti) .

     
125. Pitanje je što se sve može upisati pod DD 4.2.6.? Je li  ta djelatnost podrazumijeva npr. Paintball (najam prostora, oprema…)? Može li se pod tom djelatnosti upisati i najam prostora za održavanje npr. rođendana, pričesti (prostor – uređena prostorija, sa priborom – tanjurima, čašama, ALI BEZ USLUŽIVANJA HRANE – znači korisnik koji unajmi prostor sam će si osigurati hranu)?

Članak 94. Zakona o pružanju usluga u turizmu (Narodne novine, br. 130/17, 25/19, 98/19, 42/20 i 70/21) propisuje uvjete za pružanje turističkih usluga na poljoprivrednom gospodarstvu, uzgajalištu vodenih organizama, lovištu, u šumi šumoposjednika i u ribolovnom turizmu. Na poljoprivrednom gospodarstvu (ali i uzgajalištu vodenih organizama, vodama, lovištu i u šumi šumoposjednika) se turističke usluge mogu pružati radi odmora i rekreacije turista. Ministarstvo poljoprivrede je mišljenja da se iznajmljivanje uređenog prostora za održavanje npr. rođendana, pričesti i slično ne smatra turističkom uslugom te se ne može upisati kao dopunska djelatnost iz oznake 4.2. pružanje usluga u turizmu sukladno posebnim propisima koji uređuju usluge u turizmu. 
S druge strane, paintball je prihvatljiva aktivnost odnosno turistička usluga koja se može upisati kao dopunska djelatnost na OPG-u. 

126. Na OPG-u bi registrirali dopunsku djelatnost 4.2.6. iznajmljivanje prostora, sredstava, pribora i opreme za pojedinu aktivnost. Za provođenje te aktivnosti kao resurs bi prijavili kuću stambene namjene u vlasništvu člana OPG koja se nalazi izvan sjedišta gospodarstva. (Navedeni prostor bi se koristio za najam posjetiteljima koji žele u prirodnom i mirnom okruženu prakticirati  jogu, meditaciju, vježbe disanja i slične aktivnosti). Molim Vas potvrdu da je navedeno moguće registrirati kao dopunsku djelatnost sa navedenim resursima. Je li potrebno dostaviti još kakve dokaze?
Također me zanima ako bi htjeli prijaviti  taj objekt za dopunsku djelatnost 4.2.7. iznajmljivanje prostora za izlet i piknik,- npr da se u prostoru odmore i npr od lošeg vremena sklone izletnici koji pješke obilaze kraj možemo li i tu djelatnost registrirati?
4.2.8. provođenje programa kreativnih i edukativnih radionica vezanih za poljoprivredu, akvakulturu, tradicijske obrte i slično- da li se to odnosi ako nositelj/član sami provode radionice ili se odnosi da se prostor može iznajmiti za druge pravne /fizičke osobe koje bi unajmile prostor za provođenje svojih radionica na navedene teme ili se prostor za vanjske izvođače radionica (koji nisu nositelj i članovi OPG-a) može voditi u sklopu dopunke djelatnosti 4.2.6. iznajmljivanje prostora, sredstava, pribora i opreme za pojedinu aktivnost. Možemo li navedeni objekt registrirati za 4.2.8
Ukratko, može li objekt biti prijavljen kao resurs opg-a za dopunsku djelatnost i mogu li se sukladno tome registrirati navedene dopunske djelatnost?

Odredbe Zakona o obiteljskom poljoprivrednom gospodarstvu (Narodne novine, br.  29/18, 32/19 i 18/23; dalje u tekstu: Zakon o OPG-u) propisuju da obiteljsko poljoprivredno gospodarstvo (dalje u tekstu: OPG) može obavljati gospodarsku djelatnost poljoprivrede i dopunskih djelatnosti u više izdvojenih pogona/proizvodnih jedinica OPG-a, međutim u konkretnom slučaju smatramo da se kuća stambene namjene na području izvan sjedišta OPG-a ne može upisati kao izdvojeni pogon/proizvodna jedinica OPG-a sa svrhom obavljanja turističkih usluga. 
U vezi s Vašim pitanjima oko registracije dopunskih djelatnosti iz oznake 4.2. pružanje usluga u turizmu sukladno propisima koji uređuju usluge u turizmu te ovisno o djelatnosti u skladu s propisima iz područja poljoprivrede, akvakulture, ribarstva, odnosno šumarstva napominjemo da Zakon o pružanju usluga u turizmu (Narodne novine, br. 130/17, 25/19, 98/19, 42/20 i 70/21; dalje u tekstu: Zakon o pružanju usluga u turizmu) člankom 94. stavkom 1. propisuje da se turističke usluge radi odmora i rekreacije turista mogu pružati na poljoprivrednom gospodarstvu, uzgajalištu vodenih organizama, vodama, lovištu i u šumi šumoposjednika upisanim u upisnike u skladu s propisima iz područja poljoprivrede, akvakulture, ribarstva odnosno šumarstva. Popis turističkih usluga naveden je u stavku 2. istoga članka Zakona o pružanju usluga u turizmu te u skladu s navedenim odredbama Prilog 6. Pravilnika o Upisniku obiteljskih poljoprivrednih gospodarstva (Narodne novine, broj 80/23) daje popis dopunskih djelatnosti koje se mogu obavljati na OPG-u.
Dopunske djelatnosti na OPG-u koje navodite u upitu (4.2.6., 4.2.7. i 4.2.8.) moraju imati veze sa primarnom djelatnosti poljoprivrednog gospodarstva (i/ili gospodarstva s djelatnostima akvakulture, lovišta, šumarstva, …), a dopunska djelatnost 4.2.7. može biti povezana i s dopunskim djelatnostima kao što su primjerice pružanje usluga ugostiteljstva s kojima bi predstavljala zajedničku cjelinu.    
Zaključno, propisima iz djelokruga Ministarstva poljoprivrede, šumarstva i ribarstva OPG-u je omogućeno da uz primarnu poljoprivrednu djelatnost obavlja i dopunske kako proizvodne tako i uslužne djelatnosti. Obavljanje dopunskih djelatnosti iz područja turističkih usluga mora biti u skladu kako sa Zakonom o OPG-u tako i sa Zakonom o pružanju usluga u turizmu i drugim posebnim propisima kojima se uređuje djelatnost turizma i ugostiteljstva. Za dodatna tumačenja stranka se može obratiti Ministarstvu turizma i sporta na kontakte https://mint.gov.hr/kontakti-11427/11427. 


127. Korisnik  je zaineresiran za prezentacija poljoprivrednog gospodarstva, lovstva i šume te prirodnih i kulturnih vrijednosti u okviru njih. Od poljoprivrednih  resursa OPG ima u Upisniku upisane  samo 32 pčelinje zajednice (ne posjeduje šumu).
Je li poljoprivrednik može upisati navedene djelatnosti i pod kojim uvjetom?

Zakon o obiteljskom poljoprivrednom gospodarstvu (Narodne novine, br. 29/18, 32/19 i 18/23; dalje u tekstu: Zakon o OPG-u) i Pravilnik o Upisniku obiteljskih poljoprivrednih gospodarstava (Narodne novine, broj 80/23; dalje u tekstu: Pravilnik) uređuju područje upisa dopunskih djelatnosti na obiteljskom poljoprivrednom gospodarstvu (dalje u tekstu: OPG). 
Pravilnik u Prilogu 6. daje detaljan pregled dopunskih djelatnosti koje se mogu obavljati na OPG-u te se dopunska djelatnost pružanja turističkih djelatnosti (iz oznake 4 pružanje ugostiteljskih, turističkih usluga na OPG-u) može obavljati, među ostalim, kroz upis oznake 4.2.9. prezentacija poljoprivrednog gospodarstva, lovišta i šuma te prirodnih i kulturnih vrijednosti u okviru njih. 
Članak 5. stavak 1. točka d) Zakona o OPG-u definira dopunske djelatnosti na OPG-u kao proizvodne i uslužne djelatnosti povezane s poljoprivredom koje omogućuju bolje korištenje proizvodnih kapaciteta te bolje korištenje znanja, vještina i rada članova OPG-a. Dopunske djelatnosti se mogu obavljati na OPG-u ukoliko su za njih ispunjeni uvjeti utvrđeni posebnim propisima kojima se uređuje ta djelatnost. Turističke usluge koje se mogu pružati na OPG-u te uvjeti pod kojima se pojedine usluge mogu pružati propisane su Zakonom o pružanju usluga u turizmu (Narodne novine, br. 130/17, 25/19, 98/19, 42/20 i 70/21; dalje u tekstu: Zakon).    
Zakon definira pružatelje usluga u turizmu (članak 5.) te su u konkretnom slučaju to poljoprivrednici koji, sukladno posebnom propisu kojim se uređuje poljoprivreda, obavljaju poljoprivrednu djelatnost na poljoprivrednom gospodarstvu, lovoovlaštenici i šumoposjednici u šumama kojih su vlasnici/ili posjednici.
Uvjeti za pružanje turističkih usluga na poljoprivrednom gospodarstvu, uzgajalištu vodenih organizama, lovištu, u šumi šumoposjednika i u ribolovnom turizmu propisani su u članku 94. Zakona.
Slijedom naprijed navedenoga, ako se radi o dopunskoj djelatnosti prezentacije poljoprivrednog gospodarstva, stranka ne mora imati u posjedu/vlasništvu šumu ili šumsko zemljište. Međutim, ako stranka upisuje dopunsku djelatnost oznake 4.2.9. radi prezentiranja lovišta ili šume potrebno je zadovoljiti uvjet o upisu u Upisnik privatnih šumoposjednika (moraju imati u posjedu/vlasništvu šumu ili šumsko zemljište). 

128. Radi se o problematici upisivanja Padela na OPG-u kao dopunske djelatnosti 4.2.6.  iznajmljivanje prostora, sredstava, pribora i opreme za pojedinu aktivnost ili 4.2.5. aktivnosti aktivnog i pustolovnog turizma. Primili smo subvenciju od Ministarstvom Turizma, za KTG 2025. gdje je prihvatljivi trošak na OPG-u bila izgradnja Padel igrališta. Stoga sada nikome nije jasno kako je to moguće obzirom da se ne dozvoljava upis dopunske djelatnosti na OPG-u koja uključuje najam Padel igrališta. Razgovarali smo sa APPRRR-om, Ministarstvom Turizma, Obrtničkom komorom (jer su nas slali na nju), Uredom za gospodarstvo i nikome nije iskreno jasno kako je moguće da je na mojem OPG-u bilo moguće upisati adrenalinski park kao dopunsku djelatnost 4.2.5 koja je usko vezana za Padel (točnije skoro ga i opisuje), a nije ga moguće upisati na drugom OPG-u  na kojem se primila subvencija Ministarstva turizma. Zanimljiva je činjenica da je MInistarstvo turizma OPG-u odobrila iznos subvencije za izgradnju Padel igrališta a opisano sad nije dozvoljeno, te se predlaže otvaranje obrta. Je li je moguće možda da se Padel upiše pod Adrenalinski park?
Molimo rješenje za navedeni problem, jer i zakonom nije dozvoljena mogućnost prijave slične aktivnosti od strane jednog OPG-a a da drugome to nije dozvoljeno.
Razgovarali smo i sa drugim prijaviteljima KTG 2025 te nas ima još koji smo na OPG-u prijavili Padel kao investiciju. Stoga ćemo morati navedeni problem nekako riješiti, a mi smo očito prvi koji smo završili Padel i tražimo registraciju.

Slijedom Vašeg upita dostavljenog dana 29. listopada 2025. godine Ministarstvo poljoprivrede, šumarstva i ribarstva očituje se kako slijedi.
Zakon o obiteljskom poljoprivrednom gospodarstvu („Narodne novine“, br. 29/18., 32/19. i 18/23.) (dalje u tekstu: Zakon o OPG-u) utvrđuje da je obiteljsko poljoprivredno gospodarstvo (dalje u tekstu: OPG) organizacijski oblik gospodarskog subjekta poljoprivrednika fizičke osobe koji radi stvaranja dohotka samostalno i trajno obavlja djelatnost poljoprivrede i s njom povezane dopunske djelatnosti, a temelji se na korištenju vlastitih i/ili unajmljenih proizvodnih resursa te na radu, znanju i vještinama članova obitelji. Prema Zakonu o OPG-u dopunske djelatnosti na OPG-u su proizvodne i uslužne djelatnosti povezane s poljoprivredom koje omogućuju bolje korištenje proizvodnih kapaciteta te bolje korištenje znanja, vještina i rada članova OPG-a.
OPG može obavljati samo one gospodarske djelatnosti poljoprivrede, odnosno samo one dopunske djelatnosti za koje ispunjava propisane uvjete i koje ima upisane u Upisnik obiteljskih poljoprivrednih gospodarstava (dalje u tekstu: Upisnik). OPG može dobrovoljno odabrati i u Upisnik upisati jednu ili veći broj dopunskih djelatnosti ako za njih ispunjava uvjete propisane Zakonom o OPG-u i posebnim propisima kojima se uređuje obavljanje pojedine dopunske djelatnosti na OPG-u.
Zakon o pružanju usluga u turizmu („Narodne novine“, br. 130/17., 25/19., 98/19., 42/20. i 70/21.) (dalje u tekstu: Zakon o pružanju usluga u turizmu) člankom 94. stavkom 1. omogućuje pružanje turističkih usluga na obiteljskom poljoprivrednom gospodarstvu upisanom u Upisnik radi odmora i rekreacije turista, a popis turističkih usluga naveden je u stavku 2. istoga članka. Ukoliko OPG ima vlastiti padel teren koji želi koristiti u svrhu pružanja turističkih usluga radi odmora i rekreacije turista potrebno je registrirati dopunsku djelatnost oznake 4.2.5. aktivnosti aktivnog i pustolovnog turizma. Upis dopunske djelatnosti oznake 4.2.6. iznajmljivanje prostora, sredstava, pribora i opreme za pojedinu aktivnost, u sklopu koje bi se iznajmljivao padel teren, nije moguće bez upisa dopunske djelatnosti oznake 4.2.5.
Uvjeti za pružanje turističkih usluga aktivnog i pustolovnog turizma propisani su člankom 93. Zakona o pružanju usluga u turizmu, a za dodatna tumačenje potrebno je obratiti se Ministarstvu turizma i sporta.
Dozvolite da Vam ovom prilikom dodatno ukažemo na bitne odredbe Zakona o OPG-u.
Zakon o OPG-u proklamira načelo da jedna obitelj upravlja jednim obiteljskim poljoprivrednim gospodarstvom te u članku 19. stavku 6. propisuje da dva ili više OPG-a mogu biti registrirana na istoj adresi sjedišta samo ako se radi o zasebnim obiteljskim kućanstvima pri čemu je obavljanje poljoprivredne djelatnosti i korištenje proizvodnih resursa OPG-ova međusobno odvojeno i nepovezano.
Temeljem članka 23. nositelj OPG-a može gospodarsku djelatnost poljoprivrede i s njom povezane, pomoćne i dopunske djelatnosti na OPG- obavljati samostalno i kao poslodavac. Članak 26. u stavku 3. propisuje da pri pružanju turističkih i ugostiteljskih usluga na OPG-u te pružanju ostalih sadržaja i aktivnosti na OPG-u mogu sudjelovati nositelj OPG-a, članovi OPG-a, članovi obiteljskog kućanstva i radnici na OPG-u. U slučaju da su na istom sjedištu registrirana dva OPG-a njihovi nositelji, kao niti članovi, nisu članovi istog obiteljskog kućanstva i ne mogu si međusobno pomagati pri pružanju turističkih i ugostiteljskih usluga na OPG-u.
Prema članku 27., OPG može krajnjem potrošaču ili kupcu/otkupljivaču prodavati samo vlastite poljoprivredne i prehrambene proizvode proizvedene na OPG-u. 
Sukladno članku 14. stavku 2. OPG može obavljati samo one gospodarske djelatnosti poljoprivrede, odnosno samo one dopunske djelatnosti OPG-a za koje ispunjava propisane uvjete i koje ima upisane u Upisnik. Ukoliko se OPG bavi proizvodnjom poljoprivrednih proizvoda od sirovine iz vlastite proizvodnje uz kupnju dijela sirovine od drugih poljoprivrednih gospodarstava (npr. rakije, likeri, sokovi, pekmezi i sl.) potrebno je registrirati odgovarajuće dopunske djelatnosti iz oznake 1. proizvodnja poljoprivrednih i prehrambenih proizvoda na OPG-u. 
Prema članku 8. ukoliko OPG prodaje vlastite poljoprivredne i prehrambene proizvode proizvedene na OPG-u na daljinu putem interneta obvezan je registrirati djelatnost obavljanja usluga informacijskog društva u skladu sa zakonom kojim se uređuje elektronička trgovina (dopunska djelatnost oznake 3.9.). 

129. Kao OPG registrirali bi dopunsku djelatnost: pružanje usluga u turizmu - 4.2.8. provođenje programa kreativnih i edukativnih radionica vezanih za poljoprivredu, akvakulturu, tradicijske obrte i slično. Ono što mi želimo je, ne organizirati formalne edukativne radionice, nego više edukativno - kreativno - zabavne radionice (npr. Izrada zimnice - na prostoru OPG - a, na kojem si okružen prirodom…i sl.) za one koji vole autentičan lokalni i gastro doživljaj. Zanima nas je li to moguće u okviru 4.2.8. te koja bi dokumentacija za to bila potrebna tj. je li to ona "izjava kojom jamčim ispunjenje svih zakonom predviđenih uvjeta”? 

Zakon o obiteljskom poljoprivrednom gospodarstvu („Narodne novine“, br. 29/18., 32/19. i 18/23.) omogućuje obiteljskim poljoprivrednim gospodarstvima (u daljnjem tekstu: OPG) da dobrovoljno odaberu i u Upisnik obiteljskih poljoprivrednih gospodarstava (u daljnjem tekstu: Upisnik OPG-ova) upišu jednu ili veći broj dopunskih djelatnosti. OPG može obavljati samo one gospodarske djelatnosti poljoprivrede, odnosno samo one dopunske djelatnosti OPG-a za koje ispunjava propisane uvjete i koje ima upisane u Upisnik OPG-ova.akvaku
Sukladno Zakonu o pružanju usluga u turizmu („Narodne novine“, br. 130/17., 25/19., 98/19., 42/20. i 70/21.) (u daljnjem tekstu: Zakon o pružanju usluga u turizmu) OPG može upisati dopunsku djelatnost oznake 4.2.8. provođenje programa kreativnih i edukativnih radionica vezanih za poljoprivredu, akvakulturu, tradicijske obrte i slično. 
Sukladno djelokrugu nadležnosti Ministarstva poljoprivrede, šumarstva i ribarstva mišljenja smo da se u sklopu dopunske djelatnosti oznake 4.2.8. mogu pružati radionice i edukacije isključivo vezane uz poljoprivrednu proizvodnju i/ili tradicijski obrt OPG-a na kojem se iste provode. 
Nastavno na upit korisnika, dodatno ukazujemo da je proizvodnja zimnice na OPG-u moguća kroz dopunske djelatnosti oznake 1.2. proizvodnja prehrambenih proizvoda od sirovine iz vlastite proizvodnje uz kupnju dijela sirovine od drugih poljoprivrednih gospodarstava, sukladno posebnim propisima o hrani (npr. 1.2.14. proizvodnja sušenog/zamrznutog/konzerviranog voća i/ili 1.2.15. proizvodnja sušenog/zamrznutog/konzerviranog povrća). Prije upisa ovih dopunskih djelatnosti u Upisnik OPG-ova potrebno je obaviti registraciju subjekta u poslovanju s hranom sukladno Zakonu o službenim kontrolama i drugim službenim aktivnostima koje se provode sukladno propisima o hrani, hrani za životinje, o zdravlju i dobrobiti životinja, zdravlju bilja i sredstvima za zaštitu bilja („Narodne novine“, broj 52/21.), a provodi ju Državni inspektorat Republike Hrvatske. Više informacija o postupku registracije dostupno je na mrežnoj stranici Državnog inspektorata: https://dirh.gov.hr/o-drzavnom-inspektoratu-9/ustrojstvo-77/7-sektor-sanitarne-inspekcije/evidentiranje-i-vodjenje-registra-subjekata-i-pripadajucih-objekata-u-poslovanju-s-hranom-iz-nadleznosti-sanitarne-inspekcije/431 . 
U upitu je iskazan interes za pružanje autentičnog lokalnog i gastro doživljaja za goste OPG-a te ukazujemo da je za ove djelatnosti potrebno u Upisnik OPG-ova upisati neku od dopunskih djelatnosti oznake 4.1. pružanje ugostiteljskih usluga na OPG-u sukladno propisima koji uređuju ugostiteljsku djelatnost (npr. 4.1.2. kušaonica).
Za sva eventualna dodatna pitanja i informacije o zadovoljavanja uvjeta te postupcima registracije pojedinih ugostiteljskih i turističkih djelatnosti potrebno je obratiti se Ministarstvu turizma i sporta koje je nadležno za tumačenje Zakona o pružanju usluga u turizmu kao i Zakona o ugostiteljskoj djelatnosti („Narodne novine“, br. 85/15., 121/16., 99/18., 25/19., 98/19., 32/20., 42/20. i 126/21.).

130. Imam pitanje vezano uz dopunske djelatnosti. Korisnik bi htio upisati dopunsku djelatnost kojom bi mogao obilaziti polja i napraviti izvid stanja i štete na poljoprivrednim kulturama. Prikupljao bi uzorke kako bi ih mogao odnesti na analizu te na temelju toga izdati preporuke za popravak. 
Koju dopunsku djelatnost bi bilo ispravnije upisati: 
3. Pružanje usluga koje obuhvaća:
3.6. ostale usluge, aktivnosti i savjeti vezani uz držanje životinja, uzgoj bilja i preradu poljoprivrednih proizvoda ili
5. Pružanje ostalih sadržaja i aktivnosti koje obuhvaćaju:
5.1. omogućavanje stjecanja znanja i vještina o uzgoju bilja i životinja;
Da li je za upis ovih dopunskih djelatnosti dovoljno priložiti dokaz o upisu u RPO i potvrdu o obrazovanju ili je potrebno još nešto?

Iz upita zaključujemo da bi poljoprivrednik obilazio druga gospodarstva te davao preporuke na osnovu pregleda stanja usjeva i uzetih uzoraka što nije moguće u organizacijskom obliku OPG. Omogućavanje stjecanja znanja i vještina o uzgoju bilja i životinja te aktivnosti i savjeti vezani uz držanje životinja, uzgoj bilja i preradu poljoprivrednih proizvoda moguće je obavljati na samom OPG-u s upisanim dopunskim djelatnostima iz oznake 3.6. i 5.1. u skladu s Prilogom 6. Pravilnika o Upisniku obiteljskih poljoprivrednih gospodarstava (Narodne novine, broj 80/23).
Predlažemo da se stranku uputi i na mogućnost učlanjenja u Hrvatsku agronomsku komoru te da kao ovlašteni agronom sudjeluje u sustavu stručnog savjetovanja poljoprivrednika što su do 2024. godine obavljali samo poljoprivredni savjetnici Uprave za stručnu podršku razvoju poljoprivrede Ministarstva poljoprivrede, šumarstva i ribarstva. O ovlaštenim agronomima - privatnim savjetnicima može se informirati na mrežnoj stranici Hrvatske agronomske komore https://hagrok.hr/  . 
131. Korisnik bi upisao dopunsku djelatnost pod oznakom 4.2.4. konkretno vožnja čamcem. Molimo Vas odgovor koju dokumentaciju je potrebno dostaviti i koji uvjeti moraju biti zadovoljeni kako bi se navedena dopunska djelatnost mogla upisati ?

Dokumentacija potrebna za upis dopunske djelatnosti oznake 4.2.4. vožnja kočijom, čamcem, biciklom, jahanje, pješačenje i slične aktivnosti je dokaz da je čamac upisan u Upisnik plovila te potvrda o završenom tečaju za voditelja brodice kategorije – B. 
Također, čamac je potrebno upisati u Upisnik OPG-ova kao resurs OPG-a.
Kod upisa ove dopunske djelatnosti, stranci je potrebno ukazati na potrebu pridržavanja odredbi Pravilnika o brodicama, čamcima i jahtama (Narodne novine, br. 13/20 i 52/20).

132. Korisnik želi u okviru dopunske djelatnosti 4.2.6. iznajmljivanje prostora, sredstava, pribora i opreme za pojedinu aktivnost,  iznajmiti prostor u okviru kampa za pružanje usluga masaže gostima nekoliko dana u tjednu.

Nakon zaprimanja mišljenja kojeg je uputilo Ministarstvo turizma i sporta, Ministarstvo poljoprivrede, šumarstva i ribarstva daje odgovor kako slijedi.
Za obavljanje djelatnosti pružanja usluge masaže gostima u iznajmljenom prostoru kampa, stranku je potrebno uputiti da upiše dopunsku djelatnost iz oznake 4.2. pružanje usluga u turizmu sukladno propisima koji uređuju usluge u turizmu te ovisno o djelatnosti u skladu s propisima iz područja poljoprivrede, akvakulture, ribarstva, odnosno šumarstva i to 4.2.6. iznajmljivanje prostora, sredstava, pribora i opreme za pojedinu aktivnost.


                    OZNAKA 5. PRUŽANJE OSTALIH SADRŽAJA I AKTIVNOSTI NA OPG-u

133. Poljoprivrednik ima dosad upisanu dopunsku djelatnost 5.5.1 -proizvodnja, obrada i pakiranje organskih gnojiva proizvedenih na OPG-u (humusa, glisnjaka i slično). Koju dokumentaciju, u postupku usklađivanja, vezano za objekt u kojem se obavlja djelatnost mora dostaviti? 
Ukoliko do sada predmetni objekt nije upisan kao resurs OPG-a, poljoprivrednika je potrebno zatražiti dokument iz kojega se može utvrditi vlasništvo ili posjed objekta, kapacitet i slično, kao što je: uporabna dozvola, građevinska dozvola, rješenje o uvjetima gradnje, ugovor o kupoprodaji, tehnološki projekt ili drugi dokument koji sadrži opis proizvodnog procesa a korišten je kao dokumentacija prilikom izgradnje ili rekonstrukcije i slično. Napominjemo da je gnojište ili objekt za držanje stajskog gnoja sastavni dio gospodarskog objekta za držanje stoke (staja) tako da u svrhu dokazivanja mogu poslužiti navedeni dokumenti koji se odnose na staju iz kojih se vide podaci o gnojištu.

134. Javio nam se poljoprivrednik koji želi upisati dopunsku djelatnost oznake 5.5.1. jer želi proizvoditi humus i glisnjak. Koja dokumentacija je potrebna za ovu dopunsku djelatnost ?
Uz potvrdu o upisu u registar poreznih obveznika poljoprivrednika je potrebno zatražiti dokument iz kojega se može utvrditi vlasništvo ili posjed objekta, kapacitet i slično, kao što je: uporabna dozvola, građevinska dozvola, rješenje o uvjetima gradnje, ugovor o kupoprodaji, tehnološki projekt ili drugi dokument koji sadrži opis proizvodnog procesa a korišten je kao dokumentacija prilikom izgradnje ili rekonstrukcije i slično. Napominjemo da je gnojište ili objekt za držanje stajskog gnoja sastavni dio gospodarskog objekta za držanje stoke (staja) tako da u svrhu dokazivanja mogu poslužiti navedeni dokumenti koji se odnose na staju iz kojih se vide podaci o gnojištu.
Ukoliko poljoprivrednik nema objekt za proizvodnju organskog gnojiva već samo komposter dovoljan je  dokaz o upisu u  registar poreznih obveznika.
Ujedno ističemo obvezu da nositelj OPG-a vlastitu poljoprivrednu proizvodnju i prodaju vlastitih poljoprivrednih i prehrambenih proizvoda kao i pružanje usluga na OPG-u mora evidentirati na način da Evidenciju popunjava putem AGRONET sustava najkasnije do 15. svibnja tekuće godine za proizvodnju i prodaju u prethodnoj godini prema uputama za vođenje evidencija koje objavljuje Agencija za plaćanja.


135. Htio bih otvoriti SOPG-a za Lumbrikulturu tj. uzgoj kalifornijskih glisti, odnosno baviti se proizvodnjom i prodajom humusa iz uzgoja kalifornijskih glisti. Pošto za Lumbrikulturu ne treba puno mjesta uzeo bih u zakup livadu od supruge od 1609 m2 (k.č.br. 140/2, MB 313211 k.o. MAHIČNO). Ukratko o proizvodnom procesu: Uzimao bih stajski gnoj od obližnje farme  i miješao ga sa kompostom i pokošenom travom te sa time hranio gliste u bazenima od betonskih blokova. Kad su bazeni puni, selim gliste van i vadim humus koji su preradile od tog gnoja. Taj prerađeni humus treba posušiti na suncu u vjetru na postotak vlage 40-50% (tokom vađenja bude na 90%) zatim ga prosijati i pakirati u vreće. Nakon toga slijedi prodaja na kućnom pragu. Sva radnja bi se odvijala na otvorenom. Od strojeva i alata imam traktor kosilicu sa košarom za košnju livade koju bih koristio za hranu, Lopate, grablje, vile, građevinska kolica. Dodatni sustav je jedan IBC spremnik za skupljanje kišnice za navodnjavanje bazena sa glistama kako bi mogao održavati primjerenu vlagu.
Od početka pišem SOPG jer vjerujem da je to primjerena kategorija za bavljenje ovom kulturom na toj površini. Također, svjestan sam da bi bio premali za nekakve poticaje ili potpore ali mi to sada nije ni bitno. Mogu sve potrebne troškove i ulaganja sam snositi. Moje pitanje je, mogu li otvoriti SOPG za Lumbikulturu gdje kao proizvod prodajem humus kalifornijskih glisti (Glistal)?
Proizvodnja glisnjaka moguća je u organizacijskom obliku OPG i to upisom dopunske djelatnosti iz oznake 5.5.1. proizvodnja, obrada i pakiranje organskih gnojiva proizvedenih na OPG-u (humusa, glisnjaka i slično).

136. Na svojem OPG-u osim primarne poljoprivredne proizvodnje, a to je proizvodnja grožđa i vina te uzgoj i prerada maslina,  planiram pokrenut i dopunsku djelatnost prodaje istih, te djelatnosti pružanja usluge u distribuciji cijepova vinove loze i konzultacija vezanih za proizvodnju i preradu grožđa.
Prije svega moram napomenuti, ne znam da li je to bitno za Vaš odgovor, da nisam u sustavu poreza na dohodak ni po jednoj osnovi, te nisam obveznik PDV-a. Sada ću u kratkim crtama opisati svoje planove:
Od dobivenog grožđa proizvodio bi vino i vjerojatno destilate koje bi prodavao na kućnom pragu. Isto tako i sa dobivenim plodom masline, nakon prerade u ulje, prodavao bi ga na kućnom pragu.
Što se tiče distribucije cijepova vinove loze, moram Vam reći da je moj OPG održavač matičnog nasada pupova, u mojem konkretnom slučaju sorte Žlahtine, te od Centra za poljoprivredu i ruralni razvoj Primorsko goranske županije mogu kupiti zdravstveno ispravne pupove koje bi dalje dostavio nekom rasadniku koji bi te pupove cijepio. Nakon vađenja cijepova ja bi platio uslugu cijepljenja i te cijepove potom prodao krajnjem korisniku. Ovdje me zanima da li je to moguće pošto ja nisam registrirani rasadničar, ali u konačnici to ne želim ni biti, već samo posrednik u distribuciji.
Što se konzultacije tiče one se prvenstveno odnose na konzultacije u vinogradarstvu, a to su rezidba, gnojidba i zaštita vinove loze, te konzultacije u vinarstvu, a tu se smatra primarna prerada, alkoholna fermentacija i usluge fizikalno-kemijske analize vina.

U skladu sa Zakonom o obiteljskom poljoprivrednom gospodarstvu (NN 29/18 i 32/19, 18/23) (u daljnjem tekstu: Zakon o OPG-u) na obiteljskom poljoprivrednom gospodarstvu (u daljnjem tekstu: OPG) moguća je proizvodnja i prodaja vina i maslinovog ulja uz udovoljavanje propisanih uvjeta. Kako se radi o prerađevinama, prije svega ističemo obvezu provođenja registracije subjekta i objekta u poslovanju s hranom neživotinjskog podrijetla sukladno odredbama Poglavlja II. Pravilnika o načinu evidentiranja i vođenja Registra subjekata i pripadajućih objekata u poslovanju hranom iz nadležnosti sanitarne inspekcije Državnog inspektorata (NN 101/22). Registracija se obavlja pri Državnom inspektoratu te uputu za postupak registracije subjekata i objekata u kojima se obavlja djelatnost s hranom, obrazac zahtjeva i sve potrebne informacije mogu se pronaći na poveznici https://dirh.gov.hr/o-drzavnom-inspektoratu-9/ustrojstvo-77/7-sektor-sanitarne-inspekcije/evidentiranje-i-vodjenje-registra-subjekata-i-pripadajucih-objekata-u-poslovanju-s-hranom-iz-nadleznosti-sanitarne-inspekcije/431.
U pogledu prodaje poljoprivrednih proizvoda koji su u prerađenom stanju, napominjemo da postoji obveza upisa u registar poreznih obveznika - RPO na temelju odredbe članka 34. stavka 1. u svezi s člankom 29. stavkom 3. Zakona o porezu na dohodak (NN 115/16 i 106/18, 121/19, 32/20, 138/20, 151/22). 
Nadalje, ukoliko OPG proizvodi i prodaje cijepove vinove loze i na certifikatima navodi svoje podatke dužan je upisati se u Upisnik dobavljača poljoprivrednog sadnog materijala u skladu s člankom 3. Pravilnika o upisu u upisnike dobavljača, laboratorija i uzorkivača poljoprivrednog sjemena i sadnog materijala (NN 21/09), a ako prodaje cijepove vinove loze i na certifikatima navodi podatke Centra za poljoprivredu i ruralni razvoj Primorsko goranske županije koji je u tom slučaju odgovoran za  proizvodnju, nema obvezu upisa u navedeni Upisnik. Vezano za prodaju poljoprivrednih proizvoda, konkretno vina, maslinovog ulja i sadnog materijala, ističemo da Zakon o trgovini (NN 87/08, 96/08, 116/08, 76/09, 114/11, 68/13, 30/14, 32/19 i 98/19, 32/20, 33/23) (u daljnjem tekstu: Zakon o trgovini), koji je u nadležnosti Ministarstva gospodarstva poduzetništva i obrta, uređuje uvjete obavljanja djelatnosti trgovine. Odredbe spomenutog zakona odnose se i na nositelja i člana OPG-a ukoliko svoje poljoprivredne proizvode prodaje na tržnicama na veliko i na malo van prodavaonica i to u ovom slučaju na propisanim mjestima (npr. na štandovima i klupama na tržnicama na malo, na štandovima i klupama izvan tržnica na malo, pokretnom prodajom, prodajom na daljinu, prodajom putem automata, u proizvodnim objektima OPG-ova). Ujedno ističemo da osnovom članka 5. Zakona o trgovini djelatnost trgovine mogu obavljati i pravne ili fizičke osobe koje nemaju obvezu upisa u Upisnik dobavljača sadnog materijala u skladu s posebnim propisima, kad poljoprivredni sadni materijal prodaje na malo izvan prodavaonica na načine iz članka 10. Zakona o trgovini, a među kojima je i prodaja u proizvodnim objektima OPG-ova. Stoga smo mišljenja da djelatnost prodaje odnosno distribucije cijepova vinove loze u konkretnom slučaju nije potrebno upisati kao dopunsku djelatnost.
U odnosu na pitanje o pružanju usluga koje su vezane za prijenos znanja i vještina o uzgoju vinograda, rezidbi, preradi grožđa u vino i slično, temeljem Zakona o OPG-u i Pravilnika o Upisniku obiteljskih poljoprivrednih gospodarstava (NN 80/23) kao provedbenog propisa, moguće je upisati dopunsku djelatnost Pružanje ostalih sadržaja i aktivnosti na OPG-u; točka 5.1.omogućavanje stjecanja znanja i vještina o uzgoju bilja i životinja. Za upis dopunskih djelatnosti u Upisnik OPG-ova uz popunjeni zahtjev za upis prilažu se dokazi o udovoljavanju uvjeta za obavljanje pojedine dopunske djelatnosti ukoliko je takav uvjet propisan posebnim propisom koji regulira tu djelatnost te dokaz o upisu u registar poreznih obveznika.

137. Obratio nam se korisnik sa zahtjevom za upis dopunske djelatnosti  5.4. proizvodnja i isporuka energije iz obnovljivih izvora od poljoprivredne i/ili šumske biomase, stajskog gnoja, gnojovke, gnojnice, drugih izvora biomase, vode, vjetra i sunca do snage 1MW nominalne snage generatora (kotla). Molim Vas da nam pomognete i uputite nas koju dokumentaciju korisnik treba priložiti zahtjevu za upis navedene  dopunske djelatnosti.

Kod proizvodnih postrojenja za koje se izdaje lokacijska dozvola i/ili drugi odgovarajući akt sukladno propisima koji uređuju gradnju, Hrvatska energetska regulatorna agencija (HERA) izdaje rješenje o stjecanju statusa povlaštenog proizvođača električne energije. Neki od dokumenata koji se prilažu uz zahtjev za izdavanje ovog rješenja su uporabna dozvola, ugovor o korištenju mreže i sl.
Kod proizvodnih postrojenja koja se prema propisima koji uređuju gradnju smatraju jednostavnim građevinama HERA ne izdaje rješenje o stjecanju statusa povlaštenog proizvođača električne energije. U konkretnom slučaju, kod upisa dopunske djelatnosti kao osnova upisa može poslužiti dokaz da je proizvođač električne energije ostvario pravo na priključenje na elektroenergetsku mrežu. 
Iz Ministarstva zaštite okoliša i energetike su odgovorili da HERA za određene korisnike izdaje rješenja kojim se dozvoljava obavljanje energetske djelatnosti, tako da i taj dokument u pojedinim slučajevima može poslužiti kod upisa dopunske djelatnosti.

138. Lijepo Vas molim dodatne informacije vezano za upis dopunske djelatnosti 5.6.1. slatkovodni uzgoj riba – akvakultura. Stranka želi uzgajati pastrve na svom OPG-u. Koju dokumentaciju treba pribaviti. 

Sukladno članku 9. stavak 3. Zakona o akvakulturi (NN 130/17, 111/18, 144/20, 30/23) fizičkoj osobi koja je nositelj ili član OPG-a sukladno posebnom propisu obavljanje djelatnosti akvakulture u okviru registrirane dopunske djelatnosti na OPG-u odobrava se sukladno članku 12. toga Zakona izdavanjem odobrenja za obavljanje djelatnosti akvakulture (u daljnjem tekstu: odobrenje). 
Dalje, sukladno članku 12. toga Zakona (1) Odobrenje na zahtjev nositelja OPG-a izdaje Ministarstvo. Protiv odobrenja nije dopuštena žalba, ali se može pokrenuti upravni spor. (2) Nositelj odobrenja dužan je podnijeti zahtjev za upis promjene podataka u odobrenju (3) Promjene podataka u odobrenju odobrava Ministarstvo rješenjem. Protiv rješenja iz ovoga stavka nije dopuštena žalba, ali se može pokrenuti upravni spor. (4) Po izvršnosti odobrenja iz stavka 1. ovoga članka nositelj OPG-a je obvezan dopunsku djelatnost akvakulture upisati u Upisnik dopunskih djelatnosti koji vodi tijelo nadležno prema posebnom propisu.(5) U slučaju ispisa dopunske djelatnosti akvakulture na OPG-u, ili brisanja OPG-a iz Upisnika poljoprivrednika, nadležno tijelo iz stavka 4. ovoga članka dužno je obavijestiti Ministarstvo. (6) Ministarstvo vodi Registar odobrenja u elektroničkom obliku u koji se po izvršnosti odobrenja, odnosno rješenja iz stavaka 1. i 3. ovoga članka upisuju podaci o izdanom odobrenju i sve promjene podataka. Registar se objavljuje na mrežnim stranicama Ministarstva. (7) Zahtjevi iz stavaka 1. i 2. ovoga članka s odgovarajućim aktima izdanim u postupcima procjene utjecaja na okoliš, odnosno ocjene o potrebi procjene utjecaja na okoliš, odnosno ocjene prihvatljivosti zahvata za ekološku mrežu sukladno posebnim propisima iz područja zaštite okoliša i prirode objavljuju se na mrežnim stranicama Ministarstva. (8) Sadržaj zahtjeva iz stavaka 1. i 2. ovoga članka te sadržaj i način vođenja Registra odobrenja za obavljanje djelatnosti akvakulture na OPG-u propisat će ministar pravilnikom.
Za upis dopunske djelatnosti oznake 5.6.1.- slatkovodni uzgoj riba– akvakultura  poljoprivrednik mora dostaviti odobrenje Ministarstva poljoprivrede za obavljanje predmetne djelatnosti.

139. Imamo upit za upis dopunske djelatnosti 5.6.4. uzgoj i isporuka divljači. Što nam   poljoprivrednik mora dostaviti od dokumentacije osim dokaza o upisu u RPO?

Sukladno Zakonu o zdravlju životinja („Narodne novine“, br. 152/22. i 154/22.) svi objekti u kojima se drže kopnene životinje moraju biti registrirani te je OPG koji se želi baviti uzgojem divljači obvezan prije početka aktivnosti držanja ovih životinja podnijeti Ministarstvu poljoprivrede, šumarstva i ribarstva, Upravi za veterinarstvo, zahtjev za registraciju.
Zahtjev se podnosi dostavljanjem popunjenog obrasca, a Ministarstvo o postupku registracije odlučuje Rješenjem. 
Prilikom upisa dopunske djelatnosti uzgoj i isporuka divljači oznake 5.6.4 potrebno je kao dokaz o ispunjavanju uvjeta dostaviti pravomoćno rješenje o registraciji.

140. Plan mi je otvoriti OPG u kojem bi glavna djelatnost bila 01.30 "uzgoj sadnog materijala i ukrasnog bilja" i tu mi je sve jasno . Uz klasično ukrasno bilje imam i "vodeno" bilje poput lopoča i sličnih biljaka koje rastu isključivo u vodi , pod koju dopunsku djelatnost moram to upisati? Pod koju dopunsku djelatnost mogu upisati organiziranje sajmova i/ili izložba prodajnog karaktera ? 

Zakonom o obiteljskom poljoprivrednom gospodarstvu (Narodne novine, br. 29/18, 32/19, 18/23) utvrđuju se uvjeti za obavljanje gospodarske djelatnosti poljoprivrede i s njom povezanih dopunskih djelatnosti koje se obavljaju na obiteljskom poljoprivrednom gospodarstvu (dalje u tekstu: OPG) kao organizacijskom obliku. Pravilnik o Upisniku obiteljskih poljoprivrednih gospodarstava (Narodne novine, broj 80/23) (dalje u tekstu: Pravilnik) u Prilogu 6. daje detaljan pregled dopunskih djelatnosti koje se mogu obavljati na OPG-u te se upisom dopunske djelatnosti 5.8. sudjelovanje na manifestacijama prikazivanjem aktivnosti i djelatnosti OPG-a vezanih s ruralnim običajima, zanimanjima tradicijskih obrta i/ili tradicijskim vještinama ne predviđa mogućnost organiziranja sajmova i izložbi prodajnog karaktera. 
U odnosu na upis dopunske djelatnosti iz oznake 5.7. uzgoj ostalih nespomenutih biljnih vrsta (drveće, ukrasni grmovi i drveće, božićna drvca, ostalo ukrasno bilje i slično) na OPG-u smatramo da stranka može upisati spomenutu dopunsku djelatnost jer kategorija cvijeće i ukrasno bilje sadržava i vodeno bilje (npr. biljne rodove Nymphaea, Ranunculus, Elodea, Myriophyllum, Hottonia i sl.). 

141. Danas je u Podružnicu za BPŽ došla osoba koja želi otvoriti OPG i upisati se u   dopunske djelatnosti – djelatnost starački dom.

Navedeno nije predviđeno Pravilnikom o Upisniku OPG-ova (NN 80 /23) i ne može se upisati kao dopunska djelatnost.
142. Smije li OPG prodavati sijeno građanima na kućnom pragu ?

Prema Pravilniku o registraciji primarnih proizvođača hrane za životinje (NN 153/2011) ako poljoprivrednik u ARKOD sustavu ima evidentirano manje od 5 ha poljoprivrednog zemljišta može male količine primarnih poljoprivrednih proizvoda (krmivo odnosno sijeno) stavljati  na tržište, izravno na drugo poljoprivredno gospodarstvo, a isključivo za potrebe odnosnog gospodarstva ili izravno krajnjem potrošaču ili lokalnom maloprodajnom objektu koji izravno opskrbljuje krajnjeg potrošača, ne dovodeći u pitanje odredbe posebnih propisa koji uređuju stavljanje na tržište malih količina primarnih proizvoda.
Ako u ARKOD sustavu ima evidentirano više od 5 ha poljoprivrednog zemljišta, mora biti upisan u Registar primarnih proizvođača hrane za životinje jer se bavi  jednostavnom fizičkom obradom krmiva, uključujući njihovo skladištenje i prijevoz kod isporuke primarnih proizvoda od mjesta proizvodnje do nekog drugog objekta, ili stavljanje na tržište krmiva proizvedenih na vlastitom gospodarstvu i tada mora osigurati ispunjavanje uvjeta iz Pravilnika o sigurnosti hrane za životinje (NN 102/16, 60/20).

143. U odnosu na problematiku upisa dopunskih djelatnosti na OPG-u iz skupine dopunskih djelatnosti oznake 4.1. pružanje ugostiteljskih usluga na OPG-u sukladno posebnim propisima koji uređuju ugostiteljsku djelatnost sukladno Pravilniku o Upisniku obiteljskih poljoprivrednih gospodarstava (NN 80/23) (dalje u tekstu: Pravilnik), a vezano za provedbu mjere 6.2.1. „Potpora ulaganju u pokretanje nepoljoprivrednih djelatnosti u ruralnim područjima“ iz Programa ruralnog razvoja Republike Hrvatske za razdoblje 2014. – 2020., dostavljamo upit korisnika sa detaljnim pojašnjenjem problematike upisa u prilogu. 

Sukladno članku 11. stavak 5. i 6.  Pravilnika  potrebne uvjete za upis pojedine dopunske djelatnosti i/ili zanimanja u Upisnik OPG-ova može ispunjavati nositelj i/ili pojedini član OPG-a. Dokazi o ispunjavanju potrebnih uvjeta za upis pojedine dopunske djelatnosti i/ili zanimanja u Upisnik OPG-ova iz članka 12. stavka 1. toga Pravilnika koje ispunjava nositelj i/ili pojedini član OPG-a podnose se prilikom upisa u Upisnik OPG-ova ili prilikom naknadnog upisa u Upisnik OPG-ova jedne ili više dopunskih djelatnosti radi proširenja obuhvata dopunskih djelatnosti na OPG-u. Naime, Agencija za plaćanja prilikom upisa  dopunskih djelatnosti oznake 4.1. za dokaz o ispunjavanju uvjeta za obavljanje istih  dopunskih djelatnosti na OPG-u traži rješenje županijskog ureda za gospodarstvo nadležnog za djelatnost ugostiteljstva koje glasi na osobu koja će se upisati u Upisnik OPG-ova kao nositelj te dopunske djelatnosti, jer smatramo da je sukladno članku 11. stavak 5. Pravilnika iz rješenja razvidno tko ispunjava uvjete za upis tražene dopunske djelatnosti. U praksi se često susrećemo sa problematikom koju korisnik navodi u prilogu maila, stoga, lijepo molimo, uputu za postupanje.
Zakon o obiteljskom poljoprivrednom gospodarstvu (Narodne novine, br. 29/18 i 32/19, 18/23) (u daljnjem tekstu: Zakon o OPG-u) i Pravilnik o Upisniku obiteljskih poljoprivrednih gospodarstava (Narodne novine, broj 80/23) (u daljnjem tekstu: Pravilnik) uređuju područje upisa dopunskih djelatnosti na obiteljskom poljoprivrednom gospodarstvu (u daljnjem tekstu: OPG). Članak 5. stavak 1. točka d) Zakona o OPG-u definira dopunske djelatnosti na OPG-u kao proizvodne i uslužne djelatnosti povezane s poljoprivredom koje omogućuju bolje korištenje proizvodnih kapaciteta te bolje korištenje znanja, vještina i rada članova OPG-a. Pravilnik u Prilogu 6. daje detaljan pregled dopunskih djelatnosti koje se mogu obavljati na OPG-u te se dopunska djelatnost pružanja ugostiteljskih djelatnosti (iz oznake 4 pružanje ugostiteljskih, turističkih usluga na OPG-u) može obavljati kroz upis slijedećih oznaka dopunskih djelatnosti: 4.1. pružanje ugostiteljskih usluga na OPG-u sukladno posebnim propisima koji uređuju ugostiteljsku djelatnost kao pružanje ugostiteljskih usluga u objektima koji mogu biti: 4.1.1. vinotočje, 4.1.2. kušaonice, 4.1.3. izletište, 4.1.4. sobe, 4.1.5. apartmani, 4.1.6. ruralne kuće za odmor, 4.1.7. prostori za kampiranje (i robinzonski smještaj) te 4.1.8. ostali ugostiteljski objekti povezani s djelatnostima iz ove oznake.
Članak 11. stavak 5. i 6. Pravilnika utvrđuje potrebne uvjete za upis pojedine dopunske djelatnosti i/ili zanimanja u Upisnik OPG-ova te njih može ispunjavati kako nositelj tako i pojedini član OPG-a.
Sukladno članku 12. za upis dopunskih djelatnosti u Upisnik OPG-ova uz popunjeni zahtjev za upis prilažu se dokazi o udovoljavanju uvjeta za obavljanje pojedine dopunske djelatnosti ukoliko je takav uvjet propisan posebnim propisom koji regulira tu djelatnost ovisno o vrsti djelatnosti i/ili zanimanja. U konkretnom slučaju za upis dopunske djelatnosti 4.1. pružanje ugostiteljskih usluga na OPG-u u područni ured Agencije za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja) dostavlja se rješenje o odobrenju za pružanje ugostiteljskih usluga u skladu s posebnim propisom kojim su uređene te usluge (Zakon o ugostiteljskoj djelatnosti, Narodne novine, br. 85/15, 121/16, 99/18, 25/19, 98/19, 32/20, 42/20 i 126/21).
Iz činjenica koje se navode u upitu razvidno je da se radi o korisnicima koji uspostavljaju nove dopunske djelatnosti te se njihova provedba financira potporom temeljem Pravilnika o provedbi mjera Programa ruralnog razvoja Republike Hrvatske za razdoblje 2014. – 2020. („Narodne novine“, br. 91/19, 37/20, 31/21 i 134/21). Sukladno Natječaju za provedbu Podmjere 6.2. „Potpora ulaganju u pokretanje nepoljoprivrednih djelatnosti u ruralnim područjima“ tipa operacije 6.2.1. „Potpora ulaganju u pokretanje nepoljoprivrednih djelatnosti u ruralnim područjima“ iz Programa ruralnog razvoja Republike Hrvatske za razdoblje 2014. – 2020. (u daljnjem tekstu: Natječaj) ako je korisnik OPG, Agencija za plaćanja kod podnošenja konačnog zahtjeva za isplatu traži Rješenje o pružanju ugostiteljskih usluga u kojem će biti navedeno da se usluge pružaju na obiteljskom poljoprivrednom gospodarstvu (seljačkom domaćinstvu). Također, Korisnik pri podnošenju zahtjeva za potporu definira tko će biti nositelj diversificirane djelatnosti (nositelj ili član OPG-a).
Rješenje o pružanju ugostiteljskih usluga na OPG-u treba glasiti na ime nositelja diversificirane djelatnosti (nositelja ili člana OPG-a) kako bi bilo prihvatljivo u sklopu Natječaja.
Sukladno uvjetima Natječaja, ako je član OPG-a nositelj diversificirane djelatnosti, on mora biti zaposlen na puno radno vrijeme na poljoprivrednom gospodarstvu koje je ostvarilo potporu u tipu operacije 6.2.1. te mora imati plaćene doprinose za mirovinsko i zdravstveno osiguranje po osnovi poljoprivredne djelatnosti ili dopunske (diversificirane) djelatnosti koja je predmet projekta.
Nadalje, sukladno uvjetima Natječaja nositelj poljoprivrednog gospodarstva mora biti upisan u Registar poreznih obveznika (u daljnjem tekstu: RPO) po osnovi samostalne djelatnosti OPG-a od trenutka podnošenja zahtjeva za potporu te u sustavu mora ostati do 5 godina nakon konačne isplate potpore.
Sukladno Pravilniku, u Upisnik OPG-ova upisuje se kao nositelj prijavljene dopunske djelatnosti nositelj ili član OPG-a  ovisno o tome koji od njih ispunjava uvjete za obavljanje prijavljene dopunske djelatnosti. Isto tako u RPO-u mogu biti upisani ili nositelj ili član (koji može biti nositelj dopunske djelatnosti) OPG-a.
Slijedom navedenog, ako bi član OPG-a bio nositelj diversificirane djelatnosti te bi Rješenje glasilo na ime člana, a nositelj OPG-a je upisan u RPO, član se može upisati u Upisnik OPG-ova za obavljanje dopunske djelatnosti na OPG-u te tako zadovoljava i odredbe Natječaja.
Molimo da se za ostala pojašnjenja koja se odnose na natječajne uvjete i kriterije vezano za provedbu mjera iz Programa ruralnog razvoja obratite Upravi za potpore poljoprivredi i ruralnom razvoju Ministarstva poljoprivrede.

144. Da li se uzgoj i prodaja kaktusa i sukulenata smatra poljoprivrednom djelatnošću, da li bi isto u Izjavi naveli pod cvijeće?

Prema odgovoru kolega iz Uprave za stručnu podršku razvoju poljoprivrede, uzgoj kaktusa i sukulenata stranka treba navesti kao cvijeće i ukrasno bilje te upisati dopunsku djelatnost 5.7. uzgoj ostalih nespomenutih biljnih vrsta (drveće, ukrasni grmovi i drveće, božićna drvca, ostalo ukrasno bilje i slično) na OPG-u; ako se namjerava ovom proizvodnjom baviti u komercijalne svrhe.

145. Korisnik ima park s uređenim topijarima. Htjeli bi prodavati ulaznice za ulazak u taj park.
Uz razgled parka, želja vlasnika je u njemu održavati i razne edukacijske radionice za djecu, učenike, studente s ciljem osiguranja održivosti i trajnosti ove umjetničke forme zelenog kiparstva.
Zanima me da li to mogu obavljati preko dopunskih djelatnosti koje su propisane u Pravilnikom i koje dopunske bi to bile te koja dokumentacija je potrebna za upis te dopunske.

U vezi s pitanjima i problemima na koja nailaze djelatnici Agencije za plaćanja, a koja se odnose na upise dopunskih djelatnosti, uvodno podsjećamo da je u skladu sa Zakonom o obiteljskom poljoprivrednom gospodarstvu (Narodne novine, br. 29/18, 32/19 i 18/23) definirano da OPG kao organizacijski oblik gospodarskog subjekta radi stvaranja dohotka samostalno i trajno obavlja djelatnost poljoprivrede i s njom povezane dopunske djelatnosti, a temelji se na korištenju vlastitih i/ili unajmljenih proizvodnih resursa te na radu, znanju i vještinama članova obitelji. OPG uz obavljanje poljoprivrede kao primarne djelatnosti može obavljati i dopunske djelatnosti kao proizvodne i uslužne djelatnosti te mu je na taj način omogućeno bolje iskorištenje proizvodnih kapaciteta te znanja, vještina i rada svih članova OPG-a. Osnivanje OPG-ova zbog obavljanja isključivo dopunskih djelatnosti nije prihvatljivo.
Prema činjenicama koje se navode u pitanjima, ne možemo dati jednoznačne odgovore. Naime, s obzirom na specifične slučajeve, kod utvrđivanja mogućnosti upisa dopunskih djelatnosti potrebno je postojeće stanje OPG-a analizirati, provjeriti proizvodne resurse koje ima upisane u Upisniku OPG-ova, posjedovanje određenih vještina i slično.
U konkretnom slučaju to znači:
-utvrditi kojom se i u kojoj mjeri primarnom proizvodnjom bavi OPG;
-ima li upisanu dopunsku djelatnost  5.7. uzgoj ostalih nespomenutih biljnih vrsta (drveće, ukrasni grmovi i drveće, božićna drvca, ostalo ukrasno bilje, mikrobilje i slično) na OPG-u s obzirom na biljne vrste koje poljoprivrednik koristi u izradi topiara (skulpture od drveća, najčešće zimzeleni grmovi i drveća – npr. četinjače, vrste šimšira…), odnosno bavi li se, uz primarnu poljoprivrednu proizvodnju, proizvodnjom primjerice ukrasnih grmova i drveća.
Ukoliko se ovakvom analizom ustanovi da se OPG prije svega bavi primarnom poljoprivrednom proizvodnjom te da su zadovoljeni specifični uvjeti (2.), može se pristupiti upisu dopunske djelatnosti 5.1. omogućavanje stjecanja znanja i vještina o uzgoju bilja i životinja. U suprotnom, korisnika je potrebno uputiti i na druge organizacijske oblike poslovanja (obrt, trgovačko društvo…)


146. Naš OPG primarno se bavi proizvodnjom lješnjaka, ali kao dopunsku djelatnost upisali smo i preradu lješnjaka s obzirom da proizvodimo namaze i druge prerađevine od lješnjaka.
Sve nas više traže različiti vanjski suradnici različite radionice i edukacije u svojim prostorima (vrtići, škole, sajmovi) koje smo mi odrađivali pro bono, volontirajući.

Zanima me sljedeće (supruga je po struci nastavnik i radi kao nastavnik u školi, član je OPG-a):
a) Koju dodatnu djelatnost trebamo upisati da bismo mogli ostvariti uvjete za ispostavu računa za odrađene radionice u budućnosti?
b) Može li supruga održavati radionice s obzirom da je nastavnik po struci?
c) Kad se uvede dodatna djelatnost, mogu li se edukacije odrađivati u prostorima vanjskih suradnika s obzirom da još nemamo uvjeta na vlastitom gospodarstvu?
d) Je li moguće s obzirom na ostvarivost prethodnih uvjeta, javiti se na pojedine natječaje s određenim razrađenim projektom (edukacija najmanjih) te si ostvariti dodatne prihode s obzirom na uloženi materijal i trud?

Zakon o obiteljskom poljoprivrednom gospodarstvu (Narodne novine, br. 29/18, 32/19, 18/23; u daljnjem tekstu: Zakon o OPG-u) i Pravilniku o Upisniku obiteljskih poljoprivrednih gospodarstava (Narodne novine, broj 80/23; u daljnjem tekstu: Pravilnik) propisuje obvezu upisa dopunskih djelatnosti koje se obavljaju na OPG-u. Zakon o OPG-u utvrđuje da su dopunske djelatnosti na OPG-u proizvodne i uslužne djelatnosti povezane s poljoprivredom koje omogućuju bolje korištenje proizvodnih kapaciteta te bolje korištenje znanja, vještina i rada članova OPG-a te da se mogu obavljati ako su upisane u Upisniku OPG-ova i ukoliko su za njih ispunjeni opći i posebni uvjeti. 
U skladu sa Zakonom o OPG-u i Pravilnikom omogućavanje stjecanja znanja i vještina o uzgoju bilja i životinja te aktivnosti i savjeti vezani uz držanje životinja, uzgoj bilja i preradu poljoprivrednih proizvoda moguće je obavljati na samom OPG-u s upisanim dopunskim djelatnostima iz oznake 3.6. (pružanje ostalih usluga, aktivnosti i savjeti vezani uz držanje životinja, uzgoj bilja i preradu poljoprivrednih proizvoda), 5.1. (omogućavanje stjecanja znanja i vještina o uzgoju bilja i životinja) ili 5.2. (omogućavanje organiziranja tečajeva za izradu tradicijskih proizvoda i rukotvorina) u skladu s Prilogom 6. Pravilnika. Također, moguće je obavljanje dopunske djelatnosti 5.8. sudjelovanje na manifestacijama prikazivanjem aktivnosti i djelatnosti OPG-a vezanih s ruralnim običajima, zanimanjima tradicijskih obrta i/ili tradicijskim vještinama. Za pružanje navedenih djelatnosti/usluga nisu potrebni dodatni specifični uvjeti odnosno ne traži se posebna stručna osposobljenost poljoprivrednika jer su to svakodnevni poslovi koji se obavljaju na gospodarstvu (dovoljna je potpisana Izjava nositelja dopunske djelatnosti o poznavanju te vještine). Kada se radi o preradi poljoprivrednih proizvoda poljoprivrednici, uz stečeno iskustvo i znanje, poljoprivrednici mogu polaziti posebne tečajeve i edukacije u organizaciji kako Ministarstva poljoprivrede, šumarstva i ribarstva (u daljnjem tekstu: Ministarstvo) tako i ustanova za obrazovanje odraslih. 
Prema činjenicama i okolnostima koje navodite u upitu zaključujemo da biste održavali radionice i edukacije o poljoprivrednoj proizvodnji i preradi izvan poljoprivrednog gospodarstva, konkretno u vrtićima i školama što nije moguće u skladu sa Zakonom o OPG-u i Pravilnikom stoga bismo predložili mogućnost promijene organizacijskog oblika poslovanja u obrt ili pravnu osobu.
Nakon primitka Vašeg upita kontaktirali smo Hrvatsku obrtničku komoru (u daljnjem tekstu: HOK), Odjel za obrazovanje i zatražili mišljenje koju bi djelatnost obrt kao organizacijski oblik poslovanja registrirao za obavljanje navedenih aktivnosti prenošenja znanja te koju stručnu osposobljenost bi morao posjedovati. Obavijestili su nas da u skladu s Pravilnikom o vezanim i povlaštenim obrtima (Narodne novine, broj 148/24) nije propisan poseban uvjet stručne osposobljenosti, odgovarajućeg srednjoškolskog obrazovanja ili položenog majstorskog ispita za obavljanje djelatnosti ostalog obrazovanja i podučavanja d.n. (razred 85.59.0.00 Nacionalne klasifikacije djelatnosti 2025. – NKD 2025.) te da se ista može obavljati kao slobodni obrt. Za registraciju navedene djelatnosti potrebno se obratiti upravnim tijelima nadležnim za poslove Obrtnog registra u županiji prema sjedištu obrta radi utvrđivanja postoje li dodatni tehnički preduvjeti za obavljanje djelatnosti u organizacijskom obliku obrt.
U odnosu na pitanje o mogućnostima javljanja na natječaje i korištenje potpora Ministarstva, upućujemo Vas na Upravu za potpore poljoprivredi i ruralnom razvoju putem poveznice https://ruralnirazvoj.hr/ ili kontakata: e-mail uprava.ruralnirazvoj@mps.hr  ili telefon 01/6408-100.
Nadalje, s obzirom na iznesenu ideju prenošenja znanja učenicima u obrazovnim institucijama, predlažemo također i korištenje informacija putem Ministarstva znanosti, obrazovanja i mladih https://mzom.gov.hr/ 

147. Molim vas pomoć/odgovor je li za neku od dopunskih djelatnosti iz oznake 5. PRUŽANJE OSTALIH SADRŽAJA I AKTIVNOSTI NA OPG-u potrebno ispuniti EVIDENCIJU O PRUŽENIM USLUGAMA OPG-a?

Za pojedine dopunske djelatnosti iz oznake 5. PRUŽANJE OSTALIH SADRŽAJA I AKTIVNOSTI NA OPG-u potrebno je ispuniti Evidenciju o pruženim uslugama OPG-a, no za pojedine je potrebno popuniti Evidenciju o proizvodnji i prodaji vlastitih poljoprivrednih i prehrambenih proizvoda proizvedenih na OPG-u. U nastavku je pojašnjenje.
Za dopunske djelatnosti iz oznaka 5.1., 5.2., 5.3., 5.4. i 5.8. popunjava se Evidencija o pruženim uslugama OPG-a.
Za dopunske djelatnost 5.5.1. proizvodnja, obrada i pakiranje organskih gnojiva proizvedenih na OPG-u (humusa, glisnjaka i slično) te 5.5.2. proizvodnja, obrada i pakiranje prerađevina od žetvenih ostataka, biljnih i drvnih ostataka u proizvode raznih oblika (usitnjeni, peletirani, briketirani, piletirani, sječka i slično) popunjava se Evidencija o pruženim uslugama OPG-a ukoliko se radi o obradi i pakiranju navedenih proizvoda za druge OPG-ove čija je sirovina (organsko gnojivo, žetveni, biljni ili drvni ostatci). Kod proizvodnje, obrade i pakiranja sirovine s vlastitog OPG-a popunjava se  Evidencija o proizvodnji i prodaji vlastitih poljoprivrednih i prehrambenih proizvoda proizvedenih na OPG-u.
Ukoliko se kod dopunske djelatnosti 5.6. planira držati životinje kako bi se pokazivale javnosti u skladu s odredbama propisa koji regulira zoološki vrt - zbirka otvorena za javnost, tada se popunjava Evidencija o pruženim uslugama OPG-a. Podaci o proizvodnji i prodaji riba, rakova, žaba i slično popunjavaju se u Evidenciji o proizvodnji i prodaji vlastitih poljoprivrednih i prehrambenih proizvoda proizvedenih na OPG-u.
Kod obavljanja dopunskih djelatnosti 5.7. i 5.9. popunjava se Evidencija o proizvodnji i prodaji vlastitih poljoprivrednih i prehrambenih proizvoda proizvedenih na OPG-u.
148. Moj OPG je član zadruge. Imam u vlasništvu kombi vozilo koje glasi na Opg.
Da li ja mogu to vozilo iznajmiti, uz ugovor, zadruzi?

Upis dopunskih djelatnosti u Upisnik OPG-ova provodi se u skladu s Zakonom o obiteljskom poljoprivrednom gospodarstvu (Narodne novine, br. 29/18, 32/19 i 18/23) i Pravilnikom o Upisniku obiteljskih poljoprivrednih gospodarstava (Narodne novine, broj 80/23; dalje: Pravilnik). Prilog 6. Pravilnika ne propisuje mogućnost upisa dopunske djelatnosti pružanja usluge iznajmljivanja strojeva, vozila i slično, stoga u konkretnom slučaju, predmetni OPG ovu djelatnost može obavljati registrirajući je u nekom drugom organizacijskom obliku.
[bookmark: _GoBack]

149. Da li je član, koji je nositelj dopunske djelatnosti, nakon upisa u RPO, dužan naknadno dostaviti Agenciji dokaz o upisu u Registar? Da li nam je to obvezna dokumentacija ili to isključivo rješava Porezna po prijavi korisnika (u roku 8 dana od dana početka obavljanja djelatnosti) ili po službenoj dužnosti nakon naše dostave rješenja? Naime, problem je što član koji je nositelj dopunske djelatnosti najprije mora kod nas ishoditi rješenje kojim mu se odobrava obavljanje tražene djelatnosti, kako bi ga Porezna uprava upisala u RPO. Izdavanjem rješenja i njegovom pravomoćnosti, smatramo zahtjev riješenim. 

Sukladno odgovoru Središnjeg ureda Porezne uprave koji smo Agenciji proslijedili dana 15. ožujka 2023. član OPG-a koji je nositelj dopunske djelatnosti dužan je ispostavi Porezne uprave nadležnoj prema njegovu prebivalištu ili uobičajenom boravištu podnijeti prijavu radi upisa u registar obveznika poreza na dohodak u roku od osam dana od dana početka obavljanja djelatnosti. Prilikom upisa u Registar poreznih obveznika, porezni obveznik je Obrascu RPO dužan priložiti rješenje kojim se istome odobrava obavljanje dopunske djelatnosti, izdano od strane nadležnog tijela. Dakle, PU može poreznom obvezniku nositelju dopunske djelatnosti dodijeliti status supoduzetnika po zaprimljenom podatku o obavljanu dopunske djelatnosti odnosno na osnovu rješenja institucije koja određuje nositelja dopunske djelatnosti. Član OPG-a, koji je nositelj dopunske djelatnosti, može Agenciji za plaćanja u poljoprivredi, ribarstvu i ruralnom razvoju naknadno dostaviti dokaz upisa u registar poreznih obveznika.

150. Nositelj dopunske djelatnosti je član OPG-a, na koga treba glasiti Potvrda o upisu u registar poreznih obveznika?

Odgovor na ovaj upit, iz  PA u  Šibensko-kninskoj županiji, dostavila je Porezna uprava.
Člankom 2. Zakona o porezu na dohodak (Narodne novine br. 115/16, 106/18, 121/19, 32/20, 138/20, 151/22,114/23, 152/24; dalje u tekstu: Zakon) propisano je da je porezni obveznik fizička osoba koja ostvaruje dohodak, te da ako više fizičkih osoba zajednički ostvaruje dohodak, porezni obveznik je svaka fizička osoba zasebno i to za svoj udio u zajednički ostvarenom dohotku.
Člankom 29. stavkom 1. i stavkom 3. Zakona propisano je da se samostalnom djelatnosti obrta i s obrtom izjednačenih djelatnosti (obrtničke djelatnosti), u smislu toga Zakona, smatraju djelatnosti u smislu zakona kojim se uređuje obavljanje obrta i sve druge posebno nenavedene gospodarstvene djelatnosti, te da u samostalne djelatnosti ubrajamo i djelatnost poljoprivrede i šumarstva koja obuhvaća korištenje prirodnih bogatstava zemlje i prodaju, odnosno zamjenu od tih djelatnosti dobivenih proizvoda u neprerađenom stanju. Fizičke osobe su po osnovi djelatnosti poljoprivrede i šumarstva obveznici poreza na dohodak, ako su po toj osnovi obveznici poreza na dodanu vrijednost prema posebnom zakonu ili ako po toj osnovi u poreznom razdoblju ostvare ukupni godišnji primitak veći od 10.685,00 eura.
Člankom 79. Zakona propisano je da se dohodak ostvaren obavljanjem zajedničke samostalne djelatnosti iz članka 29. Zakona utvrđuje kao jedinstveni dohodak u skladu s odredbama članaka 30. – 35. Zakona. Zajednički ostvaren dohodak ili gubitak dijeli se na pojedine supoduzetnike prema ugovoru. Ako ugovor nije sklopljen, dohodak ili gubitak se dijeli na jednake dijelove.
Člankom 82. stavkom 1. Zakona propisano je da se poreznom obvezniku koji obavlja djelatnost iz članka 29. stavka 1. točke 1. i stavka 3. Zakona, a nije po toj osnovi obveznik poreza na dodanu vrijednost prema zakonu kojim se uređuje porez na dodanu vrijednost te koji po osnovi te djelatnosti u poreznom razdoblju ne ostvaruje ukupni godišnji primitak veći od iznosa propisanog za obvezni ulazak u sustav poreza na dodanu vrijednost prema zakonu kojim se uređuje porez na dodanu vrijednost, dohodak i porez na dohodak može utvrđivati i u paušalnom iznosu.
Člankom 2. stavkom 1. Pravilnika o paušalnom oporezivanju samostalnih djelatnosti (Narodne novine br. 1/20, 1/21, 156/22, 15/23, 1/24, 16/25; dalje u tekstu: Pravilnik) propisano je da je obveznik poreza na dohodak kojemu se dohodak može utvrđivati u paušalnom iznosu fizička osoba koja ostvaruje primitke od obavljanja samostalne djelatnosti obrta iz članka 29. stavka 1. točke 1. Zakona, u skladu s propisima o obrtu i samostalne djelatnosti poljoprivrede i šumarstva iz članka 29. stavka 3. Zakona te koja ispunjava uvjete iz članka 82. stavka 1. Zakona. 
Stavkom 6. istoga članka Pravilnika propisano je da fizičke osobe koje zajednički obavljaju samostalnu djelatnost iz stavka 1. toga članka Pravilnika mogu dohodak po toj osnovi utvrđivati u paušalnom iznosu, ako uvjete iz stavaka 1. i 4. toga članka Pravilnika ispune svi supoduzetnici pojedinačno te ako ukupan primitak od zajedničkog obavljanja samostalne djelatnosti nije veći od iznosa propisanog za obvezni ulazak u sustav poreza na dodanu vrijednost prema zakonu kojim se uređuje porez na dodanu vrijednost.
Stavkom 7. istoga članka Pravilnika propisano je da su supoduzetnici obvezni sukladno članku 79. stavku 5. Zakona imenovati nositelja zajedničke djelatnosti koji je odgovoran za izvršavanje propisanih obveza koje proizlaze iz zajedničke djelatnosti, osim ako je ovim Pravilnikom uređeno drugačije. Kod Obiteljskog poljoprivrednog gospodarstva (OPG-a) koje je upisano u Upisnik poljoprivrednih gospodarstava nositeljem se smatra fizička osoba koja je u Upisniku poljoprivrednih gospodarstava upisana kao nositelj.
Člankom 87. stavkom 2. Zakona propisano je da se prijava radi upisa u registar poreznih obveznika, između ostalih, podnosi i za dohodak od obrtničke djelatnosti, djelatnosti slobodnih zanimanja, djelatnosti poljoprivrede i šumarstva te druge djelatnosti koje se oporezuju kao obrtničke prema članku 29. Zakona.
Slijedom navedenog, budući da član tog OPG-a postaje nositeljem OPG-a, te dosadašnji nositelj OPG-a postaje član OPG-a na kojemu ostaje evidentirana dopunska djelatnost, mišljenja smo da u tom slučaju navedene osobe postaju supoduzetnici (nositelj OPG-a i član OPG-a/nositelj dopunske djelatnosti) te su dužni imenovati nositelja zajedničke djelatnosti koji je odgovoran za vođenje poslovnih knjiga, plaćanje poreznih i drugih obveza, podnošenje prijava i izvješća i izvršavanje drugih propisanih obveza koje proizlaze iz zajedničke djelatnosti. Ako supoduzetnici ne imenuju nositelja zajedničke djelatnosti, imenovat će ga Porezna uprava. Tako je primjerice, ako je nositelj OPG-a upisan u RPO te dohodak i porez na dohodak utvrđuje na temelju poslovnih knjiga, supoduzetnik obvezan na isti način utvrđivati dohodak i porez na dohodak. Isto tako, ukoliko nositelj OPG-a dohodak i porez na dohodak utvrđuje u paušalnom iznosu, supoduzetnik je obvezan na isti način utvrđivati dohodak i porez na dohodak (ukoliko ispunjava propisane uvjete). Također napominjemo da će, budući da se radi o zajedničkoj djelatnosti, svi izdani računi od strane tog OPG-a glasiti na nositelja zajedničke djelatnosti.

151. U postupku usklađivanja poljoprivrednog gospodarstva dostavljena je Potvrda o upisu u Registar poreznih obveznika po osnovi obavljanja dopunskih djelatnosti. 
U Upisniku poljoprivrednika korisnik ima od dana evidentirane dopunske djelatnosti oznake 4.1. i 4.2. koje, također, treba uskladiti sukladno Pravilniku o upisniku obiteljskih poljoprivrednih gospodarstava (NN 80/23).
Molimo uputu, može li se u ovom slučaju izvršiti usklađivanje poljoprivrednog gospodarstva na OPG temeljem Potvrde o upisu u registar poreznih obveznika na temelju dopunske djelatnosti (nepoljoprivredne djelatnosti).
Napominjemo, da se radi o korisniku mjera ruralnog razvoja. 
Također, u Upisniku  korisnik, sada, nema evidentirane poljoprivredne resurse (poljoprivredno zemljište, stoka), jer je ugovor o zakupu (u prilogu maila)  temeljem kojeg je izvršen upis OPG-a dana 09.09.2016. istekao  te je upozoren da dostavi novi ugovor. 

U skladu s člankom 11. Zakona o obiteljskom poljoprivrednom gospodarstvu (Narodne novine, br. 29/18., 32/19. i 18/23.; u daljnjem tekstu: Zakon o OPG-u), uvjet za obavljanje gospodarske djelatnosti poljoprivrede u organizacijskom obliku OPG-a je posjedovanje i korištenje proizvodnih resursa u poljoprivredi i to zemljišta za bilinogojstvo odnosno posjedovanje stoke za stočarstvo odnosno posjedovanje i raspolaganje potrebnim proizvodnim resursima i/ili korištenje stručnih znanja i/ili vještina ako su propisani za pojedinu djelatnost. Proizvodni resursi za obavljanje gospodarske djelatnosti poljoprivrede mogu biti u vlasništvu, posjedu, zakupu, koncesiji, najmu, odnosno korištenju nositelja OPG-a i/ili članova OPG-a.
U skladu s člankom 15. Zakona o OPG-u u Upisnik obiteljskih poljoprivrednih gospodarstava (u daljnjem tekstu: Upisnik OPG-ova) se upisuje fizička osoba poljoprivrednik čija je ekonomska veličina gospodarstva veća od iznosa od 3000,00 eura ili koja je po osnovi obavljanja gospodarske djelatnosti poljoprivrede obveznik poreza na dohodak ili poreza na dobit.
OPG može uz poljoprivredu kao primarnu djelatnost obavljati i dopunske djelatnosti no nije dozvoljena registracija OPG-a isključivo radi obavljanja dopunske djelatnosti.
Mišljenja smo da u konkretnom slučaju kod usklađivanja poljoprivrednog gospodarstva treba primijeniti naprijed navedene odredbe Zakona o OPG-u. Dodatno ukazujemo na odredbu članka 43. stavka 6. točke 5. Zakona o OPG-u prema kojoj OPG prestaje po sili zakona na dan izvršnosti rješenja, ako prestanu postojati uvjeti za obavljanje gospodarske djelatnosti poljoprivrede u organizacijskom obliku OPG-a iz članka 11. stavka 1. Zakona o OPG-u. Vaša konstatacija da se radi o korisniku mjera ruralnog razvoja nije relevantna za upis u Upisnik OPG-ova no ukazujemo da Zakon o poljoprivredi (Narodne novine, br. 118/18., 42/20., 127/20. – Odluka Ustavnog suda Republike Hrvatske, 52/21., 152/22. i 152/24.) propisuje zaštitu financijskih interesa Europske unije u provedbi Strateškog plana i postupanja Agencije za plaćanja u poljoprivredi i ruralnom razvoju u slučaju sumnje na prijevaru.

152. U slučaju moje trudnoće i porodiljnog/rodiljnog dopusta, može li OPG normalno funkcionirati/izdavati račune za usluge i proizvode ili ga je potrebno staviti u mirovanje ako sam samo ja upisana kao član OPG-a? Ili je u tom slučaju potrebno upisati barem jednog dodatnog člana koji u tom slučaju “preuzima” obaveze OPG-a?

Zakonodavni okvir koji se odnosi na obiteljska poljoprivredna gospodarstva ne poznaje institut „mirovanja“ OPG-a. Pitanja vezana uz poslovanje OPG u slučaju porodiljnog/rodiljnog dopusta molimo uputiti nadležnim institucijama obzirom da Agencija ne raspolaže informacijama o eventualnim ograničenjima koja mogu nastati vezano uz prava sa osnove porodiljnog/roditeljskog dopusta.

